Aa aharu dharivarunge ummeedhuthah uhugai!\nއާ އަހަރު ދަރިވަރުންގެ އުންމީދުތައް އުހުގައި!\nބޮޑު ޗުއްޓީގެ މަޖަލާއި ހުސްވަގުތުތައް ނިމުމަކަށް އައިސް ސްކޫލް ކުދިންގެ ޝެޑިއުލް ބިޒީވެއްޖެ އެވެ. ޗުއްޓީ މޫޑު ފިލުވާލައި، ސްކޫލުގެ އުފާވެރި މާހައުލާ އަނެއްކާވެސް ކުދިން ކުރިމަތިލައިފި އެވެ. ރައްޓެހި ރަހުމަތްތެރިންނާ ބައްދަލުވެ، އާ ރަހުމަތްތެރިންނާ ގުޅިލައި، އަމިއްލަ އުފާވެރި މާހައުލެއް ބިނާ ކުރަން މިއަދު ކޮންމެ ކުއްޖަކުވެސް ވިސްނަން ފަށާނެއެވެ. އެއާއެކު އާ އަހަރާއެކު އާ ބަދަލުތަކާ ކުރިމަތިލާން ތައްޔާރުވެ ތަފާތު އަޒުމްތަކެއް ވެސް ކުދިން ވަނީ ކަނޑައަޅާފަ އެވެ. ރަނގަޅު ފެށުމެއް ކަމަށް ކުރެވޭ އުންމީދު ބޮޑެވެ.\nއިސްކަންދަރު ސްކޫލްގައި ގްރޭޑް 10 މިއަހަރު ފަށާ ރޫޔާގެ ދުވަސް ފެށުނީ މަންމަ ތައްޔާރު ކުރި މީރު ސައިތައްޓަކުންނެވެ. އާ އަހަރަށް ރޫޔާ ކަނޑައަޅާފައި ވަނީ އަޒުމްތަކުގެ ދިގު ލިސްޓެކެވެ. ދޮޅު މަހެއްހާ ދުވަހު ރައްޓެހިނާ ދުރުގައި ހުރެފައި މިއަދު ސްކޫލަށް ދެވޭތީ މާ ބޮޑަށްވެސް ހިތްހަމަ ޖެހިފަ އެވެ. އާ ޔުނީފޯމުގައި ރައްޓެހިންނާ ބައްދަލުކޮށް ސަމާސާކޮށްލުމުގެ ޝައުގު ހުއްޓަސް، މިއަހަރު ރޫޔާގެ އެންމެ ބޮޑު އަމާޒަކީ ޖީސީއީ އޯލެވެލްގައި މަތީ ވަނަތަކެއް ހާސިލް ކުރުމެވެ. އެ ކަމަށް ތައްޔާރުވާން ޗުއްޓީ ތެރޭގައި ވެސް ފޮތްތައް ވަރަށް ބޮޑަށް މުތާލިއާ ކުރި ކަމަށް ރޫޔާ ބުންޏެވެ. ރޫޔާ ބޭނުންވަނީ މޮޅަށް ކިޔަވާށެވެ. އާ ސްކޫލް އަހަރެއް ފެށޭ އިރު އެހެން ކިޔަވާ ކުދިންނަށް ވެސް ރޫޔާ ދޭން ބޭނުން މެސެޖަކީ އެއީއެވެ.\nރޫޔާ: އާ އަހަރުގެ އަޒުމްތައް ވަރަށް ގިނަ -- އަވަސް ފޮޓޯ: އަހުމަދު ޝުރާއު\nޖަމާލުއްދީން ސްކޫލުން ގްރޭޑް ހަތެއް ނިންމައި އަމީނިއްޔާގެ ގްރޭޑް އަށަކަށް މުޅިން އަލަށް ގުޅުނު ޝައިހާ އަށް ފުރަތަމަ ދުވަހުގެ ތަޖުރިބާ ވެސް ވަރަށް ތަފާތެވެ. ފުރަތަމަ ދުވަހުގެ އެސެމްބްލީގައި ތިރީހަކަށް ކުދިން ބޯ އަނބުރާ ގޮތްވެ ހެލްތު ރޫމަށް ގެންދަން ޖެހުނެވެ. ނަމަވެސް އާ ސްކޫލާއެކު އަންނަން އުޅޭ އާ ބަދަލަށް ޝައިހާ ވަރަށް ތައްޔާރެވެ. ޝައިހާ މިއަހަރު އެންމެ ބޭނުންވަނީ އަބަދު ހޯދަމުންދިޔަ އޮނަލިސްޓެޑް އެވޯޑެވެ. ޝައިހާގެ އާ އަހަރުގެ އަޒުމަކީ ވެސް އެއެވެ.\n"ގްރޭޑް އަށަކަށް ބަދަލުވާތީ އެންމެ އެކްސައިޓް ވަނީ އާ ސަބްޖެކްޓްތައް ކިޔަވަން ލިބޭތީ. ދެން އާ ޔުނީފޯމެއްގަ އާ ސްކޫލެއްގަ ހުރެވޭތީ އަމިއްލައަށްވެސް ވަރަށް އާ ވަރަށް ފްރެޝް އިހުސާސެއް ކުރެވެނީ. ވަރަށް އުންމީދުކުރަން ޝައިހާގެ ޓާގެޓް އަށް ރީޗްވާން މަސައްކަތް ކުރެވޭނެ ކަމަށް،" ޝާއިހާ ދިނީ އުންމީދީ ޖަވާބެކެވެ.\nއަމީނިޔާ ސްކޫލާ މުޅިން އަލަށް ގުޅުނު ޝައިހާ -- އަވަސް ފޮޓޯ އަހުމަދު ޝުރާއު\nގަލޮޅު މަދަރުސާގެ އެލްކޭޖީ ގައި ކިޔަވާ ފަސް އަހަރުގެ ސުނަންގެ އާ އަހަރުގެ އަޒުމް ވަރަށް ތަފާތެވެ. ސުނަން އެންމެ ބޭނުންވަނީ މަންމަ ހާ ހިއްވަރު ގަދަ ކުއްޖަކަށް ވާށެވެ. ސުނަން ކިޔަވަން ސްކޫލަށް ދާ ހަމަ އެކަނި ބޭނުމަކީ ވެސް އެއީ އެވެ.\n"ސުނަން ބޭނުމީ ކިޔަވައިގެން މަންމި ކަހަލަ 'ބްރޭވް' ކުއްޖަކަށް ވާން، ދެން އާންޓީ ކަހަލަ ކުއްޖަކަށް ވާން،" ކުޑަ ކުޑަ ސުނަންގެ އަޒުމްވެސް ކިހާ ބޮޑު ހެއްޔެވެ.\nދިރާސީ އާ އަހަރުގެ ކިޔެވުން ފެށުމާއެކު އުފަލުން ފޮޅިލީ ހަމައެކަނި ކުދިންނެއް ނޫނެވެ. އާބާތުރަ ފިލުވައި ފޭރާން އާކޮށްފައިވާ ސްކޫލްތަކުގެ ބޮޑު ގޭޓްތައް ހުޅުވާލައި ކުދިންނަށް މަރުހަބާ ކިޔާފައިވަނީ ވެސް ނުހަނު ފުރިހަމަ އަށެވެ. ތައުލީމުގެ ދުނިޔެއަށް ކުދިން ހޭލައްވާލަން ފުރަތަމަ ދުވަހުގެ ބޮޑު އެސެމްބްލީ ހުރިހާ ސްކޫލެއްގައި ވެސް ވަނީ ބާއްވާފަ އެވެ. އަގުހުރި ގިނަ ނަސޭހަތްތައް ދަރިވަރުންނަށް ދީ މުޅި އަހަރު ދުވަހުގެ އަމަލުތައް ބައްޓަން ކުރަންވީ ގޮތުގެ އިރުޝާދުތައް އެސެމްބްލީތަކުގައި ކުދިންނަށް ވަނީ ކިޔައިދީފަ އެވެ.\nއިސްކަންދަރު ސްކޫލުގައި މިއަދު ބޭއްވި ބޮޑު އެސެމްބްލީގައި އެ ސްކޫލުގެ ޕްރިންސިޕަލް ވާހަކަ ދައްކަވަނީ -- އަވަސް ފޮޓޯ އަހުމަދު ޝުރާއު --\n"ކުދިންނަށް ދޭ ތައުލީމުގެ ފެންވަރު މަތިކުރުމަށް އަޅުގަނޑުމެން މިވަނީ މި އަހަރުވެސް ބައެއްކަހަލަ ބަދަލުތަކަކާއެކު ކުދިންނަށް މަރުހަބާ ކިޔާފައި. އެގޮތުން ސްކޫލްތަކުގެ ހުރިހާ ކްލާސްރޫމެއް އެއް މޮޑެލަކަށް ފަރުމާކޮށް، ވަކި މާއްދާތަކުގެ ވަކި ބައިތަކުން ކުދިންނަށް ހާސިލްވާ މިންވަރުވެސް ފެންނަން ބެހެއްޓޭނެ އިންތިޒާމްތަކެއް ވެސް މިވަނީ ހަމަޖައްސާފަ. ހަމަ އެއާއެކު ކުދިންގެ އަހުލާގު ހިފަހައްޓަން، ކޮންމެ ހަފުތާއަކު އެއްފަހަރު ވަކި ވަކި ކުދިންގެ ސްކޫލްގެ ގަވާއިދާއި ސުލޫކީ މިންގަނޑު ހިފަހައްޓާ މިންވަރު ބަލަން މި އަހަރު އިސްކަމެއް ދޭނެ،" އިސްކަންދަރު ސްކޫލްގެ ޑެޕިއުޓީ ޕްރިންސިޕަލް އަހުމަދު މުޖާހިދު ވިދާޅުވި އެވެ.\nތަފާތު އަޒުމްތަކާއެކު ތަފާތު ކާމިޔާބީ ހާސިލްކުރުމަށް 78،000 ދަރިވަރުންނާއި ސްކޫލްތަކުން މިވަނީ އާ އަހަރަށް ކުރިމަތި ލާފައެވެ. ތައުލީމީ ދާއިރާގައި މިއީ ވިދާލާ އަހަރަކަށް ވުމަކީ ކުރެވޭ އުންމީދެކެވެ.


އަނަސްއަށް އިންސާފަށް އެދި މީދޫގައި ހިނގާލުމެއް ބާއްވައިފި – Ungoofaaru\nބަނޑޭރިގަނޑު/ޙަބަރު/އަނަސްއަށް އިންސާފަށް އެދި މީދޫގައި ހިނގާލުމެއް ބާއްވައިފި\nމުނާޒު މުޙައްމަދު5އޯގަސްޓް 2017\nފޮޓޯ: ނާޝިތު ރަޝީދު\nމިދިޔަ ހަފުތާގެ ހޯމަ ދުވަހުގެ ރޭ މެޔަށް ވަޅި ހަރާ އަނިޔާވެރި ގޮތަކަށް މަރާލާފައިވާ ރ.މީދޫ ފެންފިޔާޒުގޭ މުޙައްމަދު އަނަސްއަށް އިންސާފު ހޯދައިދިނުމަށް ގޮވާލާ މީދޫގައި ހިނގާލުމެއް ބާއްވައިފިއެވެ.\nމިއަދު ހަވީރު ކުރިއަށް ދިޔަ މި ހިނގާލުމުގައި މުޅި މީދޫގެ ހުރިހާ ރައްޔިތުން ބައިވެރިވިއެވެ. މި ހިނގާލުމުގައި އަނަސްގެ ޤާތިލުންނާއި އެފަދަ އަނިޔާވެރި ޖަރީމާތައް ހިނގާފައިވާ މީހުން އިންސާފުގެ ކުރިމައްޗަށް ގެނައުމަށް ގޮވާލާ މީދޫ ރައްޔިތުންގެ ހިތުގެ އާދޭހާއި ޝުއޫރުތައް ފާލުކޮށްފައިވެއެވެ.\nމި އަނިޔާވެރި މަރުގެ ސަބަބުން މީދޫގެ ވަނީ ފުން ހިތާމައިގެ ވަޅުގަނޑަކަށް ވެއްޓިފައެވެ. މިކަން މި އެއްވުމުގައި ބައިވެރިވި ކޮންމެ ރައްޔިތެއްގެ މޫނުމަތިން ސާފުކޮށް ފެންނަން ހުއްޓެވެ. ލޯ ތަކުން ކަރުނަ އޮހޮރިގެން ދިޔަ މި ހިނގާލުމުގައި ޙާއްސަ ދުޢާއެއް ވެސް ކުރިއެވެ.\nމި ދުޢާގައި އަނަސް އާއި އަނަސް ފަދައިން ހައްޤަކާ ނުލާ ޤަތުލު ކުރެވިފައިވާ ހުރިހާ އެންމެންނަށް އިންސާފު ޤާއިމްކޮށްދެއްވާ ޤާތިލުންނަށް ދުނިޔެ އާއި އާޚިރަތުގައި ހައްޤު ޖަޒާ ދެއްވުމަށް އެދިފައިވެއެވެ. އެންމެން ރޮއްވާލި މި އަސަރު ގަދަ ދުޢާގައި އަނަސްއަށް ޝަހީދެއްގެ ދަރަޖަ ދެއްވާ އާއިލާއަށް ކެއްތެރިކަން ދެއްވުމަށް އެދި ދުޢާކޮށްފައިވެއެވެ.\nމި ހިނގާލުމުގައި އަނަސްއަށް އިންސާފު ހޯދައިދިނުމަށް ސަރުކާރުގެ ކަމާބެހޭ ފަރާތްތަކަށް ގޮވާލާ ޙާއްސަ ޕެޓިޝަނެއްގައި މީދޫގެ ރައްޔިތުންނާއި އެއްވުމަށް ހާޒިރުވެ ތިބި ސޮއެކުރިއެވެ.\nމާތްﷲ އަނަސްގެ ފުރާނައަށް ހެޔޮ ރަޙުމަތް ލައްވާ ސުވަރުގޭގެ ދާއިމީ ނިޢުމަރް ދެއްވާންދޭވެ. އަދި އަނަސްގެ އާއިލާއަށާއި، ރަށުގެ ރައްޔިތުންނަށް ކެއްތެރިކަން ދެއްވާންދޭވެ. އާމީން\nރ.މީދޫ މާރާމާރީ މީހުން މެރުން\nއުނގޫފާރު ރީޖަނަލް ހޮސްޕިޓަލުގެ ފުރަތަމަ ކުއާޓާރގެ އެންމެ ރަނގަޅު މުވައްޒަފަކަށް ސައީދާ


Kulhudhuffushi Online - Riyaasee inthihaabah noosverin thamreen kurany\nނަބީލާ އިސްމާޢީލް -7މަސް ކުރިން - 10 ޖުލައި 2018\nރިޔާސީ އިންތިހާބަށް ނޫސްވެރިން ތަމްރީނުކުރުމަށް ހާއްސަ ޕްރޮގްރާމެއް ބޭއްވުމަށް މަސައްކަތް ކުރަމުން އަންނަ ކަމަށް އިލެކްޝަންސް ކޮމިޝަނުން ބުނެފިއެވެ.\nއިލެކްޝަންސް ކޮމިޝަންގެ މެމްބަރު އަދި ތަރުޖަމާނު އަހްމަދު އަކުރަމް ވިދާޅުވީ، އިންތިހާބުގެ ކަންކަން ހިނގަމުންދާގޮތް އެންމެ ގާތުން ރައްޔިތުންނާ ހަމައަށް ގެނެސްދިނުމަށް މީޑިއާގެ ދައުރު ވަރަށް މުހިންމު ކަމަށެވެ.\nއެގޮތުން މީޑިއާތަކަށް ހާއްސަކުރެވިގެން ރިޔާސީ އިންތިހާބާ ދިމާކޮށް ނޫސްވެރިން ތަމްރީނުކުރުމަށާއި މައުލޫމާތު ދިނުމަށް ޕްރޮގްރާމެއް ބޭއްވުމަށް މަސައްކަތް ކުރަމުން އަންނަ ކަމަށެވެ.\nއިލެކްޝަންސް ކޮމިޝަނުގެ ތަރުޖަމާނު އަހުމަދު އަކުރަމް ހާމަކުރި ގޮތުގައި އިންތިހާބުތަކާއި އިންތިހާބަށް ހޭލުންތެރި ބައެއްގެ ގޮތުގައި ނޫސްވެރިން ހެދުމަށް ބޭނުންވެއެވެ. ނޫސްވެރިންނަކީ އިންތިހާބުގައި އެންމެ މުހިންމު ދައުރެއް އަދާކުރާނެ އެއް ފަރާތްތަކެވެ. ކޮންމެ އިންތިހާބަކަށްވެސް ނޫސްވެރިންނަށް މައުލޫމާތުދީ ނޫސްވެރިން ތަމްރީނުކުރަން އެބަޖެހޭކަމަށެވެ. ޕްރޮގްރާމު ބައްޓަން ކުރެވިގެންދާނީ ނޫސްވެރިންނަށް އިންތިހާބުގެ ކަންކަން ކަވަރުކުރުމާއި މައުލޫމާތު ފޯރުކޮށްދިނުމުގެ މުހިންމުކަމުގެ މައްޗަށްށެވެ.\nއަކުރަމު ވިދާޅުވީ މީޑިއާތަކަށް ހާއްސަކޮށްގެން ބާއްވާ ތަމްރީނު ޕްރޮގްރާމް ބާއްވާނީ ހުރިހާ މީޑިއާއަކަށްވެސް ފަސޭހަ ވަގުތެއްގައި އެކަމަށް މީޑިއާތަކުން އެދުމުން ކަމަށެވެ. އެހެންކަމުން މީޑިއާތަކުން މި ޕްރޮގްރާމުގައި ބައިވެރިވާނެ ނޫސްވެރިންގެ އަދަދާއި ދުވަހެއް އެންގުމުން ޕްރޮގްރާމު ފެށޭނެ ކަމަށް އަކުރަމް ވިދާޅުވިއެވެ.\nއެސްޓީއޯ މުވައްޒަފުންނަށް "ހިޔާ ސްކީމް" ތައާރަފްކޮށްފި\nރާއްޖޭހެ ހަ ދަރިވަރަކު އޭލެވެލްއިން ދުނިޔޭގެ 1 ވަނަ ހޯދައިފި


އަބްދުﷲ ސައީދު ކުރައްވާފައިވާ ކަންކަން އެނގުމުން ހޮޑުލަވާ\nއުއްތަމަ ފަނޑިޔާރުގެ ވާހަކަ ހުއްޓާނުލާ ދައްކާނަން\nއުއްތަމަ ފަނޑިޔާރު ދެއްކެވީ ސިޔާސީ ވާހަކަފުޅުތަކެއް\n23 ޑިސެންބަރ 2017 | ހޮނިހިރު 21:38\nއިމްތިޔާޒް:- ކުރީގެ އުއްތަމަ ފަނޑިޔާރު އަހްމަދު ފާއިޒަށް އެނގިވަޑައިނުގެން ކޯޓު އަމުރެއް މިހާރުގެ އުއްތަމަ ފަނޑިޔާރު އަބްދުﷲ ސައީދު ނެރުއްވި.\n24 ޑިސެންބަރ 2017 | އާދީއްތަ 21:53\nމަހްފޫޒު ސައީދު:- ރައީސް ޔާމިން ވެރިކަމަށް ގެނައީ އުއްތަމަ ފަނޑިޔާރު. އުއްތަމަ ފަނޑިޔާރު ދެކިވަޑައިގަންނަވާ ގޮތް އެއީ އެންމެ ރަނގަޅު ގޮތް ކަމަށް އެމަނިކުފާޏު ދެކިވަޑައިގަންވާގެން. އުއްތަމަ ފަނޑިޔާރަކަށް އަޅުގަނޑު މައިތިރިއެއް ނުކުރެވޭނެ. އުއްތަމަ ފަނޑިޔާރުގެ ވާހަކަ ދައްކާނަން އެކަން ކަން ބަދަލުނުވާ ނަމަ.\nއިމްތިޔާޒް ފަހުމީ:- ފަނޑިޔާރުންނަކީ މުސްތަގިއްލު ބައެއްކަން ރައްޔިތުން ދައްކަން ޖެހޭ. ކާފަރު ގައުމެއްގައިވެސް ވަގަކަށް ވެރިކަމުގައި ނުހުރޭވޭ. އިސްލާމީ މި ގައުމުގައި އަދުލު އިންސާފު ނެތް ވާހަކަ އުއްތަމަ ފަނޑިޔާރު ދައްކަވަން ޖެހޭނީ. އުއްތަމަ ފަނޑިޔާރު ދެއްކެވީ އާންމު ރައްޔިތުންގެ ކަންބޮޑުވުމެއް ނެތް ވާހަކަތަކެއް. އުއްތަމަ ފަނޑިޔާރު ދައްކަވަން ޖެހޭނީ ރައްޔިތުންނާމެދު އަނިޔާވެރިވަމުންދާ ވާހަކަ. ރައީސް އަބްދުﷲ ޔާމިންގެ ސިޔާސީ އެޖެންޑާގެ ވާހަކައެއް ނޫން އުއްތަމަ ފަނޑިޔާރު ދައްކަވަން ޖެހޭނީ.\nމަހްފޫޒު ސައީދު:- ސަރުކާރުން ކުޅޭ ދީނީ ކާޑު ނަންގަވައި، އުއްތަމަ ފަނޑިޔާރު ވަނީ ރައީސް ޔާމިނަކީ ދީނީ ވެރިއެއް ކަމަށް ދައްކަވާފައި. އެއްވެސް މީހަކަށް ހީވެގެން ނުވާނެ އުއްތަމަ ފަނޑިޔާރަކީ ރައީސް ޔާމިނަށް ތާއީދު ކުރައްވާ ބޭފުޅެއް ކަމަކަށް.\nމަހްފޫޒު ސައީދު: ރައްޔިތުންގެ މަޖިލީހުގެ މެމްބަރުންގެ ގޮނޑި ނުގެއްލޭ ކަމަށް ކަނޑައަޅަން ހުށަހެޅި މައްސަލާގައި ސުޕްރީމް ކޯޓުން ނިންމާފައިވާ ނިންމުމެކޭ ޅިމެކޭ އެއްވަރެއް. އުއްތަމަ ފަނޑިޔާރު ކުރައްވަން ވީ ކަމަކީ މަގާމުން އިސްތިއުފާ ދެއްވުން.\n23 ޑިސެންބަރ 2017 | ހޮނިހިރު 22:10


Fenboduve, rail gai thaashivi enmen salaamai koffi | Mihaaru\nފެންބޮޑުވުމުގައި ތާށިވި ރޭލުން މީހުން ސަލާމަތް ކުރަނީ. --ފޮޓޯ:އޭއެފްޕީ\nފެންބޮޑުވެ، ރޭލުގައި ތާށިވި އެންމެން ސަލާމަތްކޮށްފި\n28 ޖުލައި 2019 - 11:07 1 comment\nމުމްބާއީ (ޖުލައި 28) - އިންޑިއާގެ މުމްބާއީއާ ކައިރި ސަރަހައްދެއްގައި ފެންބޮޑުވެ ރޭލުގައި ތާށިވި އެންމެން އިންޑިއާގެ ކަނޑުގެ ސިފައިންގެ ހެލިކޮޕްޓަރުތަކުންނާއި އިމަޖެންސީ ސާވިސްގެ ބޯޓުތައް ބޭނުންކޮށްގެން ސަލާމަތްކޮށްފި އެވެ.\nމަހާލަކްސްމީ އެކްސްޕްރެސް ރޭލް މިދިޔަ ހުކުރު ދުވަހުގެ ރޭ ކޮލްހަޕޫރަށް ނައްޓާލައިގެން ދަތުރު ކުރެވުނީ އެންމެ 60 ކިލޯ މީޓަރު (37 މޭލު) އަށެވެ. ކޯރެއް ބަނޑުންވެގެން އޮއްސާލި ފެންގަނޑުގައި ރޭލު ތާށިވެ ހުއްޓުނެވެ. ރޭލް ޓްރެކަށް ވުރެ މައްޗަށް ފެންގަނޑު ބޮޑުވުމުން ތާށިވި ރޭލާ ހަމައަށް އިންޑިއާގެ ނޭޝަނލް ޑިޒާސްޓާ ރެސްޕޮންސް ފޯސް (އެންޑީއާރްއެފް) ގެ ހެލިކޮޕްޓަރުތަކާއި ބޯޓުތައް އަދި ޑައިވަރުންނަށް ދެވެންދެން ރޭލުގައި ތިބި މީހުން 12 ގަޑިއިރު ހޭދަކުރަން ޖެހުނެވެ. ބައެއް ޕަސިންޖަރުން ބުނި ގޮތުގައި ކާނެ އެއްޗެއް ނުލިބި 15 ގަޑިއިރު ހޭދަވި އެވެ. ރޭލުން 1،050 މީހުން ސަލާމަތް ކުރި ކަމަށް ކަމާބެހޭ އޮފިޝަލުން ބުންޏެވެ.\nއިންޑިއާގެ ރޭލްވޭ އިން ބުނީ ރޭލުގައި ތިބި އެންމެން ހުސްކުރެވުނީ މަސައްކަތް ފެށިތާ ފަސް ގަޑިއިރު ފަހުން ކަމަށެވެ. ސަލާމަތް ކުރި މީހުންގެ ތެރޭގައި މާބަނޑު ނުވަ އަންހެނުން ވެސް ހިމެނެ އެވެ. ރޭލު ވަށައިގެން ފެންބޮޑުވެފައި އޮތުމުން މީހުން ސަލާމަތް ކުރީ ކުދި ބޯޓު ފަހަރުގަ އެވެ. ރޭލްވޭ އޮތޯރިޓީން ބުނީ ސަލާމަތް ކުރި މީހުންނަށް ކާނާ އާއި ބޯފެން ފޯރުކޮށްދީފައިވާ ކަމަށެވެ. އަދި ހާލުގައި ޖެހުނު މީހުންނަށް ފަރުވާ ދިނުމަށް 37 ޑޮކްޓަރުން ފޮނުވާފައިވާ ކަމށް ވެސް ބުނެފައިވެ އެވެ.\nމުމްބާއީ އަށް ބޯކޮށް ވާރޭވެހެމުންދާތީ އިއްޔެ ވެސް ވަނީ 11 ފްލައިޓް ކެންސަލް ކުރަން ޖެހިފަ އެވެ. އަދި މުމްބާއީގައި ޖައްސަން ހަމަޖެހިފައިވާ ނުވަ ފްލައިޓް ވަނީ ޑައިވާޓްކޮށްފަ އެވެ.\nމުމްބާއީ އިން ގޯވާ އަށް ދަތުރު ކުރާ މައި ހައިވޭ ވެސް ވަނީ، ފެންބޮޑުވެގެން ބަންދުކޮށްފަ އެވެ. ވޭތުވެދިޔަ 24 ގަޑިއިރު ތެރޭ މުމްބާއީގެ ބައެއް ސަރަހައްދުތަކަށް ވަނީ 20 ސެންޓިމީޓަރު (އަށް އިންޗި) އަށް ވާރޭ ވެހިފަ އެވެ.\nފެންބޮޑުވުމުގައި، ވޭތުވެދިޔަ ދެ ހަފުތާ ތެރޭ އިންޑިއާގެ އެކި ހިސާބުތަކުން ވަނީ 250 އަށް ވުރެ ގިނަ މީހުން މަރުވެފަ އެވެ.\nފެންބޮޑުވުމުމުން، ރޭލު ތާށިވެފައި. --ފޮޓޯ:އޭއެފްޕީ\nއިތުރު ލިޔުންތައް އިންޑިއާ ފެންބޮޑުވުން


Messi Kulhunu Furathama Match In PSG Ah Molheh – adduLIVE\nމެސީ ކުޅުނު ފުރަތަމަ މެޗުން ޕީއެސްޖީ އަށް މޮޅެއް\nAug 30, 2021, 08:38 ހަސަން ރަޝީދު\nފްރެންޗު ލީގުގައި ލިއޮނަލް މެސީ ޕީއެސްޖީ އަށް ކުޅެދިން ފުރަތަމަ މެޗުގައި ރޭ ރެއިމްސްގެ މައްޗަށް 2-0 އިން އެޓީމުން ކުރި ހޯދައިފިއެވެ.\nމި މޮޅާއެކު ލީގުގައި ކުޅުނު ހަތަރު މެޗުން ވެސް މޮޅުވެ ލިބުނު 12 ޕޮއިންޓާ އެކު ޕީއެސްޖީ އޮތީ ލީގުގެ އެއްވަނައިގައެވެ. ދެވަނައިގައި 10 ޕޮއިންޓާ އެކު އޮތީ އެންޖާސް ކަމަށްވާއިރު ރޭގެ މެޗުން ބަލިވި ރެއިމްސް އޮތީ ތިން ޕޮއިންޓާ އެކު ލީގުގެ 17 ވަނައިގައެވެ.\nރެއިމްސްގެ ދަނޑުގައި ރޭ ކުޅުނު މެޗުގައި ޕީއެސްޖީން ކާމިޔާބުކުރި ދެ ގޯލު ވެސް ކާމިޔާބުކޮށްދިނީ ޒުވާން ހުނަރުވެރި ފޯވާޑް ކިލިއަން އެމްބާޕޭ އެވެ. މި ދެ ގޯލަށްފަހު ވެސް ޕީއެސްޖީ އަށް ވަނީ ލީޑު ފުޅާކޮށްލަން ރަނގަޅު ފުރުސަތުތަކެއް ލިބިގެން ގޮސްފައެވެ.\nމި މެޗުގައި މެސީ ކުޅެން އަރާފައިވަނީ މެޗުގެ 66 ވަނަ މިނެޓްގައެވެ. އެގޮތުން މެސީ ކުޅެން އެރީ ނޭމާގެ ބަދަލުގައި ކަމަށްވާއިރު، މެސީ ކުޅެން އެރުމާއެކު ދަނޑުގައި ތިބި ދެ ޓީމުގެ ސަޕޯޓަރުންގެ ފަރާތުން ވެސް އޭނާ އަށް ވަނީ ހޫނު ތަރުހީބެއް ލިބިގެން ގޮސްފައެވެ.\nދުނިޔޭގެ މޮޅު ކުޅުންތެރިއާގެ މަގާމު ހަ ފަހަރު ހޯދާފައިވާ މެސީ ޕީއެސްޖީ އަށް ބަދަލުވީ ހިލޭ ޓްރާންސްފާއެއްގެ ދަށުންނެވެ.\nލީގުގައި ޕީއެސްޖީ ދެން ބައްދަލުކުރާނީ ކްލެމެންޓް ފޫޓްއާ ދެކޮޅަށެވެ.


Furathama Wireless Brain Computer Eh Insaanunah Test Koffi - Vaguthu\nފުރަތަމަ ވަޔާލެސް ބްރެއިން ކޮމްޕިއުޓަރެއް އިންސާނުންނަށް ޓެސްޓު ކޮށްފި\n1 މަސް ކުރިން ( އޭޕްރީލް 3, 2021 )\nޕެރެލައިޒް ވެފައިވާ މީހުންނަށް ކޮމްޕިއުޓާ ސްކްރީނުގައި ޓައިޕް ކުރެވޭނެ ގޮތަކަށް ވަޔާލެސް ބްރެއިން ކޮމްޕިއުޓަރެއް އުފައްދައިފިއެވެ.\nއެމެރިކާގެ ބްރައުން ޔުނިވާސިޓީން އުފައްދާފައިވާ މި ސިސްޓަމް ބޭނުން ކުރަނީ އެ ބޭނުން ކުރާ މީހާގެ ބޮލުގައި ވަޔަލެސް ސިސްޓަމް ބައިންދައިގެންނެވެ. އެމީހެއްގެ ވިސްނުމުގައި އެ އިންނަ ކަމެއް އެ ވަގުތު ކޮމްޕިއުޓަރުގައި ޓައިޕް ކުރެވޭނެ ކަމަށް ބުނެފައިވެެއެވެ.\nބިއޯމެޑިކަލް އިންޖިނިއަރުން ކޮށްފައިވާ ދިރާސާ މި ސިސްޓަމް ދެ މީހަކަށް ޓެސްޓު ކޮށްފައިވެއެވެ. އެއީ އުމުރުން 35 އަހަރުގެ މީހަކާއި 63 އަހަރުގެ މީހެކެވެ. މި ދެ ފިރިހެނުންނަކީ ވެސް މައިބަދައަށް ލިބުނު ގެއްލުމެއްގެ ސަބަބުން ޕެރެލައިޒް ވެފައިވާ ދެމީހުންނެވެ. މި ޓެސްޓު ކޮށްފައިވަނީ ސިކުނޑީގެ މޮޓޯކޯޓެކްސް އާއި އިލެކްޓްރޮކޯޑް އެރޭ ކަނެކްޓް ކޮށްގެންނެވެ.\nމި ދެމީހުންނަށް ވެސް ސިސްޓަމް ބޭނުން ކޮށްގެން ބޭނުން ޓެބްލެޓްތަކަށް ފިއްތާ ކޮމްޕިއުޓަރުގައި ލިޔެވުނެވެ. ދެމީހުން ވެސް ޓެސްޓު ކޮށްފައިވަނީ ގޭގައެވެ. އެއްވެސް ވަޔަރަކާއި ނުލައި 24 ގަޑިއިރު ވަންދެން ދެމީހުންނަށް ވެސް މި ސިސްޓަމް ބޭނުން ކުރެވިފައިވެއެވެ. ނިދާފައި އޮންނަ އިރުވެސް މި ސިސްޓަމް މަސައްކަތް ކޮށްފައި ވާކަން ފާހަގަ ކޮށްލެވެއެވެ.\nއެންމެ ފަހުން އަހަރުތަކެއް ވަންދެން އިންޖިނިއަރުން ކުރަމުން ދިޔަ މަސައްކަތް ކާމިޔާބުވީއެވެ. ވަޔާލެސް ކޮމްޕިއުޓަާ ސިސްޓަމެއް އުފެދި، ސިކުނޑި މަސައްކަތް ކުރާ ގޮތް ގިނަ އިރުތަކެއް ވަންދެން މޮނިޓާ ކުރުުމުގެ ފުރުސަތު ވެސް ދިރާސާ ކުރާ މީހުންނަށް ފުޅާވެގެން ދިޔައީއެވެ. މިއީ މީގެ ކުރިން ދިރާސާ ޓީމު ތަކަށް ލިބިފައިނުވާ ފުރުސަތެއް ކަމަށް މި ޓްރިއަލްގައި އިސްވެ މަސައްކަތް ކޮށްފައިވާ ޕްރޮފެސަރު ބުންޏެވެ.\nމި ލިބުނު ޓެކްނޮލޮޖީ ކުރިއެރުމުގެ ސަބަބުން ދިރާސާ ކުރާ މީހުންނަށް ސިކުނޑި މަސައްކަތް ކުރާ ގޮތާއި ނާރުތަކުން ސިގްނަލް ދޭ ގޮތް އިތުރަށް ދެނެގަތުމަށް މަގުފަހިވީ ކަމުގައި ބިއޯ މެޑިކަލް އިންޖިނިއަރުން ބުނެފައިވެއެވެ.


Da Grande athun Maziya ah molheh - One Online\nދިވެހި ޕްރިމިއާ ލީގުގެ ފުރަތަމަ ބުރުގައި މާޒިޔާ އާއި ޔޫވީ ބައްދަލުކުރި މެޗުގެ ތެރެއިން: ރޭ ދަ ގްރާންޑޭއާ ދެކޮޅަށް ކުޅުނު ދެވަނަ ބުރުގެ މެޗުން މާޒިޔާ މޮޅުވީ 1-0ގެ ނަތީޖާއަކުން -- ފޮޓޯ/ މާޒިޔާ\nދަ ގްރާންޑޭ އަތުން މާޒިޔާއަށް ހަނި މޮޅެއް\nދިރާގު ދިވެހި ޕްރިމިއާ ލީގުގައި އަސަދުﷲ އަބްދުﷲ (އަސައްކޮ)ގެ ލަނޑުން ދަ ގްރާންޑޭ ސްޕޯޓްސް ކްލަބު އަތުން މާޒިޔާ ސްޕޯޓްސް އެންޑް ރެކްރިއޭޝަން ކްލަބު މޮޅުވެއްޖެއެވެ.\nގައުމީ ފުޓުބޯޅަ ދަނޑުގައި ރޭ ކުޅުނު ލީގުގެ ދެވަނަ ބުރުގެ މެޗުގައި ދަ ގްރާންޑޭ އަތުން މާޒިޔާ މޮޅުވީ 1-0ގެ ނަތީޖާއަކުންނެވެ.\nއެ މެޗުގެ ފުރަތަމަ ހާފުގައި ދެ ޓީމަށް ވެސް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. މެޗުގެ ތިންވަނަ މިނެޓުގައި މާޒިޔާގެ ހަމްޒާ މުހައްމަދު (ހަމްޕު) ފޮނުވާލި ހަމަލާ ދަ ގްރާންޑޭގެ ކީޕަރު ފައިސަލް މަތަކުރި އިރު، މެޗުގެ ނުވަވަނަ މިނެޓުގައި ދަ ގްރާންޑޭގެ އަހްމަދު ނިޒާމް ފޮނުވާލި ހަމަލާ އަމާޒުވީ މާޒިޔާ ގޯލުގެ ހުރަސް ދަނޑިއަށެވެ. މެޗުގެ ފުރަތަމަ ހާފު ނިމިގެންދިޔައީ ދެ ޓީމުންކުރެ އެއްވެސް ޓީމަކަށް ލަނޑެއް ނުޖެހި އެއްވަރުވެގެންނެވެ.\nމެޗުގެ ދެވަނަ ހާފު ފެށިތާ ތިން މިނެޓުގެ ތެރޭގައި މާޒިޔާ އިން ވަނީ ލަނޑެއް ޖަހައި ލީޑު ހޯދައިފައެވެ. ކޯނެލިއަސް ސްޓެވާޓް ދިން ބޯޅައަކުން މާޒިޔާއަށް އެ ލަނޑު ކާމިޔާބުކޮށްދިނީ އެޓީމުގެ ކެޕްޓަން އަސަދުﷲ އަބްދުﷲ (އަސައްކޮ) އެވެ. ދަ ގްރާންޑޭގެ ޕެނަލްޓީ އޭރިއާ ތެރެއިން އަސައްކޮއަށް ލިބުނު ހުސް ފުރުސަތު، އޭނާ ވަނީ ފަސޭހަކަމާއެކު ގޯލުގެ ތެރެއަށް ފޮނުވާލައިފައެވެ.\nމެޗުގެ 68 ވަނަ މިނެޓުގައި މާޒިޔާއަށް ލީޑު ފުޅާކޮށްލުމަށް ރަނގަޅު ފުރުސަތެއް ލިބިގެންދިޔައެވެ. އަސައްކޮ ނަގައިދިން ހުރަހަކުން ކޯނެލިއަސް ސްޓެވާޓް ފޮނުވާލި ހަމަލާ، ދަ ގްރާންޑޭގެ ކީޕަރު ފައިސަލް ވަނީ މަތަކޮށްފައެވެ. ކޯނެލިއަސްއަށް ބޯޅަ ލިބުނު އިރު، ދަ ގްރާންޑޭގެ ޕެނަލްޓީ އޭރިއާ ތެރޭ އޭނާ ހުރީ ވަރަށް ހުސްކޮށެވެ.\nމެޗުގެ 79 ވަނަ މިނެޓުގައި ދަ ގްރާންޑޭއަށް ނަތީޖާ ހަމަހަމަކޮށްލުމަށް ވަރަށް ރަނގަޅު ފުރުސަތެއް ލިބިގެންދިޔައެވެ. ޕެނަލްޓީ އޭރިއާ ބޭރުން ދަ ގްރާންޑޭގެ ބިދޭސީ ކުޅުންތެރިޔާ ޓޯސޫ ކްރިސްޓިއަން ޑޯޑްޒީ ފޮނުވާލި ބާރު ހަމަލާ، މާޒިޔާގެ ކީޕަރު އަޒީޒީ އޯވޭސް ވަނީ މަތަކޮށްފައެވެ.\nލީގު ތާވަލުގެ އެއްވަނައިގައި އަދިވެސް އޮތީ މާޒިޔާއެވެ. މާޒިޔާއަށް ކުޅުނު 12 މެޗުން 29 ޕޮއިންޓް ލިބިފައިވާ އިރު، ދެވަނައިގައި އޮތް އީގަލްސްއަށް 11 މެޗުން ލިބިފައިވަނީ 21 ޕޮއިންޓެވެ. ރޭގެ މެޗުން ބަލިވި ދަ ގްރާންޑޭ އޮތީ ކުޅުނު 11 މެޗުން ލިބުނު 15 ޕޮއިންޓާއެކު ތާވަލުގެ ފަސްވަނައިގައެވެ.\nލީގުގެ މެޗުތައް ދެން ފެށޭނީ ވޯލްޑް ކަޕް ކޮލިފައިންގައި އަންނަ މަހުގެ 14 ވަނަ ދުވަހު ރާއްޖެ އާއި ފިލިޕީންސް ބައްދަލުކުރާ މެޗަށްފަހުއެވެ. އެ މެޗު ކުޅުމަށް ހަމަޖެހިފައިވަނީ ރާއްޖޭގައެވެ.\nގުޅޭ ޓެގު ދިވެހި ޕްރިމިއާ ލީގު ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު ދަ ގްރާންޑޭ ސްޕޯޓްސް ކްލަބު\nއަންނަ ސީޒަނުގައި ވެސް ދަގަނޑޭ ފެންނާނީ ޓީސީ އިން\nދިވެހި ޕްރިމިއާ ލީގުން އަތޮޅުތަކުގެ ޓީމުތަކަށް ދެމުން އައި ފުރުސަތު އެފްއޭއެމުން މަޑުޖައްސާލައިފި\nމާޒިޔާއިން ސްޓެވާޓްގެ އެއްބަސްވުން އާކޮށްފި


Opinion: Thimaaveshiegovaa govunthakeh ge adeh neevey! | Mihaaru\nޚިޔާލު / ތިމާވެށި\nރާއްޖޭގެ އެންމެ ރީތި، ގުދުރަތީ މުއްސަނދިކަން ބޮޑު ހދ. ކޭލަކުނު: މިކަހަލަ ރަށްރަށް އަބަދުވެސް ބާއްވަން ޖެހޭނީ ހިމާޔަތްކޮށްފައި\nއަހަރެމެން ދިވެހިން ހަމަ އަސްލު ވެސް ތިމާވެށި ދެކެ ލޯބިވޭ ހެއްޔެވެ؟ މިއީ، ދުނިޔޭގެ ތިމާވެށީގެ ދުވަސް މިއަދު ނިމިގެން ދާ އިރު ބައެއް މީހުން ކޮށްފާނެ ސުވާލެކެވެ. އޭގެ ޖަވާބު، މާލެ އާއި ރާއްޖޭގައި މީހުން އުޅޭ ކޮންމެ ރަށަކުން ވެސް ފެންނާނެ އެވެ. ތިމާވެއްޓަށް ވުރެ ބޮޑަށް ގާތްގަނޑަކަށް އެންމެން ވެސް އިސްކަން ދެނީ، ފަޅުކޮށްނާށާއި ބިން ހިއްކާށާއި މަތިމައްޗަށް ގެދޮރު ބިނާކުރާށާއި، އެންމެ ފަހު ކަމަކަށް ވުރެ އެންމެ އަވަހަށް ކުރާ ކަމެއްގެ ގޮތުގައި، ގަސްތައް ކެނޑުމަށެވެ.\nސިނަމާލެ ބްރިޖް އެޅުމުގެ މަސައްކަތް ކުރި އިރު، ލޮނުޒިޔާރަތްކޮޅަށް ރާޅާ އަޅަން އެރޭ ޒުވާނުންގެ ކަންބޮޑުވުން އޮތެވެ. ރަނގަޅު ކަންބޮޑުވުމެކެވެ. އެކަމަކު ބްރިޖްގެ ސަބަބުން ވެރިރަށަށް ލިބޭނެ ތަރައްގީގެ ފަސޭހަ، އެ ސަރަހައްދުގެ ފަރަށާއި އޮއިވަރަށާއި، ރާޅުތަކުގެ ބޮޑުމިނަށް އަންނާނެ ބަދަލުތަކަށް ވުރެ، އެންމެން ވެސް ބޭނުންވާނެ އެވެ. އެހެންކަމުން އެ ޒުވާނުންގެ އަޑު، އެންމެ އާދައިގެ މީހުން ފެށިގެން އޭރުގެ ސަރުކާރުގެ ވެރިންގެ ކަންފަތާ ހަމަޔަކަށް ނުފޯރާނެ އެވެ. (ކަންފަތާ ހަމަޔަށް ނުފޯރާނެއޭ މި ބުނީ، އަޑުނީވޭނެ ވާހަކައެއް ނޫނެވެ. އަމަލީ ފިޔަވަޅެއް ނޭޅޭނެ ވާހަކަ އެވެ.)\nރާއްޖޭގެ އެންމެ ހިތްގައިމު އެއް ޑައިވިން ސައިޓް ކަމަށްވާ "ވިކްޓަރީ" ބޯޓު އޮތް ތަން ހިމާޔަތްކުރަން، އެ ސަރަހައްދު ވަކިކޮށްފައި އޮތަސް، ބްރިޖްގެ މަސައްކަތުގައި އަޑިއަށް ފޭބި ސިމެންތި އާއި ހިލަ އާއި ބޭކާރު އެހެން ކުނިބުނިން، ވަގުތީ ގޮތުން ނަމަވެސް އެ ރީތިކަން ނެތި ދިޔަ އެވެ. އަލުން އެ ރީތިކަން އަންނަން ދުވަސް ނަގާނެ އެވެ.\nއެކަމަކު ތަރައްގީއަށް ބަލާ ނަމަ، "ވިކްޓަރީ" ސައިޓަށް ވުރެ ބޮޑަށް އާންމުން ވެސް އިސްކަންދޭނީ ބްރިޖަށެވެ.\nމިހާރު މި އޮތީ އާ ސަރުކާރުގެ އެންމެ ބޮޑު މަޝްރޫރު، މާލޭގެ ވިޔަފާރި ބަނދަރު ތަރައްގީއަށް ގުޅިފަޅު ހިއްކާތީ، އޭގެ ސަބަބުން ވިލިމާލެ ފަރަށް ކުރިމަތިވާނެ ނުރައްކަލެވެ. ފަރު ހިމާޔަތްކުރަން އަޅާނެ ފިޔަވަޅުތައް އޮތީ ކަނޑައަޅައިފަ އެވެ. އެކަމަކު ހިއްކަން ފެށީ އެ ފިޔަވަޅުތައް ނާޅަ އެވެ. މި މަޝްރޫއު ނިމޭ އިރު، އެ ހިސާބުގެ މަޝްހޫރު ޑައިވިން ސައިޓެއް ވެސް، އެގޮތުގައި ދެމިއޮންނާނެތޯ ނުވަތަ ނޫންތޯ ވަނީ ސުވާލު އުފެދިފަ އެވެ.\nމަދު ބަޔަކު، ކަންބޮޑުވުމުގެ އިހުސާސްތައް ބޭރުކުރަމުން ދިޔަ ނަމަވެސް ތަރައްގީއަށްޓަކައި، ގިނަ މީހުންނަށް އެ އަޑެއް، ކުރިން ދެންނެވި ގޮތަށް، ނީވޭނެ އެވެ.\nއާއެނކެވެ. އެއާޕޯޓް އަޅައިގެން ކުޅުދުއްފުއްޓަށް ވެސް އެ އައީ ތަރައްގީއެކެވެ. ރާއްޖޭގެ ނެތްވަރުގެ ކުޅިއެއްގެ އެއްބައި ގުރުބާންކުރަން ޖެހުނަސް ކުޅުދުއްފުށީ ރައްޔިތުންނަށް އެކަން މައްސަލައަކަށް ނުވާނެ އެވެ. އެހެންކަމުން ރަށަށް ނިސްބަތްނުވާ އެކަމަކު ތިމާވެއްޓަށް ލޯބިކުރާ މީހުންގެ އަޑު، ސަރުކާރަށް ވެސް އަދި ކުޅުދުއްފުށީ ރައްޔިތުންގެ ކަންފަތާ ހަމަޔަކަށް "ނުފޯރާނެ" އެވެ.\nމިދިއަ ސަރުކާރުގެ ފަސް އަހަރު ނިމިގެން ދިޔައީ، ސަރުކާރަށް ތާއީދުކުރާ މީހުންނާއި ތާއީދުނުކުރާ މީހުންގެ ނަޒަރުގައި ވެސް ރާއްޖެ ނުދެކޭ ފަދަ ތަރައްގީއެއްގެ ތެރޭގަ އެވެ. ސިނަމާލެ ބްރިޖާއި ހުޅުމާލެ ދެވަނަ ފިޔަވަހި ހިއްކުމާއި އެތަނުގައި ދިވެހިން ދިރިއުޅެން ރާއްޖޭގައި ފުރަތަމަ ފަހަރަށް އަޅާ 25 ބުރީގެ އިމާރާތްތަކެއްގެ ސިފަ ފެނުން އެކަންޏެއް ނޫނެވެ. މުޅި މާލެ އަތޮޅުގެ ޗާޓު ވެސް ވަނީ ބަދަލުވެފަ އެވެ. ގުދުރަތީ ހިތްގައިމު، ރީތި ފަޅުތައް، ޓޫރިޒަމަށް ގުރުބާންކޮށްފި އެވެ. ފައިސާ ހުރި ކޮންމެ މީހަކަށް، ސަރުކާރުން ބުނާ އެޑްވާންސް ދެވޭ ކޮންމެ މީހަކަށް (ބޮޑު އަނެއް މައްސަލައަކީ، އެޑްވާންސްގެ ގޮތުގައި ދައުލަތަށް ވަންނަން ޖެހޭ 80 ވަރަކަށް މިލިއަން ޑޮލަރު (1.3 ބިލިއަން ރުފިޔާ) ބަޔަކު ދިރުވާލުމެވެ) އޮތީ ހުޅުވާލައިފަ އެވެ.\nރިސޯޓްތައް ހެދެންޏާ އެއީ ވަޒީފާ އެވެ. އެއީ ޓޫރިސްޓުންނެވެ. އެއީ، ރައްޔިތުންގެ ކުރިމަތީގައި ފަހުރުވެރިވެފައި ސިޔާސީ ކޮންމެ މީހަކަށް ވެސް ބުނެވޭނެ ބޮޑެތި އިންވެސްޓްމަންޓެވެ. އެހެންކަމުން ގުރުބާންކޮށްލަން މި ޖެހެނީ ކިހާ ބޮޑު އެއްޗެއް ކަމެއް، ގިނަ ދިވެހިން ބަލާކަށް ބޭނުމެއް ވެސް ނުވާނެ އެވެ. އެއާ ދެކޮޅަށް ވާހަކަ ދައްކާ ތިމާވެށީގެ ހިމާޔަތްތެރިން ވާނީ މޮޔައިންނަށެވެ. ތަރައްގީއާ ދެކޮޅު ބަޔަކަށެވެ. ސަރުކާރާ ޖައްސާލާ މީހުންނަށެވެ.\nހިމާޔަތްކޮށްފައިވާ ށ. ފަރުކޮޅު: އެހެން ސަރުކާރަކުން މިތަނުގެ ކުޅިތައް ހިއްކާ، ރިސޯޓެއް ވެސް ހަދާފާނެ\nރަށްރަށުގެ ބަނދަރުތައް ބޮޑުކުރަނީ އެވެ. ބިން އޮތަސް، ބިން ވެސް ހިއްކަންވީ އެވެ. އެހެން ރަށްރަށުގެ މީހުންނަށް ދައްކަން ނަމަވެސް، ނުވަތަ ދެރަކޮށްލަން ބުނާނެ ވާހަކައެއް ހޯދަން ނަމަވެސް، ބައެއް ރަށްރަށުގެ ރައްޔިތުން އެކަން ބޭނުންވެ އެވެ. ހިޔާދޭ ބޮޑެތި ގަސްތަކާއި ގޮނޑުދޮށުގެ ހިމާޔަތަށް ގުދުރަތީ ގޮތުން ހެދިފައި އެ ހުންނަ ނަލަ ރުއްތައް ވެސް، ކަނޑަންވީ އެވެ. ގޯތިތެރެ އާއި ގޭދޮށަށް ކުނި އެޅެންޏާ ގަސްތައް މަރާލަންވީ އެވެ.\nތިމާވެށީގެ ދުޝްމަނަކީ ތަރައްގީ އެވެ. އެކަމަކު އެ ތަރައްގީ ގެންނަން އުޅެނީ އަޅުގަނޑުމެން ކަމަށް ވަންޏާ، ތިމާވެށީގެ އަސްލު ދުޝްމަނުންނަކީ އަޅުގަނޑުމެންނެވެ. އާންމު ރައްޔިތުންނެވެ. ސިޔާސީ މީހުން ދައްކާނީ ތަރައްގީގެ ވާހަކަ އެވެ. އެ ތަރައްގީއަށްޓަކައި ގުރުބާންކުރަން ޖެހޭ ގައުމުގެ ގުދުރަތީ ރީތިކަމާއި، އަގެއް ޖަހާފައި ނެތަސް، އޭގެ އަގު ވަޒަން ވެސް ކޮށްލަން ނޭނގޭ ވަރުގެ ތަފާތު ދިރުންތަކާ މެދު އާންމުން ވިސްނައެއް ނުލަ އެވެ. އެ ރީތިކަމާއި އެ ދިރުންތައް ވާހަކައެއް ނުދައްކަ އެވެ. ޝަކުވާއެއް ނުކުރެ އެވެ. އަދި އޭގެ އަޑުއިއްވަން، މުޒާހަރާއެއް ވެސް ނުކުރެ އެވެ. އެކަމަކު ހަގީގަތުގައި ރީތި ފަޅުތަކުގެ އެ ނަލަ ނޫ ކުލަ އާއި އަޑިން އެ ފެންނަ ހުދު ވެއްޔާއި ވަށައިގެން އެ އޮންނަ ފަރުތައް އެ ބުނެދެނީ، މިއީ ދިރުމެއް ކަމެވެ. އޭގެ އަޑި އާއި އޭގެ މަތިން ވެސް މެ އެވެ.\nރާއްޖޭގައި ހުރި ރީތި ފަޅުރަށްރަށާއި، ކުޅިތަކާއި ކަނޑޫފާތަކުގެ ހިމާޔަތުގައި އަބަދުވެސް ކޮންމެވެސް ބަޔަކު އުޅެ އެވެ. ކުރީ ސަރުކާރުން ވެސް ބައެއް ހިސާބުތައް ހިމާޔަތްކުރި އެވެ. އަދި މި ސަރުކާރުން ގެންދަނީ އިތުރަށް ހިމާޔަތްކުރާނެ ރަށްރަށް ވެސް، ތަންތަން ވެސް، ދިރުންތައް ވެސް ކަނޑައަޅަމުންނެވެ. އެކަމަކު އެއްބައެއްގެ ނަޒަރުގައި އެއީ ފުދޭވަރެއް ނޫނެވެ. ފުދޭވަރަކީ މުޅި ރާއްޖޭގެ ކުރިމަގަށް، އަންނަން އޮތް ޖީލުތަކަށް ފޯރުކޮށްދެވޭނެ މިންވަރަކަށް ހިމާޔަތްކުރުމެވެ.\nމި އަހަރުގެ ދުނިޔޭގެ ތިމާވެށީގެ ދުވަސް ނިމިގެން މިދަނީ، އެއްގޮތަކުން މިދިއަ 100 އަހަރު ވެސް ނުދެކޭ ވަރުގެ ހުއްޓުމެއް، އިންސާނާގެ ދިރިއުޅުމަށް ގެނެސްފަ އެވެ. ކޮރޯނާވައިރަސްއާ އެކު އެތައް ބިލިއަން ބަޔަކު ތިބީ ގޭގަ އެވެ. މަތިންދާބޯޓުގެ ދަތުރުތައް ހުއްޓިއްޖެ އެވެ. ވެހިކަލްތައް މަގުމަތީގަ އާއި ގަރާޖުތަކުގަ އެވެ. ފެކްޓަރީތައް ނިސްބަތުން ހިމޭންވެފަ އެވެ.\nކުރިން ނަމަ ސާފު އުޑު ނުފެންނަ ބޮޑެތި ސިޓީތަކުގެ ރައްޔިތުންނަށް އެ އުފާވެރިކަމެވެ. ނޭވާލާން ސާފު ވައިކޮޅެއް ވެސް އެބަ ލިބެ އެވެ. މި ހުއްޓުމުން ވެސް ދުނިޔޭގެ ތިމާވެއްޓަށް ވަގުތީ ގޮތުން ނަމަވެސް ލިބުނީ ،ކުރިން ނަމަ ހިޔާލަށް ވެސް ނުގެނެވޭ ވަރުގެ، ހިމާޔަތެކެވެ. އެކަމަކު ދުނިޔެ، މިހެން ހުއްޓިފައެއް ނޯންނާނެ އެވެ. މާދަމާ ވެސް ގެއިން ބޭރަށް ނުކުމެ، ކުރީގެ ތަރައްގީ އަތުޖެހޭތޯ، އިންސާނުން މަސައްކަތް ފަށާނެ އެވެ.\nއަޅުގަނޑުގެ ގާތް ރަހުމަތްތެރިޔާ އަދި ތިމާވެށީގެ ހިމާޔަތްތެރިޔާ، މުހައްމަދު ޒާހިރު (މީމުޒަވިޔަނި) ބުންޏެވެ: މުންނާރަށް ބަލާބަލަ! ކުރިން ނަމަ މިހާރު ވެސް އެތަނުގައި ކަޅު ކުލަ ފެންނަން ފަށާނެ. ދުއްވާ އެއްޗެހި ނުދުއްވާތީ ދުމުން އެ އެހެރީ މިވަގުތަށް ރައްކާތެރިވެފައި."\nމުންނާރު މަރާމާތުކޮށް ރީތިކުރީ ދާދި ފަހުންނެވެ. މީމުޒަވިޔަނި ދެކޭ ގޮތުގައި މާލޭގައި ދުއްވާ އެއްޗެހި ގިނަކަމުން އެ ނުކުންނަ ދުމުގެ އަސަރު، އިމާރާތްތަކަށް ވެސް، ވަރަށް ބޮޑަށް ކުރެ އެވެ. އެ އަސަރުތައް ދެނެގަންނަން "މި ޒަމާނުގެ ސައިންޓިފިކް ސާމާން ބޭނުންނުވާ" ކަމަށް އޭނާ ބުންޏެވެ. އޭނާގެ ބަހުން ނަމަ، މުންނާރަށް ބަލައިލުމުން، ލޮކްޑައުންގައި މި ހޭދަކުރި ދޮޅު މަހެއްހާ ދުވަހު، މާލޭގެ ވެށި ކިހާ ވަރަކަށް ހިމާޔަތްކުރެވިއްޖެ ކަން އެނގޭނެ އެވެ.\nރާއްޖޭގެ ތިމާވެށީގެ ހިމާޔަތުގައި 1980 ގެ މެދުތެރެއިން ފެށިގެން 1990ގެ އަހަރުތަކުގެ ކުރީކޮޅާ ހަމައަށް މީމުޒަވިޔަނި، އޭރުގެ "ހަވީރު"ގައި ކޮންމެ ހަފުތާއަކު ވެސް ރިޕޯޓެއް ލިއަމުން ގެންދިޔަ އެވެ. އެ ޒަމާނުގައި އޭނާއަކީ ތިމާވެށީގެ އެންމެ މަޝްހޫރު ލިއުންތެރިޔާ އަދި އެކްޓިވިސްޓެވެ. މިހާރު ވެސް އޭނާ ހުރީ އެ މަސައްކަތުގަ އެވެ. އެކަމަކު އޭނާ ބުނާ ގޮތުގައި ރާއްޖޭގެ ތިމާވެއްޓަށް ދޭން ޖެހޭ ވަރަށް ދިވެހިން އަދިވެސް ސަމާލުކަމެއް ނުދެ އެވެ. އެހެންކަމުން ދިވެހިން ހޭލުންތެރިވާން ޖެހެ އެވެ. ދިވެހިން އަދިވެސް ތިމާވެށި ދެކެ ލޯބިވާން ޖެހެ އެވެ. ދިވެހިން އަދިވެސް ތިމާވެށީގެ އަޑު އިއްވަން ޖެހެ އެވެ.\nއެކަމަކު ގިނަ މީހުން ގަބޫލުކުރާ "ތަރައްގީ"އާ ނުލައި ދެން އުޅެވޭކަށް ނެތެވެ. މިހާރު މި އޮތީ އެއް ސަރުކާރަށް ވުރެ އަނެއް ސަރުކާރު ހިންގާ މަޝްރޫއުތައް ބޮޑުކޮށް، ބިޔަކޮށް ދެއްކުމުގެ ޒަމާނެވެ. އެ ތަރައްގީއަށްޓަކައި ތިމާވެށި ގުރުބާންނުކޮށް ފަރުޖެއްސެން ނެތް ކަން، ސިޔާސީ މީހުން ބުނާނެ އެވެ. އަދި އެ ވާހަކަ އަޅުގަނޑުމެން މި ތިބީ ގަބޫލު ވެސް ކޮށްގެންނެވެ. ތިމާވެށީގެ މަދު ހިމާޔަތްތެރިން ފިޔަވަ އެވެ.\nއެކަމަކު އެމީހުންގެ އަޑެއް، ގިނަ ދިވެހިންނަކަށް ނީވޭނެ އެވެ. މި ބުނީ އަޅުގަނޑުމެން ގިނަ ދިވެހިން ބީރު ވާހަކައެއް ނޫނެވެ.\nތިމާވެށި ވިލިމާލެ ގުޅިފަޅު ތިމާވެށީގެ ދުވަސް ހދ. ކުޅުދުއްފުށި ފަރުތައް ސިނަމާލެ ބްރިޖު\n"އޭގެ ޖަވާބު މާލެ އާއި ރާއްޖޭގައި މީހުން އުޅޭ ކޮންމެ ރަށަކުން ވެސް ފެންނާނެ އެވެ."....... ބަލަ މާލޭގައި މިހާރު މީހުން ނޫޅެނީތަ؟\nމިގައުމު ތިމާވެއްޓޭ ކިޔާގެން ކުރާކަމަކީ ފަނޑުތަކުން ފައިސާހޯދުން. ތިމާވެއްޓަށް ބަލާ އެކަކުވެސް ނެތް.\nތިބުނީ އަސްލު ވާހަކަ.. ބޮޑު ރިޕޯރޓެއް ނުލިޔެ ހަގީގަތް ތި ހާމަކުރީ.. އެކަމަކު ނޫސްވެރިން އެމީހުންގެ ޒިންމާ އަދާކުރަން ވާނެ..\nތިމާވެށީގެ ކަންކަން މިރާއްޖޭން ކުރަނީ ރަނގަޅަށޭ ދަ ރާއްޖެތެރޭގެ ފަޅު ރަށެއްގައި ކުޅި އެއް އޮތުމުން އެކުޅި ހިމާޔަތް ކުރުން އެނުވެއޭ އަދި ތިމާވެށި ހިމާޔަތް ކުރުން ކަމަށް މަމެންގެ ތިއަރީގައި ތިމާވެށި ހިމާޔަތް ކުރުން ކަމަށް ވަނީ އެއީ މާލެ ސަރަހައްދުގައި ހުރި ފަޅު ތައް ހިއްކާލާ އެފަޅު ތައް ކުއްޔަށް ދޫކޮށް އެފަޅު ތަކުގައި އިންޑަސްޓްރިއަލް ޕާރކްސް ތައް ހެދުމޭ އެއިރުންނޭ ތިމާވެށި ލާރޖް ކޮށް ހިމާޔަތްކުރަން މީހުންނަށް ފަައިސާ ލިބޭނީ ދީސް އާރ ދަ ތިންގްސް\nމިގައުމުގައި ރީސައިކްލިން ކުރަން ޖެހޭ. މިސާލަކަށް 20 ލާރިއަށް ހުސް ފެންފޫޅި ވެސް ގަންނަން ފެނޭ ކުންފުނި ތަކުން. ބޭރުގައުމުގައި އެކަން ކުރަނީ އެގޮތަށް.


"ހީރޯޕަންތީ 2" ގެ ޕޯސްޓަރެއް.\n04 މާޗް 2021 - 07:24\nމި މަހުގެ 26 ގައި ރިލީޒްކުރަން ހަމަޖެހިފައިވާ ފިލްމު "ސައިނާ" ގެ ޓީޒާ ދައްކާލައިފި އެވެ.\nއިންޑިއާގެ ބެޑްމިންޓަން ތަރި ސައިނާ ނެހްވާލް ރޯލު ޕަރިނީތީ ޗޯޕްޅާ ކުޅެފައިވާ މި ފިލްމަކީ ޓީ ސީރީޒުން ޕްރޮޑިއުސްކޮށް، އަމޯލް ގުޕްތޭ ޑައިރެކްޓްކޮށްފައިވާ ފިލްމެކެވެ.\n"ސައިނާ" ގެ ކާސްޓްގައި ޕަރޭޝް ރާވަލް އާއި މާނަވް ކޯލް ވެސް ހިމެނެ އެވެ.\nމި ފިލްމު މި މަހުގެ 26 ގައި ރިލީޒްކުރާ އިރު ޕަރިނީތީ އާއި އަރުޖުން ކަޕޫރް ކުޅެފައިވާ "ސަންދީޕް އޯރް ޕިންކީ ފަރާރު" މި މަހުގެ 19 ގައި ސިނަމާތަކަށް އަންނާނެ އެވެ. ޔާޝްރާޖް ފިލްމްސް (ވައިއާރްއެފް) ގެ މި ފިލްމަކީ ކުރިން 2018 ގައި ގެނެސްދޭން އުޅުނު ފިލްމެކެވެ.\nޕަރިނިތީގެ އެންމެ ފަހުގެ ފިލްމަކީ މިދިޔަ މަހު ނެޓްފްލިކްސް އިން ޕްރިމިއާކުރި "ދަ ގާލް އިން ދަ ޓްރެއިން" އެވެ.\n"ހީރޯޕަންތީ 2" ޑިސެމްބަރު3ގައި\nޓައިގާ ޝްރޮފްގެ "ހީރޯޕަންތީ 2" މި އަހަރުގެ ޑިސެމްބަރު3ގައި ސިނަމާތަކަށް ގެންނަން ނިންމައި ފިލްމުގެ އާ ޕޯސްޓަރެއް ވެސް ދައްކާލައިފި އެވެ.\nމިހާރު ޝޫޓިން ފެށުމުގެ ތައްޔާރީތައް ވަމުން އަންނަ މި ފިލްމަކީ މިދިޔަ އަހަރު ގެނެސްދިން ޓައިގާގެ "ބާގީ 3" އާއި 2018 ގެ "ބާގީ 2" ގެ ޑައިރެކްޓަރު އެހުމަދު ޚާން ޑައިރެކްޓްކުރާ ފިލްމެކެވެ. "ހީރޯޕަންތީ 2" ގެ ބަތަލާ އަކީ ތާރާ ސުތާރިއާ އެވެ. އޭނާ އަކީ 2019 ގައި ޓައިގާގެ "ސްޓޫޑަންޓް އޮފް ދި އިޔާ 2" އިން ތައާރަފުވި ބަތަލާއެކެވެ.\n"ހީރޯޕަންތީ" އަކީ 2014 ގައި ޓައިގާ ބޮލީވުޑަށް ނުކުތް ފިލްމު "ހީރޯޕަންތީ" ގެ ސީކްއެލް އެވެ. ސަބީރް ޚާން ޑައިރެކްޓްކުރި އެ ފިލްމުގެ ބަތަލާ އަކީ ކްރިތީ ސެނަން އެވެ.\nލައިކާ އަށް ނުފޫޒު ގަދަ ޑައިރެކްޓަރުންތަކެއް\nއިންޑިއާގެ ދެކުނު ފިލްމު އިންޑަސްޓްރީގެ އެންމެ ވަރުގަދަ ޕްރޮޑަކްޝަން ހައުސް ކަމަށްވާ ލައިކާ ޕްރޮޑަކްޝަންސްއާ ބޮލީވުޑްގެ ނުފޫޒު ގަދަ ޑައިރެކްޓަރުން/ޕްރޮޑިއުސަރުންތަކެއް ގުޅިއްޖެ އެވެ.\nއޭގެ ތެރޭގައި ހިމެނެނީ ސަންޖޭ ލީލާ ބަންސާލީ އާއި ސޫރަޖް ބަރަޖްތިއާ އާއި ރާޖްކުމާރު ހިރާނީ އާއި ކަރަން ޖޯހަރާއި ނިތޭޝް ތިވާރީ އާއި އަންހެނުން އަޝްވިނީ އައްޔަރު ތިވާރީ އާއި ދިނޭޝް ވިޖަން އާއި ޝަންކަރާއި މަނީ ރަތުނަމް އެވެ.\nލައިކާއާ އެ މީހުން ގުޅުމުގެ ނަތީޖާއަކަށްވާނީ އެ މީހުން ގެނެސްދޭ ފިލްމުތަކުގައި ލައިކާ ހިއްސާވުމެވެ.\nލައިކާ އިން ގެނެސްދީފައި ފިލްމުތަކުގެ ތެރޭގައި ރަޖްނީކާންތުގެ "2.0" އާއި "ދަރުބާރު" ފަދަ އެތައް ފިލްމެއް ހިމެނެ އެވެ.\nގެނެސްދޭން ހުރި މަނީ ރަތުނަމްގެ "ޕޮނިޔިން ސެލްވަން" އާއި ޝަންކަރުގެ "އިންޑިއަން 2" އަކީ ވެސް ލައިކާގެ ތައްގަނޑުގައި ގެނެސްދޭ ފިލްމުތަކެވެ.\n"ފްލައިޓް" މި މަހުގެ 19 ގައި\nފްލައިޓް ދަތުރެއްގެ މަތީގައި ހިނގާ ހާދިސާއަކުން ސަލާމަތްވާން ކުރާ މަސައްކަތް ދައްކުވައިދޭ ފިލްމު "ފްލައިޓް" މި މަހުގެ 19 ގައި ސިނަމާތަކަށް ގެންނަން ނިންމައިފި އެވެ.\nސޫރަޖް ޖޯޝީ ޑައިރެކްޓްކޮށްފައިވާ ފިލްމުގެ ކާސްޓުންނަކީ މޯހިތު ޗައްޑާ، ޕަވަން މަލްއުތުރާ، ޒާކިރު ހުސައިން، ވިވެކް ވަސްވާމީ، ޝިބާނީ ބޭދީ އަދި ޕްރިތަމް ސިންގް އެވެ.\n"ފްލައިޓް" އަކީ ނޭވާ ހިފަހައްޓާލަން ޖެހޭ ކަހަލަ އެތައް ހާދިސާއެއް ފެންނާނެ ފިލްމެކެވެ.\nބޮލީވުޑް ޓްރެއިލާ ރާޖްކުމާރު ހިރާނީ އެކްޓްކުރުން ބޮލީވުޑް ފިލްމު ޓައިގާ ޝްރޮފް


Abdhullah ge fahu call: "Mi ulheny varah balive" | Mihaaru\nއަބްދުﷲ ރަޝީދު: އޭނާ މަރުވީ ކަރެކްޝަންގެ އިހުމާލުން ކަމަށް އާއިލާއިން ބުނޭ---\nއަބްދުﷲގެ ފަހު ކޯލް: "މިއުޅެނީ ވަރަށް ބަލިވެ"\n11 އޮކްޓޯބަރ 2017 - 13:18 83 comments\nމާފުށީ ޖަލުގައި ހުކުމް ތަންފީޒު ކުރަމުން ދަނިކޮށް އިއްޔެ މަރުވި ގ. ކީމާ، އަބްދުﷲ ރަޝީދު ޖަލުގައި ހުއްޓައި އޭނާގެ އަންހެނުންނާ އެންމެ ފަހުން ފޯނުން ވާހަކަ ދެއްކީ މިދިޔަ ހޮނިހިރު ދުވަހު އެވެ.\nއަންހެނުން ޝެހެނާޒް އަބްދުއްރަހީމް ކައިރީގައި އޭނާ އަށް ދެއްކުނީ މުޅިންހެން އޭނާގެ ބަލިހާލަތުގެ ވާހަކަ އެވެ.\n"ބުނި ވަރަށް ބައްޔޭ،" ޝެހެޒާން ކިޔައިދިނެވެ.\nރައީސް އަބްދުﷲ ޔާމީންގެ ސަރުކާރާ ދެކޮޅަށް އިދިކޮޅު ފަރާތްތަކުން ބޭއްވި އެންމެ ބޮޑު މުޒާހަރާ، މޭ 1، 2015 ގެ ބޮޑު އެއްވުމުގައި ފުލުހަކަށް ހަމަލާދިނުމުގެ ކުށް ސާބިތުވެ، ފަސް އަހަރުގެ ޖަލު ހުކުމެއް ތަންފީޒު ކުރަމުން ދިޔަ 51 އަހަރުގެ އަބްދުﷲ އަށް އަންހެނުން ނަސޭހަތް ދިނެވެ.\n"އަޅުގަނޑު ބުނިން ޑޮކްޓަރަށް ދައްކާށޭ. [ދެން ބުނީ] ޑޮކްޓަރަށް ދައްކަން އެއީ ފަސޭހަ ކަމެއް ނޫނޭ،" ޝެހެނާޒް ބުންޏެވެ.\n"ދެން އަޅުގަނޑު ބުނިން ގުލްކޯޒް ކަހަލަ އެއްޗެއް ނަގާށޭ. ބުނީމަ ބުނީ ފިހާރަ ހުއްޓަސް ނުލިބެޔޭ."\nއަބްދުﷲ ބޭރަށް ހިންގާކަން ޝެހެނާޒަށް އެނގުނީ މިދިޔަ ހޮނިހިރު ދުވަހު އެވެ. ހަމައެކަނި ބޭރަށް ހިންގީކީ ނޫނެވެ. ހޮނިހިރު ދުވަހު ތިން ފަހަރެއްގެ މަތިން އަނބުރައިގަނެގެން ޖަލުގެ ގޮޅި ތެރެ އަށް ވެއްޓުނުކަން ވެސް އެނގުނެވެ. އެހެންވެ އަންހެނުން މަސައްކަތްކުރީ ވީހާ ވެސް އަވަހަކަށް އަބްދުﷲ ޑޮކްޓަރަށް ދެއްކޭތޯ އެވެ.\nފިރިމީހާ ބަލިވެ އުޅޭކަން ކަރެކްޝަނުން އާއިލާ އަށް ނާންގާ ކަމަށް ޝެހެނާޒް ބުންޏެވެ. އަދި އަަބްދުﷲ އުޅެމުން އައީ އެހާ ސީރިއަސް ހާލަތެއްގައި ކަން ވެސް އާއިލާ އަށް އޮތީ ކަރެކްޝަނުން ސިއްރު ކޮށްފަ އެވެ.\nޝެހެނާޒް ބުނި ގޮތުގައި އެތައް މަސައްކަތަކަށް ފަހު އަބްދުﷲ މާލެ ގެނެސް ޑޮކްޓަރަށް ދެއްކޭވަރުވީ މިދިޔަ ހޯމަ ދުވަހު މެންދުރެވެ. އޭރު ހާލަތު ވަނީ ވަރަށް ދަށްވެފައި ކަމަށާއި އަބްދުﷲ އަށް މީހަކާ ވާހަކަ ދައްކާލެވޭ ވަރު ވެސް ނުވި ކަމަށް އޭނާ ބުންޏެވެ.\nފަހުން އެނގުނު ގޮތުގައި އިންފެކްޝަންގެ ސަބަބުން އަބްދުﷲގެ ދެ ކިޑްނީ އާއި ފުއްޕާމޭ ވެސް ވަނީ ހަލާކުވެފަ އެވެ.\n"ގެނައި އިރު މުންޑުގައި ވެސް ހުރީ ނަޖިސް. ނިޔާވީ އެއާ އެކު،" ޝެހެނާޒް ކިޔައިދިނެވެ.\n"އަޅުގަނޑު ބުނިން އެތައް ފަހަރަކު ގެއިން ހެދުން ގެނެސް ބަދަލުކުރަން ވެސް. އެކަމަކު ކަރެކްޝަންގެ އުސޫލުގެ މަތިން ޖަލު ހެދުން ގެނެސް ލައްވާނަމޭ ބުނީ. އެކަމަކު ނުލައްވާ."\nއުމުރުން 22 އަހަރާއި ފަސް އަހަރާ ދެމެދުގެ ފަސް ކުދިން ހިމެނޭ އާއިލާ އިން ގަބޫލުކުރާ ގޮތުގައި އަބްދުﷲ ނިޔާވީ ކަރެކްޝަންގެ އިހުމާލުންނެވެ. ބަލިހާލަތު ސީރިއަސްވަމުން ދިޔަ އިރު ވެސް ފަރުވާނުދީ މާ ބޮޑަށް ލަަސްކުރި ކަމަށް އާއިިލާ އިން ބުނެ އެވެ.\nއަބްދުﷲ ރަޝީދު: އޭނާ މަރުވީ ކަރެކްޝަންގެ އިހުމާލުން ކަމަށް އާއިލާއިން ބުނޭ\nޝެހެނާޒް ބުނި ގޮތުގައި މުޒާހަރާ އަށް ފަހު މޭ2ވަނަ ދުވަހު ހައްޔަރުކުރުމާ ހަމައަށް އަބްދުﷲ އަކީ އެއްވެސް ބައްޔަކަށް ފަރުވާ ހޯދަމުން އައި މީހެއް ނޫނެވެ. އެހެންކަމުން އޭނާ ބަލިވެ އަދި އެ ހާލަތު ގޯސްވަމުން ދިޔައީ އެކަށީގެންވާ ފަރުވާ ނުލިބިގެން ކަމަށް އާއިލާ އިން ބުނެ އެވެ.\nހަތް އަހަރުގެ ދަރިފުޅުގެ އާދޭސް ރައީސް ޔާމީނަށް\nމިދިއަ އަހަރުގެ ކުޑަ އީދު ދުވަހު ރައީސް ޔާމީނާ އީދު ސަލާމް ކުރަން، އަބްދުﷲގެ ހަތް އަހަރުގެ ފިރިހެން ދަރިފުޅު ގޮވައިގެން ޝެހެނާޒު ދިޔަ އެވެ. ޝެހެނާޒު ބުނި ގޮތުގައި ރައީސާ ސަލާމް ކުރުމަށް ފަހު ރައީސްގެ އަރިހުން ދަރިފުޅު އެދުނީ "ބައްޕަ ދޫކޮށްލަދިނުމަށެ"ވެ.\n"ދަރިފުޅު ކައިރީ ރައީސް ވިދާޅުވި ބަސްއަހާނެހޭ ބައްޕަ. އެހެން ވިދާޅުވީމާ ދަރިފުޅު ބުނި އާނއެކޭ، އަހާނެއޭ،" އެ ކުރު ބައްދަލުވުމުގެ ވާހަކަ ޝެހެނާޒް ކިޔައިދިނެވެ.\n"ދެން ރައީސް ވިދާޅުވީ އެހެންވިއްޔާ ބަލާނަމޭ."\nއެކަމަކު އެންމެ ފަހު ނޭވާ އަބްދުﷲ ދޫކޮށްލީ ޖަލުގައި ހުއްޓައި، އެންމެ ކުޑަވެގެން އޭނާގެ ބައްޔަށް އެކަށީގެންވާ ފަރުވާއެއް ވެސް ނުލިބި އެވެ. މަރުވި އިރު އޭނާގެ އެއްވެސް ދަރިއަކު ވެސް ކައިރިއަކު ނެތެވެ.\nއަބްދުﷲގެ މަރުގެ މައްސަލަ ތަހުގީގު ކުރަން ޖެހޭ\nމި ފަހުން ބައެއް ގައިދީން ވަނީ، އެއް ބަޔަކު ބުނާ ގޮތުގައި، އެކަށީގެންވާ ފަރުވާ ނުލިބި މަރުވެފަ އެވެ. އިދިކޮޅު ފަރާތްތަކުން މިހާރު ގޮވާލާފައި ވަނީ ޖަލުގެ ކުއްލި މަރުތަކުގެ ބައިނަލްއަގުވާމީ ތަހުގީގަކަށެވެ. އަދި ގައިދީންގެ ބޭސްފަރުވާގެ ކަންކަން ދޯދިޔާކޮށް ހުރުމުން ސަރުކާރަށް ގެންދަނީ ފާޑު ވެސް ކިޔަމުންނެވެ.\nރައްޔިތުންގެ މަޖިލީހުގެ ގޮނޑި ގެއްލިފައިވާ ކަމަށް އިލެކްޝަންސް ކޮމިޝަނުން ކަނޑައަޅާފައިވާ މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ އަބްދުﷲ އަށް ފަރުވާ ދޭން ފެށީ ހޮޑުލާއިރާއި ބޮޑުކަމުދާއިރު ކަޅު ރަތް ކުލައިގެ ލޭ އަންނާތީ ސިއްހީ އެހީތެރިކަން ފޯރުކޮށްދޭން އެދުނުތާ ވެސް ތިން ވަނަ އަށް ވީ ދުވަހު ކަމަށް މައުލޫމާތު ލިބިފައިވާ ކަމަށެވެ.\nފަހަކަށް އައިސް ޖަލުގައި "ގޮތް ނޭނގޭ" މަރުތައް އިތުރުވެފައި ވާތީ ކަމާ ގުޅޭ އިދާރާތަކުން އެކަން ބަލަން ޖެހޭނެ ކަމަށް ވެސް އޭނާ ވިދާޅުވި އެވެ. "އަބްދުﷲ ރަޝީދުގެ މަރު ވެސް ކަމާ ގުޅޭ މުއައްސަސާތަކުން ތަހުގީގުކުރަން ޖެހޭނެ. ހާއްސަކޮށް، ހިއުމަން ރައިޓްސް ކޮމިޝަނުން އިސްނަގައިގެން މިކަން ބަލައި އަބްދުﷲ ރަޝީދާ މެދު އިހުމާލުވެފައިވޭތޯ ބަލަން ޖެހޭ،" އަމީތު ވިދާޅުވި އެވެ.\nއިތުރު ލިޔުންތައް މޭ ޑޭ ކަރެކްޝަނަލް ސާވިސް ޖަލުތައް މެމްބަރު މުހައްމަދު އަމީތު


Ukraine Ge Jersey Siyaasy Vumun E Badhalukuran UEFA in Angaifi - Vaguthu\n1 މިނެޓް ކުރިން ( ޖޫން 10, 2021 )\nޔޫރޯ ފުޓުބޯޅަ މުބާރާތުގައި ވާދަކުރާ ޔޫކްރެއިންގެ ޖާރޒީގައި ސިޔާސީ ކަންކަން އެކުލެވޭތީ އެ ބަދަލުކުރަން ޔުއެފާއިން އަންގައިފިއެވެ.\nޔޫރަޕުގެ ފުުޓުބޯޅައިގެ މައި އިދާރާ ޔުއެފާއިން ވަނީ މި ޖާރޒީ މީގެކުރިން އެޕްރޫވްކޮށްފައެވެ. ރީންދޫ އަދި ނޫކުލައިގެ މި ޖާރޒީގެ މޭމަތީގައިވާ ޔޫކްރެއިން ފުޓުބޯޅަ މައި އިދާރާގެ ލޯގޯ ކައިރީގައި މަޑު ރީނދޫ ތިކިތަކަކުން ވަނީ ޔޫކްރެއިންގެ މެޕް ރަމްޒުވާގޮތަށް ކުރަހާފައެވެ.\nއެންމެ ފުރަތަމަ މި ޖާރޒީގެ މައްސަލަ ހޫނުވީ މި މެޕްގައި ކްރައިމިއާ ހިމަނާފައިވުމުންނެވެ. ކްރައިމިއާ ސަރަހައްދަކީ ޔޫކްރެއިން އަށް ނިސްބަަތްވާ ސަރަހައްދެކެވެ. ގުދުރަތީ މުއްސަނދިކަން ލިބިފައިވާ މި ސަރަހައްދު ހޯދުމަށް 2014 ވަނަ އަހަރު ރަޝިޔާ ސިފައިންނާއި ޔޫކްރެއިން ސިފައިންނާއި ކުރިމަތިލުންތަކެއް ދިޔައެވެ.\nޔުއެފާއިން އަންގާފައިވަނީ މި މެޕުގައި އެއްވެސް މައްސަލައެއް ނެތް ނަމަވެސް އެ ޖާރޒީގައިވާ "ގްލޯރީ ޓު ދަ ހީރޯޒް" ލިޔެފައިވާ ބައި އުނިކުރުމަށެވެ. ގްލޯރީ ޓު ދަ ހީރޯޒް އަކީ ޔޫކްރެއިންގެ ސިފައިންނަށް ނިސްބަތްކޮށް އެ ގައުމުގެ ރައްޔިތުން ބުނެ އުޅޭ އެއްޗެކެވެ.\nރަޝިޔާއިން ވަނީ 2014 ވަނަ އަހަރު ކްރައިމިއާ ސަރަހައްދުގެ ކޮންޓްރޯލް ނަގާ އެ ސަރަހައްދު ފޭރިގެންފައެވެ. އެއީ ރަޝިޔާގެ ބައެއްގެ ގޮތުގައި އެ ގައުމުން ވަނީ އަމިއްލައަށް ކަނޑައަޅާފައެވެ. ނަމަވެސް ބައިނަލްއަޤްވާމީ މުޖުތަމައު އިން އެކަން އަދިވެސް ބަލައެއްނުގަނެ އެވެ. ޔޫކްރެއިން އިން ދެކޭގޮތުގައި ކްރައިމިއާ އެއީ އަދިވެސް އެ ގައުމުގެ ބައެކެވެ.\n"ރޮނާލްޑޯ އަދިވެސް ދަނޑުމަތީގައި ހިފަހައްޓާ ނުލެވޭނެ"


Kalhuvakaru miskiy bahattai dheyne bayaku alun hoadhanee | Mihaaru\nކަޅުވަަކަރު މިސްކިތް: މި މިސްކިތް ދެން ބަހައްޓާނީ ދިރާގު ހެޑް އޮފީސް ކުރިން ހުރި ބިމުގައި. --ފައިލް ފޮޓޯ\nކަޅުވަކަރު މިސްކިތް ބަހައްޓައި ދޭނެ ބަޔަކު އަލުން ހޯދަނީ\n09 މެއި 2019 - 10:09 22 comments\nތާރީހީ ކަޅުވަކަރު މިސްކިތް ބެހެއްޓުމުގެ މަސައްކަތް ކުރާނެ ބަޔަކު ހޯދަން ފިނޭންސް މިނިސްޓްރީން އަލުން އިއުލާންކޮށްފި އެވެ.\nއެ މިނިސްޓްރީން ބުނީ އަލުން އެކަމަށް ފުރުސަތު ހުޅުވައިލީ މިދިޔަ މަހުގެ 8 ގައި ފުރުސަތު ހުޅުވާލައި އެ މަހުގެ 22 އަށް ސުންގަޑި ހަމަވި އިރު، އެކަމަށް އެކަށީގެންވާ ތަރުހީބެއް ލިބިފައި ނުވާތީ ކަމަށެވެ. އެގޮތުން އަލުން ފުރުސަތު ހުޅުވައިލި އިރު، މިސްކިތް ބެހެއްޓުމަށް ކުރިމަތިލުމުގެ ފުރުސަތު މި މަހުގެ 22 ވަނަ ދުވަހާ ހަމައަށް ހުޅުވާލާފައިވާ ކަމަށް ފިނޭންސުން ބުންޏެވެ.\nއެ މިނިސްޓްރީން ބުނި ގޮތުގައި ކަޅުވަކަރު މިސްކިތް ބަހައްޓަން ބީލަން ހުށަހަޅާ ފަރާތްތަކުން ބިޑް ސެކިއުރިޓީގެ ގޮތުގައި 15،000ރ. ދައްކަން ޖެހޭނެ އެވެ. އަދި ބީލަމުގައި ބައިވެރިވާން 500ރ. ގެ ފީއެއް ދައްކަން ޖެހެ އެވެ.\nކުރިން ސަލްޓަން ޕާކްގައި ހުރި ކަޅުވަކަރު މިސްކިތް ކުރީގެ ރައީސް އަބްދﷲ ޔާމީނުގެ ވެރިކަމުގައި ރޫޅާލައި މާލެ ނޫން ތަނަކަށް އެ މިސްކިތް ބަދަލު ކުރަން އުޅުނު ނަމަވެސް، އެ މިސްކިތް އަލުން ރާވައި މާލޭގައި ބެހެއްޓުމަކީ ރައީސް އިބްރާހީމް މުހައްމަދު ސޯލިހުގެ ސަރުކާރުގެ ވައުދެކެވެ.\nކަޅުވަކަރު މިސްކިތް މިހާރު ބަހައްޓަން ނިންމާފައި ވަނީ ކުރިން ދިރާގުގެ ހެޑް އޮފީސް ހިންގި ބިމުގަ އެވެ. ހެރިޓޭޖް މިނިސްޓްރީން ބުނެފައިވާ ގޮތުގައި ކަޅުވަކަރު މިސްކިތް އަލުން ބެހެއްޓުމަށް ފަހު އެ މިސްކިތް ބޭނުން ކުރާނީ ނަމާދު ގެއެއްގެ ގޮތުގަ އެވެ.\nއިތުރު ލިޔުންތައް ފިނޭންސް މިނިސްޓްރީ މާލެ މިސްކިތްތައް ކަޅުވަކަރު މިސްކިތް މިނިސްޓްރީ އޮފް އާޓްސް ކަލްޗަރު އެންޑް ހެރިޓޭޖް\nކަޅުވަކަރު މިސްކިތް ބަހައްޓަން ހަވާލުކޮށްފި


މާފުށި ޖަލުގައި ޢާއިލީ ހަވީރެއް ބާއްވައިފި\nމާފުށީ ޖަލަށް 20 އަހަރު ފުރުމާއި އިމަޖެންސީ ސަޕޯރޓް ގްރޫޕް (އީއެސްޖީ) އަށް 11 އަހަރު ފުރުން ފާހަގަކުރުމަށް ކުރިއަށްގެންދާ ޙަރަކާތްތަކުގެ ތެރެއިން މާފުށީ ޖަލުގައި މިއަދު ޢާއިލީ ހަވީރެއް ބާއްވައިފިއެވެ.\nޢާއިލީ ހަވީރު ހުޅުވައިދެއްވީ ކޮމިޝަނަރ އޮފް ޕްރިޒަންސް އަޙްމަދު ޝިހާންއެވެ.\nމި ހަވީރުގައި މާފުށީ ޖަލުގެ ޑައިރެކްޓަރ އޮފް ޕްރިޒަން ސީޕީއޯ އަޙްމަދު ރިޒާގެ އިތުރުން މޯލްޑިވްސް ކަރެކްޝަނަލް ސަރވިސްގެ ކޮމިޝަންޑް ރޭންކުގެ އޮފިސަރުން ބައިވެރިވެލެއްވިއެވެ.\nމާފުށީ ޖަލާއި އީއެސްޖީގައި މަސައްކަތްކުރާ އޮފިސަރުންގެ ޢާއިލާތަކަށް ހުޅުވާލައިގެން ކުރިއަށްގެންދިޔަ މި ހަވީރުގައި ކުޑަކުދިންނާގުޅޭ ތަފާތު ކުޅިވަރުތައް ހިމެނޭ ސްޓޯލްތައް ވަނީ ޤާއިމް ކޮށްފައެވެ. މި ހަވީރަށް އޮފިސަރުންގެ ޢާއިލާތަކުގެ ބޮޑު އެއްބާރުލުމެއް ވަނީ ލިބިފައެވެ.\nމި ހަވީރަކީ މާފުށީ ޖަލުގައި ކޮންމެ އަހަރަކުވެސް ކުރިއަށް ގެންދާ ހަވީރެކެވެ. މި ހަވީރުގެ ސަބަބުން ޢާއިލީ ގުޅުންތައް އިތުރަށް ބަދަހިވެގެންދާކަމަށް މި ހަވީރު އިންތިޒާމްކުރި ފަރާތުން މަޢުލޫމާތު ދެއްވައެވެ.


” ވިހަ ދޫތަކުން ” އަޅަމެން ...\nby vomadmin July 27, 2019\nމިފަހަކަށް އައިސް ހުޅުދޫގައި ބާއްވާ އެންމެ ފޯރިގަދަ އެންމެބޮޑު ، އެންމެ ޝަރަފްވެރި ފުޓްބޯޅަ މުބާރާތަކީ މިނިވަންކަޕްގެ ނަމުގައި ކޮންމެއަހަރުވެސް ބާއްވަމުންއަންނަ ފުޓްސަލް މުބާރާތްކަން ޔަޤީނެވެ.\nމިމުބާރާތް ބާއްވަން ފެށިފަހުން ” މިނިވަންކަޕް ” ފުޓްސަލް މުބާރާތް ވެގެން ގޮސްފައިވަނީ ދުރާލާ ތައްޔާރުވެގެން އައްޑުއަތޮޅުގައި މެދުނުކެޑި ބޭއްވޭ ހަމައެކަނި ފުޓްބޯޅަ މުބާރާތަށެވެ.\n“ލެޓްސް ޑިވެލޮޕް އަވަރ ކޮމިއުނިޓީ ވިތްއައުޓް ޑްރަގްސް” މިޝިއާރުގެ ދަށުން މެރެތަން އިސްނެންގެވުމުގެ ދަށުން ހެލްޕިންގ ސޯޝަލް ކެއާގެ ފަރާތުން ކުރިއަށް ގެންދާ މިއަހަރުގެ މުބާރާތް ފެށުމަށް ހަމަޖެހިފައިވަނީ އަންނަމަހުގެ2ވަނަ ދުވަހުއެވެ.\nމިމުބަރާތުގައި މިއަހަރު ބައިވެރިވާ ޓީމްތަކަކީ، ތައްލިހި އެފްސީ، ރިއަލް އޭޓީ، ވިކިންގ އެފްސީ، ހުޅުމީދޫ ޕޮލިސް، އެމްއެންޑީއެފް ސަދަން އޭރިއާ، ކެނަރީފް، މަލްޓިޖީނިއިސް ސިޓީ، ރިސޯޓް ބޯއިސް، ޒެލޯން އަދި ގައުމު އެފްސީ އެވެ.\nމި މުބާރާތަށް ޒުވާނުންގެ ވަރަށްބޮޑު ތަރުޙީބެއް ލިބެމުން އަނަން ކަމަށާއި، އެހެންކަމުން އެހެން އަހަރު ތަކެކޭ އެއްގޮތަށް ނުވަތަ އެއަށްވުރެވެސް ފޯރީގައި މި ފަހަރުގެ މުބާރާތް ކުރިއަށް ގެންދެވޭނެކަމަށް އުންމީދު ކުރައްވާކަމަށް މެރެތަންވަނީ މައުލޫމާތު ދެއްވައެވެ.\nމިއަހަރުގެ މުބާރާތުގައި ޗެމްޕިއަން ޓީމަށް 40000 ރުފިޔާގެ ފައިސާގެ އިނާމް ހުށަހަޅާފައިވާއިރު ރަނަރަޕް ޓީމަށް ދިނުމަށް ހަމަޖައްސާފައިވަނީ 20000 ރުފިޔާއެވެ.\nމިމުބާރާތް އޯގަސްޓް 02ގައި ފެށުމަށް ހަމަޖެހިފައިވާއިރު ނިމޭނީ އޯގަސްޓް 13ވަނަދުވަހު އެވެ.


Ankita huree Sushant ah takaa mulhi filmee career ves dhuhvaalan thayyaarah\nއަންކިތާ އާއި ސުޝާންތު--\nއަންކިތާ ހުރީ ސުޝާންތަށްޓަކައި މުޅި ކެރިއަރު ދުއްވާލަން ތައްޔާރަށް\n29 ޖޫން 2020 - 06:32:09\nބޮލީވުޑުގެ ތަރި ސުޝާންތު ސިންގް ރާޖުޕުތުގެ މަރާއެކު ސުޝާންތުގެ ދިރިއުޅުމުގެ އެކި ވާހަކަތައް އޭނާގެ ގާތް އެކުވެރިއެއްކަމަށްވާ، ސަންދިޕް ސިންގް އަންނަނީ ހިއްސާކުރަމުންނެވެ.\nވަރަށް ފަހުން އިންޑިއާގެ ނޫހަކަށް ސަންދިޕް ދިން އިންޓަވިއުއެއްގައި ވަނީ ސުޝާންތާއި އޭނާގެ ކުރީގެ ލޯބިވެރިޔާ އަންކިތާ ލޮކާންޑޭގެ ގުޅުމާ ގުޅިގެން ވެސް ވާހަކަ ދައްކާފަ އެވެ. އެގޮތުން ދެމީހުން ވަކިވި ފަހުން ވެސް އަންކިތާ، ސުޝާންތުގެ ފިލްމުަތައް ހިޓުވޭތޯ ދުއާކުރާ ކަމަށް ބުންޏެވެ.\nއަދި ސަންދިޕް ބުނީ އޭނާގެ 20 އަހަރުގެ ފިލްމީ ކެރިއަރުގައި އަންކިތާ ފަދަ އަންހެން ކުއްޖަކު ނުފެންނަ ކަމަށެވެ. އެގޮތުން ސުޝާންތަށް ވަރަށް އަޅާލައި ލޯބިދިން ކަމަށް ބުންޏެވެ.\nސަންދިޕް އޭގެ އިތުރުން ބުނީ އަންކިތާ ހުރީ އޭނާގެ ފިލްމީ ކެރިއަރު ވެސް، ސުޝާންތަށްޓަކައި ދޫކޮށްލަން ތައްޔާރަށް ކަމަށެވެ. އެގޮތުން ޓީވީ އިންޑަސްޓްރީގައި އަންކިތާއަކީ ވަރަށް ނަން ހިނގާ ތަރިއެއް ކަމަށާއި އޭރު ވެސް އޭނާއަށް ބޮލީވުޑުން ވެސް ފުރުސަތުތައް ލިބެމުން އައި ކަމަށް ބުންޏެވެ.\nމިމަހުގެ 14 ވަނަ ދުވަހު ސުޝާންތު އަމިއްލައަށް މަރުވިއިރު އޭނާ އާއި އަންކިތާ ވަކިވީ، 2017 ވަނަ އަހަރުގެ ތެރޭގައި ނެރުނު ފިލްމު، "ރާބްތާ" ގައި ސުޝާންތާއެކުގައި މަަސައްކަތްކުރި ކްރިތީ ސަނޯންއާ ދެމެދު ލޯބީގެ އަޑުތަކެއް އެރުމުން ޖެހުނު މައްސަލައެއްގަ އެވެ.\nމަރުވިއިރު އޭނާ އުޅުނީ ބަތަލާ ރިއާ ޗަކްރަބޯޓީއާ ލޯބީގެ ގޮތުން ގުޅިގެން ކަމަށް ރިޕޯޓުތައް ބުނެ އެވެ. އެކަމަކު، އޭނާގެ އުޅުމާއި މެދު ސުޝާންތު އެހާ ހިތްހަމަނުޖެހޭ ކަމަށާއި ވަރަށް ބޮޑަށް އަންކިތާ މިސް ވެގެން އުޅުން ކަމަށް ވެސް ރިޕޯޓުތައް ބުނެ އެވެ.\nސުޝާންތު މަރުވި ހަބަރާއެކު އަންކިތާ ވަނީ ސުޝާންތުގެ އާއިލާއާ ބައްދަލުކުރުމަށް އެ ގެއަށް ވެސް ޒިޔާރަތްކޮށްފަ އެވެ.\nއަންކިތާ ލޮކާންޑޭމުނިފޫހިފިލުވުންބޮލީވުޑްސުޝާންތު ސިން ރާޖްޕުތް\nސުޝާންތުގެ މަރަށް މަހެއް ފަހުން އޭނާގެ ލޯބިވެރިޔާގެ އުދާސްތައް ބަންޑުންކޮށްލައިފި\nއެހެން މީހެއްގެ ސަބަބުން ރާޖީވް އާއި ޗަރޫގެ ކައިވެނި ނިމުމަކަށް؟\nޓީވީ ތަރި ދިވްޔާ ކެންސަރު ބަލީގައި މަރުވެއްޖެ\nނެޕޮޓިޒަމްގެ ބަހުސަށް ރަމަންގެ ވަރުގަދަ ރައްދެއް ކަންގަނާއަށް!


Stelco ge engineerunnah Wartsila ge thaureef\nސްޓެލްކޯގެ މުވައްޒަފުން. ވާޓްސިލާ ކުންފުނިން ވަނީ ސްޓެލްކޯ އަށް ތައުރީފްކޮށްފައި -- ފޮޓޯ: ސްޓެލްކޯ\nދުނިޔޭގައި އެންމެ ވަރުގަދަ ޖަނަރޭޓަރު ސެޓް އުފައްދާ ކުންފުނިތަކުގެ ތެރޭގައި ހިމެނޭ ފިންލެންޑްގެ ޓެކްނޮލޮޖީ ގްރޫޕް ވާޓްސިލާ ކުންފުނިން ރާއްޖޭގެ ސްޓެލްކޯ ކުންފުނީގެ މަސައްކަތްތަކަށް ތައުރީފްކޮށްފި އެވެ.\nސްޓެލްކޯގެ މަސައްކަތްތައް ވާޓްސިލާ ކުންފުނިން ފާހަގަކޮށް ތައުރީފް ކުރި އެ ދެ ކުންފުނި އެކުގައި މަސައްކަތް ކުރާތާ މިއަހަރަށް 30 އަހަރު ފުރުމާ ގުޅިގެން ނެރުނު ބަޔާނެއްގަ އެވެ.\nވާޓްސިލާގެ ޖަނަރޭޓަރު ސެޓްތައް އެންމެ ފުރުތަމަ ރާއްޖެއަށް ގެނެސްފައިވަނީ 1990 ވަނަ އަހަރުގައި މާލޭގެ އިންޖީނުގެއަށެވެ. މި ޖަނަރޭޓަރު ސެޓްތައް މިއަދާ ހަމައަށްވެސް ބޭނުންކުރަމުންދެ އެވެ. އެކަން ފާހަގަކޮށް ވާޓްސިލާ އިން ވަނީ މި ޖަނަރޭޓަރުތަކުގެ މެއިންޓަނެންސް ބެލެހެއްޓުމުގައި، ސްޓެލްކޯގެ ގާބިލް އަދި ތަޖުރިބާކާރު އިންޖިނިއަރުންގެ މަސައްކަތް ފާހަގަކޮށް، އެމަސައްކަތަށް ތައުރީފްކޮށްފަ އެވެ. އާންމު ގޮތެއްގައި ޑީސަލް ޖަނަރޭޓަރެއްގެ އުމުރަކީ 25 އަހަރެވެ.\nވާޓްސިލާއިން ރާއްޖެއަށް 1990 ގައި ފޮނުވި ދެ ޖަނަރޭޓަރު ސެޓުގެ އިތުރުން، މާލޭ އިންޖީނުގެއަށް އިތުރު ހަ ޖަނަރޭޓަރު ސެޓެއް ގެނެސްފައިވެ އެވެ. އަދި ހުޅުމާލޭގައި އަޅާފައިވާ 50 މެގަވޮޓް އިންޖީނުގޭގައި ބޭނުން ކުރަމުންދަނީވެސް ވާޓްސިލާގެ ހަ ޖަނަރޭޓަރު ސެޓެވެ. އެއާއެކު ވާޓްސިލާގެ އިންޖީނުތަކުގެ ކެޕޭސިޓީ ޖުމްލަ 100 މެގަވޮޓަށް އަރަ އެވެ. ޖަނަރޭޓަރު ސެޓް ފޯރުކޮށްދިނުމުގެ އިތުރުން ވާޓްސިލާއިން ގެންދަނީ ސްޓެލްކޯގެ އިންޖިނިއަރުންނަށް އަބަދުވެސް ތަމްރީން ދެމުންނެވެ.\nމީގެ އިތުރުން ވާޓްސިލާގެ އެންމެފަހުގެ އުފެއްދުން ކަމަށްވާ ސްޓޭޓް އޮފް ދަ އާޓް އިންޖިން ކޮންޓްރޯލް އެންޑް މޮނިޓަރިން ސިސްޓަމް މިހާރު ސްޓެލްކޯގައި ދަނީ ބޭނުން ކުރަމުންނެވެ. މިއީ ޖަނަރޭޓަރު ސެޓްތަކުން ކަރަންޓު އުފައްދަން ބޭނުންވާ ތެލުގެ މިންވަރު ކުޑަކޮށް، ވައި ތަޣައްޔަރުވާ އިންސައްތަ މަދުކުރުމަށް އުފައްދާފައިވާ ސިސްޓަމެކެވެ.\nސްޓެލްކޯގެ މެނޭޖިން ޑިރެކްޓަރު އަހްމަދު ޝަރީފް ވިދާޅުވީ ރާއްޖެ ފަދަ ޖަޒީރާ ރަށްތަކެއްގެ މައްޗަށް އުފެދިފައިވާ އަދި ފަތުރުވެރިކަމުގެ ސިނާއަތަށް ބަރޯސާވާ ގައުމަކަށް ކަރަންޓު ފޯރުކޮށްދޭންޖެހޭ ނިޒާމު ތަފާތުވި ކަމުގައިވީ ނަމަވެސް ކަރަންޓުގެ ހިދުމަތް އެންމެ ފުރިހަމައަށް ފޯރުކޮށްދެވޭ ކަމަށެވެ. އަދި އެއީ ވާޓްސިލާ ކުންފުނީގެ ޓެކްނިލަކް ގާބިލްކަމާއި، އެފަރާތުން ދެއްވާ ކަސްޓަމާ ސާވިސްގެ ފުރިހަމަކަމުން ދިމާވާ ކަމެއް ކަމުގައިވެސް ވިދާޅުވި އެވެ.\nމީގެ އިތުރުން 1990 ވަނަ އަހަރު ބޭނުން ކުރަން ފެށި ޖަނަރޭޓަރު ސެޓްތައް މިއަދާ ހަމައަށް އެހާ ފުރިހަމަށް މަސައްކަތް ކުރުމަކީ ފާހަގަކުރަންޖެހޭ ކަމެއް ކަމަށާއި، ވާޓްސިލާ ކުންފުނިން ސްޓެލްކޯއަށް ވެދޭ އެހީތެރިކަމާއި އެއްބާރުލުމަށް ޝުކުރު ދަންނަވާ ކަމަށްވެސް ޝަރީފް ވިދާޅުވި އެވެ. އަދި މުސްތަގްބަލުގައި އިޔާދަ ކުރަނިވި ހަކަތައަށް ބަދަލުވުމަށް ސްޓެލްކޯއިން ކުރާ މަސައްކަތުގައި ވާޓްސިލާގެ ފުރިހަމަ އެއްބާރުލުން ލިބިގެންދާނެ ކަމުގެ ޔަގީންކަން އެބައޮތް ކަމަށްވެސް ވިދާޅުވި އެވެ.\nސްޓެލްކޯގެ މެނޭޖިން ޑިރެކްޓަރު އަހްމަދު ޝަރީފް -- ފޮޓޯ: ސްޓެލްކޯ\nވާޓްސިލާ އެނާޖީގެ ދެކުނު އޭޝިއާގެ ޑިރެކްޓަރު ހެންރީ ވޭން ބޮކްސްޓެލް ވިދާޅުވީ ދެ ކުންފުނީގެ ދެމެދުގައި ދިގު މުއްދަތަކަށް ދިމެގެން މިދާ ވަރުގަދަ ގުޅުމަކީ ވަރަށް ފާހަގަކޮށްލެވޭ ގުޅުމެއް ކަމަށެވެ. އަދި 30 އަހަރު ވަންދެން ޖަނަރޭޓަރުތަކުން ކަރަންޓު ފޯރުކޮށްދީފައިވާތީ އެނގެނީ ސްޓެލްކޯގެ އިންޖީނިއަރުންގެ ގާބިލްކަމާއި، މެއިންޓަނަންސްގެ މަސައްކަތުގެ ފުރިހަމަކަން ކަމަށެވެ. އަދި ވާޓްސިލާ ގުރޫޕްގެ އުއްމީދަކީ އެކުންފުންޏާއި، ދިވެހި ސަރުކާރާއި، ސްޓެލްކޯއާ އޮންނަ ގުޅުން އިޔާދަކުރަނިވި ހަކަތައަށް ބަދަލުކުރާ މަރުހަލާގައިވެސް ކުރިއަށް ދިއުން ކަމުގައިވެސް ވިދާޅުވި އެވެ.\nސްޓެލްކޯއަކީ ރާއްޖޭގެ އިންޖީނިއަރިން ދާއިރާގައި އެންމެ ތަޖުރިބާކާރު އަދި ގާބިލް އިންޖީނިއަރުންގެ ޕޫލް އޮތް ކުންފުންޏެވެ. އެގޮތުން އިންޖީނިއަރިން ފީލްޑްގައި 600 އަށް ވުރެ ގިނަ މުވައްޒަފުން ސްޓެލްކޯގައި މިހާރުވެސް މަސައްކަތް ކުރަމުންދެ އެވެ.


ކީރިތި ޤުރުއާނުގައި ވާރިދުވެފައިވާ ދުޢާތައް4– shafiu.mv\nޤުރްއާނާއި އޭގެ ޢިލްމު\nޙަދީޘާއި އޭގެ ޢިލްމު\nފިޤްހާއި އޭގެ އުޞޫލު\nއަދަބު އަޚްލާޤާއި ރަޤާއިޤު\nކީރިތި ޤުރުއާނުގައި ވާރިދުވެފައިވާ ދުޢާތައް 4\nNovember 6, 2020 މުޙައްމަދު ޝާފިޢު\nحَسْبِيَ اللَّهُ لَا إِلَهَ إِلَّا هُوَ عَلَيْهِ تَوَكَّلْتُ وَهُوَ رَبُّ الْعَرْشِ الْعَظِيمِ – التوبة 129\nތިމަންކަލޭގެފާނަށް ﷲ ފުދެއެވެ. އެއިލާހު މެނުވީ (ޙައްޤުވެގެން އަޅުކަމެއް ވެވޭ) އިލާހަކު ނުވެއެވެ. ހަމައެކަނި އެއިލާހަށް ތިމަންކަލޭގެފާނު ވަކީލުކޮށްފީމެވެ. އެއިލާހީ މަތިވެރިވެގެންވާ ޢަރުޝީގެ ވެރި އިލާހެވެ.\nرَبَّنَا لَا تَجْعَلْنَا فِتْنَةً لِلْقَوْمِ الظَّالِمِينَ- يونس 85\nއަޅަމެންގެ ރައްބު! އަނިޔާވެރިވީ މީހުންނަށް ފިތުނައެއްކަމުގައި (އެބަހީ: އެއުރެންގެ އަނިޔާވެރިކަމުގެ ދަށުގައި) އަޅަމެން ނުލައްވާނދޭވެ!\nوَنَجِّنَا بِرَحْمَتِكَ مِنَ الْقَوْمِ الْكَافِرِينَ- يونس 86\nއަދި ކާފިރުވި މީހުންގެ ކިބައިން، އިބައިލާހުގެ ރަޙުމަތްފުޅާލައިގެން އަޅަމެން ސަލާމަތް ކުރައްވާނދޭވެ!\nرَبِّ إِنِّي أَعُوذُ بِكَ أَنْ أَسْأَلَكَ مَا لَيْسَ لِي بِهِ عِلْمٌ وَإِلَّا تَغْفِرْ لِي وَتَرْحَمْنِي أَكُنْ مِنَ الْخَاسِرِينَ – هود 47\nއަޅުގެ ރައްބު! ހަމަކަށަވަރުން، ތިމަން އަޅާއަށް، އެކަމަކާމެދު އެނގުމެއްނުވާކަމަކަށް، އިބައިލާހުގެ ޙަޟްރަތަށް އެދި ދެންނެވުމުން، ތިމަންއަޅާ ސަލާމަތްކުރެއްވުންއެދި، އިބައިލާހުގެ ޙަޟްރަތުން ވާގިއެދި، ރައްކާތެރިކަން ލިބިގަންނަމެވެ. އިބައިލާހު ތިމަން އަޅާޔަށް ފާފަ ނުފުއްސަވާނަމަ، އަދި ރަޙްމަތް ނުލައްވާނަމަ، ގެއްލެނިވެގެންވާ މީހުންގެ ތެރެއިން ތިމަންއަޅާ ވެދާހުށްޓެވެ.\nإِنِّي تَوَكَّلْتُ عَلَى اللَّهِ رَبِّي وَرَبِّكُمْ مَا مِنْ دَابَّةٍ إِلَّا هُوَ آَخِذٌ بِنَاصِيَتِهَا إِنَّ رَبِّي عَلَى صِرَاطٍ مُسْتَقِيمٍ – هود 56\nހަމަކަށަވަރުން، ތިމަންކަލޭގެފާނުންގެ ވެރި އަދި ތިޔަބައިމީހުންގެ ވެރި ﷲ އަށް ތިމަންކަލޭގެފާނު ވަކީލުކޮށްފީމެވެ. ހިނގާބިނގާ އުޅޭ އެއްވެސް ދިރޭ އެއްޗެއް، އެ އެއްޗެއްގެ ނިތްކުރިމަތީގައިވާ އިސްތަށިގަނޑުގައި އެއިލާހު ހިއްޕަވާގެންވާ މެނުވީ ނުވެއެވެ. (އެބަހީ އެހުރިހާ އެއްޗެއްވަނީ އެއިލާހުގެ ބާރުގެ ދަށުގައެވެ.) ތިމަންކަލޭގެފާނުގެ ރައްބު ވަނީ ސީދާވެގެންވާ މަގުގައެވެ.\nوَمَا تَوْفِيقِي إِلَّا بِاللَّهِ عَلَيْهِ تَوَكَّلْتُ وَإِلَيْهِ أُنِيبُ – هود 88\nއަދި ﷲ ގެ ކިބައިން މެނުވީ އަހަރެންނަށް ތައުފީޤު ލިބުމެއް ނުވެއެވެ. ހަމައެކަނި އެއިލާހަށް އަހަރެން ވަކީލުކޮށްފީމެވެ. އަދި ހަމައެކަނި އެއިލާހަށް އަހަރެން ތައުބާވަމެވެ.\nނަބީބޭކަލުންގެ ދުޢާކީރިތި ޤުރްއާނުގެ ދުޢާދުޢާދުޢާކުރުންޤުރްއާނުގެ ދުޢާ\nބަލިމީހާއަށްޓަކައި ކޮށްދޭންވީ ދުޢާ\nރުކޫޢުން ތެދުވަމުން ސަމިޢަﷲ ލިމަން ޙަމިދަހްގެ ބަދަލުގައި ﷲ އަކްބަރު ކިޔިއްޖެނަމަ..\nދަޢުވަތު ދިނުމުގެ ގޮތުން ދަތުރުތައް އިންތިޒާމުކުރުމުގެ ޙުކުމް\nއިސްލާމީ އަޚްލާޤުގެ މުހިއްމުކަން\n© 2021 shafiu.mv All rights reserved.


SunOnline: SDFC in dhookuri loan ge 33 percent anhenunnashaa zuvaanunnah\nއެސްޑީއެފްސީ އިން ދޫކުރި ލޯނުގެ 33 ޕަސެންޓު އަންހެނުންނަށާއި ޒުވާނުންނަށް\nއައިޝަތު ފަރީޙާ 18 Mar 2021, 09:22\nއެސްއެމްއީ ބޭންކު ހުޅުވުމަށް ބޭއްވި ރަސްމިއްޔާތު -- ފޮޓޯ: ރައީސް އޮފީސް\nއެންމެ ކުދި، ކުދި އަދި މެދުފަންތީގެ ވިޔަފާރިތަކަށް މާލީ އެހީތެރިކަން ފޯރުކޮށްދިނުމަށް 2019 ވަނަ އަހަރު އުފެއްދި އެސްއެމްއީ ޑިވެލޮޕްމެންޓް ފައިނޭންސް ކޯޕަރޭޝަނުން ފާއިތުވި ދެ އަހަރު ތެރޭ ދޫކުރި ލޯނުގެ 33 ޕަސެންޓު ދޫކޮށްފައިވަނީ އަންހެނުންނަށާއި ޒުވާނުންނަށް ކަމަށް އެ ކުންފުނިން ބުނެފި އެވެ.\nއެސްޑީއެފްސީގެ ދެވަނަ އަހަރީ ދުވަހާ ގުޅިގެން ނެރުނު ބަޔާނުގައި ބުނީ 2019 ވަނަ އަހަރު 287 ފަރާތަކަށް 343 މިލިއަން ރުފިޔާގެ ލޯނު އަދި 2020 ވަނަ އަހަރު 305 ފަރާތަކަށް 420 މިލިއަން ރުފިޔާގެ ލޯނު ދޫކުރި ކަމަށެވެ.\nމީގެ އިތުރުން ކޮވިޑް19ގެ ހާލަތުގައި ކުދި، އެންމެ ކުދި އަދި މެދުފަންތީގެ ވިޔަފާރިތަކަށް އެހީވުމަށް 2020 ވަނަ އަހަރު އެ ބޭންކުން ސަރުކާރާ ގުޅިގެން ކޮވިޑް19 ވިޔަފާރި އެހީ ލޯނުގެ ނަމުގައި ވަނީ ލޯނެއް ތައާރަފު ކޮށްފައެވެ. ޖުމްލަ 2205 މީހަކަށް 381 މިލިއަން ރުފިޔާ ދޫކުރި ކަމަށާއި އޭގެ ތެރޭ 1520 ވިޔަފާރި އާއި 685 އަމިއްލަ ފަރާތް ހިމެނޭ ކަމަށް އެސްޑީއެފްސީ އިން ބުންޏެވެ.\nއެސްޑީއެފްސީ އިން ވަނީ އެކުންފުނިން ރައްޔިތުންނަށް ދޭ ހިދުމަތް ލިބިގަންނަން ފަސޭހައަކަށް ލޯނަށް އެދި ހުށަހެޅުމުގެ ކަންތައް އޮންލައިންކޮށް ކުރިއަށް ގެންދެވޭނެ ޕޯޓަލް އެއް ތައާރަފުކޮށްފަ އެވެ. އެ ޕޯޓަލް މެދުވެރިކޮށް ލޯނަށް އެޕްލައި ކުރުމާއި ލޯނުގެ ސްޓޭޓަސް ބަލާލެވޭނެ އެވެ.\nއެސްއެމްއީ ބޭންކުން ލޯނު ދޫކުރަނީ މައިގަނޑު ފަސް ދާއިރާ އަކުންނެވެ. އެއީ ދަނޑުވެރިކަމާއި މަސްވެރިކަން އަދި ރަށު ފަތުރުވެރިކަމާއި އައިސީޓީ އަދި އުފެއްދުންތެރިކަމާ ގުޅުންހުރި ދާއިރާތަކެވެ.\nއަލަށް ފަށައިގަންނަ ވިޔަފާރިތަކަށް އެސްޑީއެފްސީ އިން ލޯނުގެ ގޮތުގައި ދެ މިލިއަން ރުފިޔާ ދޫކުރެ އެވެ. ލޯނު އަނބުރާ ދެއްކުމަށް 18 މަހުގެ ގްރޭސް ޕީރިއަޑަކާއެކު 10 އަހަރު ދެއެވެ.\nކުދި އަދި މެދުފަންތީގެ ވިޔަފާރިތައް އިތުރަށް ތަރައްގީކުރަން ބޭނުންވާ ލޯނުވެސް އެސްޑީއެފްސީ އިން ދޫކުރެއެވެ. މިގޮތުން އެއް އަހަރުގެ ގްރޭސްޕީރިއަޑަކާއެކު 10 އަހަރުން ދައްކާ ގޮތަށް ގިނަވެގެން 500،000 ރުފިޔާގެ ލޯނު މި ކެޓަގަރީގެ ވިޔަފާރިތަކަށް ދޫކުރެ އެވެ.\nއެސްޑީއެފްސީ އިން ދެން ލޯނު ދޫކުރަނީ ކުދި އަދި މެދުފަންތީގެ ވިޔަފާރިތަކަށް ބޭނުންވާނެ ހަރު މުދާ ގަތުމަށާއި ދަނޑުވެރިކަމާއި ގުޅުންހުރި މަސައްކަތްތައް ކުރުމަށް އަދި ކުދި ވިޔަފާރިތަކަށް ކުޑަ މުއްދަތެއްގެ ތެރޭގައި މާލީ އެހީ ލިބޭނެ ގޮތަކަށް އަދި ގެސްޓުހައުސް ވިޔަފާރި ފެށުމަށާއި އެ މަސައްކަތް ކުރި އެރުވުމަށެވެ.


SunOnline: Bodethi tharin thakahah Covid relief loan dhin massala eh fenmathi vejje\ndate_range ހޮނިހިރު 23 ޖެނުއަރީ 2021\nބޮޑެތި ތަރިންތަކަށް ކޮވިޑް ރިލީފް ލޯން ދިން މައްސަލައެއް ފެންމަތިވެއްޖެ\nއަހުމަދު ޖައިޝަން 10 Sep 2020, 10:13\nފޭޒް ކްލޭން އާއި މިސްޓަބީސްޓް : ދެ ޔޫޓިއުބަރުންނަށްވެސް ވަނީ ބޮޑު އަދަދެއްގެ ލޯނު ދީފައި ---\nއެމެރިކާގައި ބޮޑު އާމްދަނީ ލިބޭ ސޯޝަލް މީޑިއާ ތަރިންތަކަކަށް ކޮވިޑް-19 ރިލީފް ލޯނު ދޫކުރި މައްސަލައެއް ފެންމަތިވެއްޖެ އެވެ.\nކޮވިޑް-19 ރިލީފް ލޯން އަކީ އެމެރިކާގައި ކުދި ވިޔަފާރިތަކަށް ކޮވިޑްގެ ހާލަތުގައި އެހީތެރިކަން ފޯރުކޮށްދިނުމަށް ތައާރަފުކޮށްފައިވާ ލޯނު ސްކީމެކެވެެ.\nއެ ލޯނު ސްކީމުގެ ދަށުން ޔޫޓިއުބްގެ ބައެއް ބޮޑެތި ނަންތައް ކަމަށްވާ "މިސްޓަބީސްޓް" އާއި ޖެފްރީ ސްޓާ އަދި "ފޭޒް ކްލޭން" ހިމެނެއެވެ. އެފަރާތްތަކަށް ނިސްބަތްވާ ބައެއް ކުންފުނި ތަކަށް ވަނީ ޕޭޗެކް ޕްރޮޓެކްޝަން ޕްރޮގްރާމް (ޕީޕީޕީ)ގެ ދަށުން އެކި އަދަދުގެ ލޯނުތަކެއް ދޫކޮށްފައެވެ.\nޕްރޯ ޕަބްލިކާ ޑޭޓާބޭސް އިން ދައްކާގޮތުގައި މިސްޓަބީސްޓްއަށާއި ޖެފްރީ ސްޓާ އަށް ވަނީ 350،000 އާއި އެއް މިލިއަން ޑޮލަރާ ދެމެދުގެ އަދަދެއް ހިމެނޭ ލޯނުތަކެއް ދޫކޮށްފައެވެ. އަދި ފޭޒް ކްލޭންއަށް ވަނީ އެއް މިލިއަނާއި ދެ މިލިއަން ޑޮލަރާ ދެމެދުގެ ލޯނުތަކެއް ދޫކޮށްފައެވެ.\nޕީޕީޕީގެ ދަށުން ދޫކުރާ އެ ލޯނަކީ ކޮވިޑްގައި ބޮޑެތި ގެއްލުންތަކެއް ވެފައިވާ އަދި ވަމުންދާ ވިޔަފާރިތައް ބަލަހައްޓައި މުވައްޒަފުންނަށް އެހީތެރިކަން ފޯރުކޮށްދިނުމަށް އެކުލަވާލާފައިވާ ލޯނު ސްކީމެކެވެ. އެ ސްކީމުގެ ދަށުން ނަގާނީ އެއް ޕަސެންޓުގެ އިންޓްރެސްޓްއެވެ. އަދި ވިޔަފާރިއަކީ ލޯނު ދިނުމުގެ އެންމެ މުހިއްމު ޝަރުތުތައް ހަމަވާ ވިޔަފާރިއަކަށްވާނަމަ އެ ލޯނު އެއްކޮށް މައާފުކޮށްދިނުމުގެ ފުރުސަތުވެސް އެ ސްކީމުގެ ދަށުން އޮވެއެވެ.\nއެހެންކަމުން އެތައް މިލިއަނުން އާމްދަނީ ހޯދަމުންދާ ތަރީންނަށް އެފަދަ ލޯނު ސްކީމެއް ފާސްކޮށްދީފައި އޮތުމުން އެތައް ބަޔަކު ދަނީ އެކަމާ ނުރުހުން ފާޅުކޮށް އެކަމަށް ފާޑުކިޔަމުންނެވެ.\njaishanahmed އަހުމަދު ޖައިޝަން\nލަވަކިޔުންތެރިޔާ ޖޯ ޖޯނަސް އެކްޓިން ދާއިރާއަށް\nޒޭން މާލިކް އާ ލަވަ އަލްބެއް ނެރެފި\nޕީސީގެ "ޓެކްސްޓް ފޯ ޔޫ"ގެ ޝޫޓިން ނިންމާލައިފި


ބަދަލް7– Esfiya\nމަޖާ ލޯބި 14 hours ago\n*އަވަހަށް ބޮލުގައި ފުނާ އަޅައިގެން ދިޔައީ ހެނދުނު ގެ ނާސްތާ ކުރަން ށެވެ. ތިރީ ފްލޯރ އަށް ދިޔައިރު ހަނާ އާއި ޒައިން ހުރީ އައިކާ އާއި އެކީ ކޮފީ ބޯން ށެވެ. “އައިކާ ކޮން އިރަކު ތަ އެލީޝާ އަންނަނީ އައި ކާންޓް ވެއިޓް ޓު މީޓް ހާ” ހަނާ އައިކާ ކައިރީގައި އަހައިލިއެވެ. “އައިމް ރައިޓް ބަހައިންޑް ޔޫ ހަނާ އެންޑް ލެޓް މީ ގެސް ޒައިން” އެލީޝާ ހަނާ އާއި ޒައިން ގެ ފަހަތުގައި ހުރެ ބުނެލި އެވެ. *\nހަނާ އާއި ޒައިން ފަހަތަށް ބަލާލިއެވެ. “އެ.. އެ… އެލީޝާ!!” ހަނާ ހައިރާން ވި އެވެ. “އެލީޝާ!!” ޒައިން އޭނާގެ ފަހަތަށް އެނބުރެމުން ބުނެލި އެވެ. “މަރިޔަމް ހަނާ އެންޑް މުހައްމަދް ޒައިން ސްޓިލް ޑޭޓްއިންގް ސްޓިލް އިން ލަވް އެންޑް އައިމް ސްޓިލް ސިންގަލް” އެލީޝާ ފިލްމް އަކުން ކިޔާ ޑައިލޮގު ކޮޅެއް ޒައިން އާއި ހަނާ އާ ދިމާ ކުރަން ބުނެލި އެވެ. “ސިންގަލް؟ އެލީޝާ!! އެލީޝާ ޒިޔާން ޑޭޓް ކުރަމެއްނު…… ސޯޔުއާރ ނޮޓް ސިންގަލް…. ސޯ.. ” “ހަނާ އެނަން އެލީ ކުރިމަތީގައި ނުކިޔާ އެލީ ވަރަށް ރުޅި އަންނާނެ ޒިޔާން ދެކެ” އައިކާ ހަނާ އޭނާގެ ޖުމްލަ ފުރިހަމަ ނުވަނީސް މެދު ކަނޑާލިއެވެ. “ވައި…. އޯކޭ ނައު އައިމް ޖަސްޓް ލޮސްޓް” ހަނާ ވާ ނުވާ ނޭންގިގެން ބުނެލި އެވެ. “އެލީޝާ ލުކް އައިމް ސޮރީ ތިންގްސް ޑިޑިންޓް ވޯކް އައުޓް ވިތް ޔޫ އެންޑް މައި ބްރަދަރ” ޒައިން އެލީޝާ އަށް ހިތްވަރު ދިނެވެ. ” ޑިޑިންޓް ވޯކް އައުޓް؟ ކީކޭ އެލީޝާ ޑޯންޓް ޓެލް މީ ޔޫ އެންޑް ޒިޔާން ބްރޯކް އަޕް” ހަނާ ހައިރާން ވުމާއެކު ބުނެލި އެވެ. “ޔާ ވީ ޑިޑް އިޓް ސީމްސް ވީ އާރ ނޮޓް މެންޓް ޓުބީ…. އޯ އެންޑް ޒައިން ވިޗް ކޮންޕެނީ ޑަޒް ޒިޔާން ވޯކް” އެލީޝާ އާއެކޭ ބުނުމަށް ފަހު ޒައިން ގާތުގައި ސުވާލެއް އެހިއެވެ. “ހީ ވޯކްސް އިން އަ ކޮންޕެނީ ނޭމްޑް ދަ ޖޭ ކޮންޕެނީ ވިޗް މައި ފާދާ އޯންސް އެންޑް މައި ބްރަދަރ އިސް ދަ ސީ. އީ. އޯ އޮފް ދަ ކޮންޕެނީ އެން…. ” “ޑޯންޓް ވަނަ ހިޔާ އެނީ މޯ ގަޑަ ރަން….. އައި ހޯޕް އާލިޝް މިހާރު ހޭލަ ދާނެ “ޒައިން ގެ ބަސް ފުރިހަމަ ނުވަނީސް އެލީޝާ ބުނެލި އެވެ. ބުނުމަށް ފަހު އޭނާ ދިޔައީ ބޭރަށެވެ. ބޭރަށް ގޮސް އާލިޝް އަށް ގުޅަން ފޯނު ނެގި އެވެ. އޭރު އާލިޝް އޮތީ އެނދުގަ ނިދާން ށެވެ. މާ ގިނަ އިރެއް ނުވޭ އޭނާގެ ފޯނު ރިންގު ވާން ފެށި އެވެ.\n” ކަމް އޮން ކަމް އޮން ޓާރން ދަ ރޭޑިއޯ އޮން\nއިޓްސް ފްރައިޑޭ ނައިޓް އެންޑް އިޓް ވޯންޓް ބީ ލޯންގް\nގަޑަ ޑޫ މައި ހެއަރ ، ޕުޓް މައި މޭކް އަޕް އޮން\nއިޓްސް ފްރައިޑޭ ނައިޓް އެންޑް އިޓް ވޯންޓް ބީ ލޯން… “\n” ހަލޯ “އާލިޝް ނިދި މޫޑް ގައި ހުރެ ބުނެލި އެވެ.” ޕިސް ޕިސް ޕިސް .. އާޝް އަދިވެސް ތަންމަތިން ނުތެދުވަނީ ؟”ފުރަތަމަ ވެސް އެލީޝާ ކުރީ ސުވާލެކެވެ. “މިއޮށް ހެނދުނާ ގެން ކީކުރަން ތި ގުޅީ؟” އާލިޝް ބުނެލިއެވެ. “ހެނދުނާ ގެންނޭ ؟ ބަލަ މިހާރު އެ 9:30 ވީ އަދިވެސް ނިދާފައި ތި އޮތީ” އެލީޝާ ރުޅި އައެވެ. “9:30 އޭ… ކީކޭ އައި އޯވާ ސްލެޕްޓް” އާލިޝް ގަޑި ބަލާލުމަށް ފަހު އެނދު މައްޗަށް ތެދުވި އެވެ. “ގޫޑް މޯނިންގް ސްލީޕީ ހެޑް ޑިޑް ޔަ ސްލީޕް ވެލް އައި ހޯޕް” އެލީޝާ ބުނެލި އެވެ. “ޔާ އައި ޑިޑް ބިފޯ ޔޫ ކޯލްޑް” އާލިޝް ބުނެލިއެވެ. “ޝަޓް އިޓް އެންޑް މީޓް މީ އެޓް ވައިފިނި ކެފޭ އޯކޭ އައިލް ބީ ދެއަރ އިން އަ އަވަރ” އެލީޝާ އެހެން ބުނުމަށް ފަހު ފޯނު ކަނޑާލިއެވެ. “1 އަވަރ ހަހް ގަޑަ ރަން” އާލިޝް އެހެން ބުނުމާއެކު ވަނީ ފާހަނާއަށް ވަދެ ދަތް އުނގުޅާ ފެންވަރައިގެން ނިކުމެ އެއްޗިސް ލައިގެން އޭނާގެ ހުދު އިސްތަށިގަނޑު ހިއްކާފައި ބޮލުގައި ރީއްޗަށް ފުނާއެޅުމަށް ފަހު ނުކުމެ ކާރަށް އެރި އެވެ. ދެން އޭނަ މިސްރާބު ޖެހީ ވައިފިނި ކެފޭ އަށް ށެވެ. ގޮސް ހުއްޓުނީ އެލީޝާ ކައިރީ ގައެވެ. “އެލީ ވަނަ ރައިޑް” އާލިޝް ކޫލް ވެލައި ފައި ބުނެލި އެވެ. “ކެފޭ މި ހުރީ ކުރިމަތީގައި މާ ގިނަ ވާހަކަ ނުދައްކާ ހިނގާ ކޮފީ އެއް ބޯލަން ” އެލީޝާ އޭނާގެ އުނަގަނޑުގައި އެއްއަތް އަޅާފައި ބުނެލި އެވެ.\n“ވަޓް… ދަ ޖޭ ކޮންޕެނީ ؟ވަޓް ޑަޒް ދޭ ޑޫ “އާލިޝް ގެ ބޮލުގައި އުފެދުނީ ސުވާލެކެވެ. “ޕްރޮޑިޔުސްއިންގް ކޮންޕިއުޓަރ އިކުއިޕް މެންޓް…. ތިންކް އަ ލިޓުލް” އެލީޝާ ބުނެލި އެވެ. “ލޮކޭޝަން” އާލިޝް އަހައިލިއެވެ. “ރަސްފަންނު ބީޗް ކައިރީ…. ޓުމޯރޯ އައި ވިލް ސްޓާޓް މައި ރިވެންޖް…. ހައް ހައް ހާ ” އެލީޝާ ހެމުން ހެމުން ބުނެލި އެވެ. “އެނީވޭ ވައި ؟ ރިވެންޖް ؟ ހޯލްޑް އޯން ރިވެންޖް މީންސް ޒިޔާން އިސް އަ އިމްޕްލޮއީ އޮފް ދަ ޖޭ ކޮންޕެނީ” އާލިޝް ސީރިއަސް ވިއެވެ. “ނޯ ހީ އިޒް ދަ ސީ. އީ. އޯ އޮފް ދަ ކޮންޕެނީ. އެހެންވެ އަހަރެން މި އުޅެނީ އެ ތާނގެ އިމްޕްލޮއީ އަކަށް. ސޯ ވިލް ޔޫ ހެލްޕް މީ އާޝް ޕްލީސް ޕްރިޓީ ޕްލީސް” އެލީޝާ ވަރަށް ލޯބިން ބުނެލި އެވެ. “ވަޓް އެބައުޓް…… އާ…. އަމް….. ވެލް އައި ގޮޓް ނަތިން” އާލިޝް އޭނަގެ ދެ ކޮނޑު އަރުވައިލި އެވެ. “ސޯ އާޝް އަހަންނަށް އެހީ ވާނަން ދޯ” އެލީޝާ ވިހަ ހިނިތުން ވުމަކާއެކު ބުނެލި އެވެ. “ޝުއާ ވައި ނޮޓް” އާލިޝް ވާނުވާ ނޭނގޭ އިރު ވެސް ބުނެލި އެވެ.\nކޮފީ ތަށި ބޯ ނިމުމުން އާލިޝް ވޭޓަރު ކައިރީގައި ޗެކް ގެނެސްދޭށޭ ބުނެލި އެވެ. “އައިލް ޕޭ ގޯއައުޓް ސައިޑް” އާލިޝް އަށް ޒިޔާން އެތަނުން ފެނުމުން ބުނެލި އެވެ. އެލީޝާ ކުޑަ ކުއްޖެއް ގޮތަށް ބައޫކިޔަމުން ގޮސް ބޭރަށް ނިކުތެވެ. އަވަހަށް ގޮސް އާލިޝް ގެ ކާރަށް އެރި އެވެ. “ތެންކްސް” އާލިޝް އައުމުން އެލީޝާ ޝުކުއަދާކުރި އެވެ. “އެނީ ޓައިމް…. ދެން ހިނގާ އަވަހަށް މިތަނުން ދާން އޭނަ ބޭރަށް ނުނިކުންނަނީސް” އެހެން ބުނުމަށް ފަހު އާލިޝް އޭނާގެ ކާރު ސްޓާޓް ކުރި އެވެ. އާލިޝް ދުއްވަމުންގޮސް ހުއްޓުނީ އައިކާ މެން ގޭ ދޮރުމަތީގަ އެވެ. “ހެއި… އަން މީތި އަޅައިގެން މާދަމާ ކޮންޕެނީ އަށް ދާ ނީ އޯކޭ” އާލިޝް އެލީޝާ އަށް މާސްކެއް ދެމުން ބުނެލި އެވެ. “ތެންކްސް އައިލް ގޯ ގެޓް ރެޑީ… އިހަށް މިތާ ޕާކިންގް ލޮޓެއްގައި މަޑު ކޮށްލައިގެން ހުރޭ އައިލް ބީ ރައިޓް ބެކް” އެލީޝާ އެތެރެއަށް ވަންނަމުން ބުނެލި އެވެ.\nއެލީޝާ ގޭގެ ތެރެއަށް ވަތް އިރު ފެނުނީ ފެންނަން ބޭނުން ވި މަންޒަރެއް ނޫނެވެ. “އައިކާ!!” އައިކާ ސިއްސައިގެން ދިޔައީ އެލީޝާ އޭނާ އަށް ގޮވައި ލުމުންނެވެ. “އެލީ! ދިސް އިޒް މައި ބީއެފް ކައިލް” އައިކާ ބުނެލި އެވެ. “ހެއި… ޑޯންޓް ޔޫ ޑެއަރ ހާރޓް އައިކާ އިފް ޔޫ ޑިޑް ޔުއާރ ޑެޑް” އެލީޝާ ކައިލް އާ ދިމާލަށް ބުނެލި އެވެ. “ޔެސް މޭމް” ކައިލް ބިރުގަތެވެ. “އައިކާ މަ ގެއެއް ކުއްޔަށް ނަގައިގެން މަމިދަނީ ދާން އޯކޭ…. ބައި ހޯޕް ޔޫ ވުޑް ކޯލް މީ” އެހެން ބުނުމަށް ފަހު އެލީޝާ އޭނާގެ ކޮޓަރި އަށް ވަދެ އޭނާގެ ސޫޓްކޭސް ހިފައިގެން ބޭރަށް ނުކުމެ އާލިޝް ގެ ކާރަށް އެރި އެވެ. އެއާ ގޮސް ހުއްޓުނީ ޖޭ ކޮންޕެނީ ކައިރީގައި ހުރި ހޮޓެލް އެއް ކައިރީގަ އެވެ. އެތާ އެތެރެއަށް ވަދެ އެލީޝާ އަށް ހަމަ ޖެހި ފައި ވާ ކޮޓަރި އަށް ދިޔައެވެ. އެ ދިޔަ ގޮތަށް ގޮސް އަވަހަށް ރީތި ހެދުމެއް ލައިގެން މޫނު ގައި އާލިޝް އޭނަ އަށް ދިން މާސްކް އަޅައިގެން ބޭރަށް ނިކުތެވެ. ނިކުމެގެން އެލީޝާ ދެން ހިނގާ ގަތީ ކޮންޕެނީ އަށް ދިއުމަށް ށެވެ.\nކޮންޕެނީ ގެ ކުރިމަތީގައި ހުއްޓިގެން ހުރެ އެލީޝާ ފުން ނޭވާއެއް ލުމަށްފަހު އެތެރެއަށް ވަނެވެ. “ވެލް ކަމް ޓު ދަ ޖޭ ކޮންޕެނީ މިސް އަމް….. މޭމް… މޭމް ގެ ނަމަކީ ކޮބާ” އެތާނގެ ކައުންޓަރު ގައި އިން މީހާ ބުނެލިއެވެ އެވެ. “ފާތިމަތް ޒާރާ އަހަރެން މި އައީ ކޮންޕެނީ ގައި ޖޮއިން ވާން” އެލީޝާ އޭނާގެ ފޭކް އައިޑެންޓިޓީ ދައްކާލިއެވެ. “ޖޮއިން؟ ސޯ ޔޫ ހޭވް ޓު މީޓް ދަ ސީ. އީ. އޯ އޮފް ދަ ކޮންޕެނީ. ވެއިޓް ޖަސްޓް އަ މިނެޓް” އެހެން އެތާގައި އިން މީހާ ބުނުމުން އެލީޝާ އެތާނގައި އިން ގޮނޑިއެއް ގައި އިށީނދެލި އެވެ. “މޭމް ރައިޓް ދިސް ވޭ ޕްލީސް” ކައުންޓަރު ގައި އިން މީތި ބުނެލި އެވެ. އެލީޝާ ގޮވައިގެން ގޮސް ހުއްޓުނީ ކެބިން އެއްގެ ކުރިމަތީގައެވެ. ޓަކި ޖަހާ ލުމަށްފަހު އެތެރެއަށް ވަނަން ބުނެފައި ކައުންޓަރު ގައި އިންނަ މީހާ ދިޔަ އެވެ.\n‘ނޮކް ނޮކް ‘ޓަކި ޖަހާ ލަމުން އެލީޝާ އެތެރެއަށް ވަނެވެ. “ޔޫ މަސްޓް ބީ ފާތިމަތް ޒާރާ ހައި މައި ނޭމް އިސް ޒިޔާން ދަ ސީ. އީ. އޯ އޮފް ދަ ކޮންޕެނީ އެންޑް ޔޫ ވިލް ބީ މައި ސެކެޓަރީ އޯކޭ. ވެލް ޓެލް މީ ސަމްތިންގް އެބައުޓް ޔޫ” ޒިޔާން އެލީޝާ އޭނާގެ ކެބިން އަށް ވަނުމާ އެކު ބުނެލި އެވެ. “އަހަރެންގެ ނަމަކީ ފާތިމަތް ޒާރާ އެންޑް އަހަރެން އުފަންވީ ހދ. ކުޅުދުއްފުށި ހޮސްޕިޓަލް ގައި އަހަރެންގެ މަންމަ އަހަރެން5އަހަރު ތެރޭގައި ވަނީ ނިޔާވެފައި އަހަރެންގެ ބައްޕަ އަހަރެން ކުޑައިރު އަހަރެން ގޮވައިގެން މާލެ އަށް އައިސް ގްރޭޑް 1 އިން ފެށިގެން ގްރޭޑް 10 ކާހަމައަށް ކިޔަވައިދިން ދެން އަހަރެން އެކުވެރި އަކާ އެކު މެލޭޝިޔާ އަށް ގޮސް5އަހަރު ދުވަހުގެ ކޯހެއް ހެދުމަށްފަހު މި އައީ އަނބުރާ މާލެ އަށް… އެއީ އަހަރެންގެ ލައިފް އަކީ “އެލީޝާ ޒިޔާން ގާތުގައި ބުނެލި އެވެ.” އޯ ވެލް ކަމް ޓު ދަ ޖޭ ކޮންޕެނީ ޒާރާ “ޒިޔާން ސަލާމް ކުރުމަށް އަތް ދިއްކޮށްލި އެވެ. އެލީޝާ އޭނާއާ ސަލާމް ކުރުމަށް ފަހު ޒިޔާން ގެ ކެބިން އިން ނިކުމެ އޭނާ އަށް ހަމަޖެހިފައިވާ ކެބިން އަށް ދިޔަ އެވެ.\nނިކުމެގެން ދިޔަ އިރު އެލީޝާ އަށް ފޯނެއް އަ އެވެ. ފޯނު ނަގާފައި އެލީޝާ ވާހަކަ ދައްކަން ފެށި އެވެ. “މީ އަދި ފެށުން އިހަށް މަޑުކުރޭ ކުރިއަށް އަދި އޮތީ އަހަރެންގެ ބަދަލު”\nKuda Kuda technical problem eh jehigen’ badhal 7′ vana Bai nuneruvi madujehunee. I’m so sorry dear readers. 😔😔😔


Logo egge massalaigai Apple hoonu fenah | Mihaaru\nލޯގޯއެއްގެ މައްސަލާގައި އެޕަލް ހޫނުފެނަށް\nއެޕަލްގެ ސިރީ އަށް އެހީތެރިވުމަށް އުފެއްދި ޝޯޓްކަޓްސް އެޕްގެ ލޯގޯ އަކީ އެހެން ބައެއްގެ ޑިޒައިނެއް\nއެޕަލް ދެކޭ ގޮތުގައި ސިރީ އަށް ވުރެ ކުޅަދާނަ "ޑިޖިޓަލް އެސިސްޓެންޓް"އެއް ދުނިޔެއަކު ނެތެވެ. އެންމެ ގިނަ މީހުން ބޭނުންކުރަނީ ވެސް އެ އެވެ. އެކަމަކު އެމެޒޯން އެލެކްސާ ބޭނުންކުރާ މީހުން އެ ކަމަށް އިންކާރުކުރެ އެވެ. ސިރީ ބޭނުންކުރި މީހަކު ގޫގުލް އެސިސްޓެންޓް ބޭނުންކުރި ނަމަވެސް، އެ ކަމަށް އެއްބަހެއް ނުވާނެ އެވެ.\nސިރީ އަށް ބާރުތަކެއް ދިނުމަށްޓަކައި އަދި ބޭނުންކުރާ މީހުންނަށް ލުއިފަސޭހަކޮށްދިނުމަށްޓައި، އެޕަލް އިން އައިއޯއެސް 12 ގައި އާ އެޕްލިކޭޝަނެއް ހިމަނަން ވަނީ ތައްޔާރުވެފަ އެވެ. އެ އެޕްލިކޭޝަނަށް ކިޔަނީ "ޝޯޓްކަޓްސް" އެވެ.\nޝޯޓްކަޓްސް ވުޖޫދުވެ ބަޔަކަށް ކަމެއް ކޮށްދިނުމުގެ ކުރިން މި އޮތީ ޕްރެޝަރުގައި ޖެހިފަ އެވެ. ޝޯޓްކަޓްސް ރަމްޒުކޮށްދޭ "އައިކަން" އަކީ އެހެން ބައެއްގެ އުފެއްދުމެއް ނަކަލުކޮށްފައިވާ ކުރެހުމެއް ކަމަށް ބުނެ، "ޝިފްޓް" ނަމަކަށް ކިޔާ ކުންފުންޏަކުން ވަނީ ހަޅޭއްލަވައިގެންފަ އެވެ.\nޝިފްޓް ކުންފުނި ރަމްޒުކޮށްދޭ ލޯގޯ ޑިޒައިންކޮށްފައި ވަނީ ދެ ހަތަރެސްކަން، އެކަތި އަނެކަތީގެ މައްޗަށް ފުށުއަރުވައިގެންނެވެ. ސިފަކުރުވަނީ "އެސް" އަކުރެކެވެ. އެޕަލް އިން ވެސް ކޮށްފައި ވަނީ ދާދި އެއް ކަމެކެވެ. ދެ ކުރެހުމެއް ފުށުއަރުވައި އެސް އަކުރެއް ސިފަކުރުމެވެ. އެކަމަކު އެޕަލްގެ ލޯގޯގައި އުޅޭ މައްސަލަ އަކީ ޝިފްޓްގެ ލޯގޯއާ ވަރަށް ވައްތަރުވުމެވެ. އެޕަލް އިން ބޭނުންކޮށްފައި ވަނީ ވެސް ހަމަ އެއް ކުލަތަކެކެވެ.\nމި މައްސަލާގައި ޝިފްޓް އިން ވަނީ އެޕަލް އަށް ސިޓީއެއް ފޮނުވާފަ އެވެ. އެޕަލް އިން ތައްޔާރުކުރާ ޝޯޓްކަޓްސް އެޕް އައިކަން އަކީ ޝިފްޓް އަށް ނިސްބަތްކުރެވޭ ކުރެހުމެއް ކަމަށް ބުނެ އެވެ. އެހެންކަމުން އެޕަލް އަށް އޮތް އިޚުތިޔާރަކީ އެ ލޯގޯ ބޭނުންކުރުން ހުއްޓާލުމެވެ. ނޫން ނަމަ ޝިފްޓް އަށް 200،000 ޑޮލަރު ދެއްކުމެވެ. ނޫން ނަމަ ކޯޓަށް ގޮސް ގަދަބެލުމެވެ.\nއެޕަލް އައިއޯއެސް ސިރީ\nތިތާކުން ތާކު ނުޖެހޭ ވާހަކައެއް ތިލޯގޯ ވައްތަރެއްނޫން އަދި ކުލަވެސް ވައްތަރެއް ނޫން


Thin Mahah Fahu Male gai Hukuru Namaadhu Kohfi – Iru\nތިން މަހަށްފަހު މާލޭގައި ހުކުރު ނަމާދުކޮށްފި\nލަހޫ· 10 ޖުލައި 2020\nކޮވިޑް19 އާ ގުޅިގެން މާލެ ސަރަހައްދުގެ މިސްކިތްތަކުގައި ހުކުރު ނަމާދު ކުރުން މެދުކަނޑާލާފައި އޮންނަތާ ތިން މަސް ފަހުން މިއަދު މާލޭގައި ހުކުރު ނަމާދުކޮށްފި އެވެ.\nމާޗު 18 އިން ފެށިގެން މާލޭގެ މިސްކިތްތަކުގައި ހުކުރު ނަމާދު ނުކޮށް 12 ހުކުރު މާޒީވުމަށް ފަހު މިއަދު މިސްކިތްތައް ހުޅުވާލުމުން ގިނަ އަދަދެއްގެ ބަޔަކު ހުކުރަށް ދިޔަ އެވެ. މާލޭގެ ހުރިހާ މިސްކިތެއްގައި ވެސް ހުކުރު ނަމާދުކުރީ ރައްކާތެރިކަމުގެ ފިޔަވަޅުތަކާ އެކު އެވެ.\nހުކުރު ކުރަން ފެށިއިރު ހުކުރު ނަމާދުގެ ޚުތުބާ ވަނީ އާއްމު ހުކުރަކަށްވުރެ ކުރުކޮށްފައެވެ. މި ހަފްތާގެ ޚުތުބާ ޚާއްސަކޮށްފައިވަނީ “ނިޢުމަތަށް ޝުކުރުކުރުން” މި މަޢުޟޫއަށެވެ. ޚުތުބާގައި ވަނީ މާތް ﷲ ދެއްވާފައިވާ ނިޢުމަތްތަކަށް ޝުކުރުވެރިވުމަށް ހަދާންކޮށްދެއްވާފައެވެ. މިގޮތުން މާތްﷲ ދެއްވާފައިވާ އެންމެ ބޮޑު ނިޢުމަތަކީ އިސްލާމްކަމުގެ ނިޢުމަތްކަން ވަނީ ފާހަގަކުރައްވާފައެވެ.


Abadhu dharifulhuge photo nagaathee Saif rulhi gadha vejje | Mihaaru\nސައިފާއި ކަރީނާ ދަރިފުޅު ތައިމޫރާ އެކު މި މަހުގެ9ވަނަ ދުވަހު މުމްބާއީ އެއާޕޯޓްގައި.\nއަބަދު ދަރިފުޅުގެ ފޮޓޯ ނަގާތީ ސައިފް ރުޅިގަދަވެއްޖެ\n14 އެޕްރީލް 2019 - 07:29 1 comment\nއިންޑިއާގެ ޕަޕަރާޒީން ސައިފް އަލީ ހާނާއި ކަރީނާ ކަޕޫރްގެ ދަރިފުޅު ތައިމުރު ފެންނަހާ ތާކުން ފޮޓޯ ނަގާތީ ސައިފް އެކަމާ ރުޅިގަދަވެއްޖެ އެވެ.\nމީގެ ކުރިން ވެސް އޭނާ ވަނީ އެންމެ ދެ އަހަރުގެ ތުއްތު ކުއްޖެއްގެ ފަހަތުން މީޑިއާތަކުން ދުވާތީ އެކަމާ ވަރަށް ކަންބޮޑުވާ ކަމަށް ބުނެފަ އެވެ. މި ފަހަރު އޭނާ ރުޅިގަދަވެ، ޕަޕަރާޒީންނަށް ރައްދު ދިނީ ކުރު ޗުއްޓީއަކަށް މި މަހުގެ9ވަނަ ދުވަހު ހަރިޔާނާ އަށް ފުރަން މުމްބާއީ އިންޓަނޭޝަނަލް އެއާޕޯޓަށް ގޮސް އުޅެނިކޮށް ޕަޕަރާޒީން އެއްވެ، ތައިމޫރުގެ ފޮޓޯ ނަގަން ފެށުމުންނެވެ.\nއޭރު ތައިމޫރު އިނީ ސައިފްގެ ކޮނޑުގަ އެވެ. މަންމަ ކަރީނާ ވެސް ކައިރީގައި ހުއްޓެވެ. ދަރިފުޅު ލޮލަށް ކެމެރާތަކުގެ ގަދަ އަލީގެ ފްލޭޝް އެޅޭ ގޮތަށް ޕަޕަރާޒީން ފޮޓޯ ނަގަން ފެށުމުން ސައިފް ވަނީ "ތިއީ ބޮޑުވަރު ކަމަށާއި ކަލޭމެންނާ ހެދި މި ކުއްޖާގެ ލޯ އަނދިރިވެދާނެ" ކަމަށް ބުނެފަ އެވެ.\nKareena Kapoor, husband Saif Ali Khan and son #TaimurAliKhan were spotted at Mumbai airport, en route to Pataudi Palace! pic.twitter.com/L3FKSunTze\n— Kareena Kapoor Khan (@KareenaOnline) April 10, 2019\nބައެއް މީޑިއާތަކުން ބުނީ ސައިފް އޭރު ހުރީ ވަރަށް ބޮޑަށް މޫޑް އޮފްވެފައި ކަމަށާއި ޕަޕަރީޒީން އުޅޭ ވައްތަރުން މީހަކު ހަމަ ރުޅި އަންނަވާ ވަރު ކަމަށެވެ.\nމި މައްސަލާގައި ޕަޕަރާޒީންނަށް އިންޑިއާގެ ބައެއް މީޑިއާތަކުން ފާޑުކިޔާތީ އޭގެ ތެރެއިން ބައެއް މީހުން ވަނީ ދިފާއުގައި ވާހަކަ ވެސް ދައްކައިފަ އެވެ.\nLittle #TaimurAliKhan sportsadashiki in his latest outing with Kareena Kapoor and Saif Ali Khan today pic.twitter.com/4yPngjDsYg\n— Kareena Kapoor Khan (@KareenaOnline) February 6, 2019\n"ކަރީނާ އެއް ފަހަރަކު އަހަރެމެން ކައިރީ ބުނި ދަރިފުޅާ ބެހޭ އެންމެ ފަހުގެ އަޕްޑޭޓްތައް ވެސް ލިބެނީ އަހަރެމެން މެދުވެރިވެގެން ކަމަށް. އެހެންވީމާ މިކަމާ ސައިފް ރުޅިގަދަ ވިޔަސް ކުރާނެ ކަމެއް ނެތް،" ސިނެބްލިޒަށް ސީނިއާ ފޮޓޯގްރާފަރަކު ބުންޏެވެ.\nKareena Kapoor Khan and Saif Ali Khan makeabreezy appearance in the city with son #TaimurAliKhan pic.twitter.com/uYzWtqw5PE\nތައިމޫރު ވިހޭއްސުރެ އޭނާ އަށް ވަނީ މީޑިއާގެ ސަމާލުކަން ހުއްޓިފަ އެވެ. އެގޮތުން އޭނާ ފެންނަހާ ތަނަކުން ޕަޕަރާޒީން ފޮޓޯ ނަގަން ދިމާކޮށް، އުނދަގޫވާ ވަރަށް އުޅޭތަން ފެނެ އެވެ.\n— Kareena Kapoor Khan (@KareenaOnline) January 14, 2019\nމިކަމާ އެކި ފެންވަރުގައި އާއިލާގެ އެކި މީހުން ވާހަކަ ދައްކާފައިވެ އެވެ. އޭގެ ތެރޭގައި ތައިމޫރުގެ މާމަ އަދި ކުރީގެ މަޝްހޫރު ބަތަލާ ޝަރުމީލާ ޓެގޯރް ވެސް ހިމެނެ އެވެ. އޭނާ ވެސް ބުނި ގޮތުގައި ތައިމޫރަށް މާ ބޮޑަށް މީޑިއާތަކުން ސަމާލުކަން ދިނުމަކީ އެހާ ގަޔާވާ ކަމެއް ނޫނެވެ. އަދި ތައިމޫރަށް ލިބިފައިވާ މަޝްހޫރުކަން މިހާރު އާއިލާގެ އެހެން މީހުންނަށް ވުރެ ބޮޑު ކަމަށް ބުންޏެވެ.\nސައިފް ކުރިން ބުނެފައިވާ ގޮތުގައި ދަރިފުޅު ބޮޑު ކުރަން ބޭނުން ވަނީ އާދައިގެ އެހެން ކުދިންނާ އެއްގޮތަށެވެ ނަމަވެސް މީޑިއާތަކުން ކުރާ އުނދަގުލާ ހެދި، ދަރިފުޅުގެ ސަލާމަތަށް ވެސް ހާއްސަ ސަމާލު ކަމެއް ދޭން މަޖުބޫރުވެފައިވާ ކަމަށް ބުންޏެވެ.\nތައިމޫރަކީ ސައިފްގެ ތިން ކުދިންގެ ތެރެއިން ހަގު ދަރިފުޅެވެ. އަދި އެއީ ކަރީނާއާ އިނދެގެން ލިބުނު ފުރަތަމަ ދަރިފުޅު ވެސް މެ އެވެ.\nކަރިޝްމާގެ ރޯލެއް ކުޅުމަކީ ފަސޭހަކަމެއް ނޫން: ސާރާ


ޝީޢީންނާއި ސުންނީންގެ ތަފާތަކީ ކޮބައިތޯ؟ | Atoll News\nޝީޢީންނާއި ސުންނީންގެ ތަފާތަކީ ކޮބައިތޯ؟\nޝާއިޢު ކުރީ: atollnewsadmin ޑިސެމްބަރ 17, 2016, 14:29\nޝީޢީންނާއި ސުންނީންގެ ތަފާތަކީ ކޮބައިތޯ؟ އަދި އެމީހުންނަކީ މުސްލިމުންތޯ އެވެ؟ ޝީޢީންނަކީ ޢަލީގެ ފާނަށް ތަބަޢަވާ ބަޔެއްތަ؟ ނުވަތަ ހަތަރު މަޛްހަބު އޮންނަހެން ފިރްގާ އެއްތަ؟\nޝީޢީންގެ ވަރަށް ގިނަ ވައްތަރުތައްވެއެވެ. އޭގެ ތެރޭގައި ޢަލީގެ ފާނަށާއި ފާޠިމަތުގެ ފާނަށް އަދި ޙަސްންގެފާނަށް އަޅުކަން ކުރާ ކާފަރުންނެވެ.\nއެމީހުންގެ ތެރެއިން އަނެއްބަޔަކު ބުނަނީ ޖިބްރީލް ޢަލައިހިއްސަލާމް އަމާނާތަށް ޚިޔާނާތްތެރިވެ ވަޑައިގަތީ ކަމަށެވެ. ނަބީ ކަމަކީ ޢަލީގެފާނުގެ މައްޗަށް ބާވާލެއްވުނު އެއްޗެއް ކަމަށެވެ. ނަމަވެސް ޖިބްރީލް ޢަލައިހިއް ސަލާމް އޮޅުވާލައްވާ އެނުބުއްވަތު މުޙައްމަދުގެ ފާނުގެ މައްޗަށް ބާވާލެއްވީ ކަމަށެވެ.\nއެމީހުންގެ ތެރޭގައިވާ އިމާމިއްޔާ ނުވަތަ އިޘްންއި ޢަޝަރިއްޔާ އޭ ކިޔުނު ބަޔަކު ބުނާ ގޮތުން އެމީހުންގެ އިމާމުންނަކީ މަލާއިކަތުންނާއި ނަބީ ބޭކަލުންނަށްވުރެވެސް މާތް ބަޔެކެވެ.\nއެމީހުންގެ ތެރެއިން އެންމެ ތައްކަތު ބަޔަކީ ޢަލީގެފާނަކީ ތިންބޭކަލުންނަށްވުރެ މާތް ބޭކަލެއް ކަމުގައި ބުނާ މީހުންނެވެ. އެއީ (އަބޫބަކުރު، ޢުމަރު އަދި ޢުޘްމާން ރަޟިޔަﷲ ޢަންހުމް) އެވެ. މި ފަދައިން ބުނާ މީހުންނަކީ ކާފަރުންނެއް ނޫނެވެ. ނަމަވެސް އެބުނާ ބުނުމަކީ ގޯސް ނުރަގަޅު ބުނުމެކެވެ. ސަބަބަކީ ޢަލީގެ ފާނަކީ އުއްމަތުގެ ހަތަރުވަނައެވެ. އަބޫބަރު، ޢުމަރު އަދި ޢުޘްމާނަކީ ޢަލީގެފާނަށް ވުރެ މާތް ބޭކަލުންނެވެ.\nސުންނީ މުސްލިމުންނަކީ ކީރިތި ރަސޫލާ ޞައްލަﷲ ޢަލައިހި ވަސައްލަމަ ގެ ސުންނަތަށް ޢަމަލު ކުރުމަށް ގަަދައަޅާ މަސައްކަތް ކުރާ މީހުންނެވެ.\nތިރީގައި މިވަނީ ޝީޢީ މަޛްހަބާއި ބެހޭ ގޮތުން ކަވާސާ.ކޮމް އިން ނެގިފައިވާ ލިޔުމެކެވެ.\n“ޝީޢާ“ ގެ މާނައަކީ މީސްތަކުންގެ ޖަމާޢަތެއް ނުވަތަ ކަމަކަށް އެއްބައިވާ ބައިގަނޑެކެވެ. މީހަކަށް ތާއީދު ކުރާ އޭނާއަށް ނަޞްރުދޭ މީހުންނަކީވެސް “ ޝީޢާ “ އެކެވެ. މަތީގައި މި ބުނެވުނީ މި ބަހުގެ ލަފްޒީ މާނައެވެ.\nއިސްޠިލާޙީ ގޮތުން ބަލާއިރު “އައްޝީޢާ“ ގެ މާނައަކީ ޢަލީގެފާނާއި އަހުލު ބައިތުންނަށް ތާއީދުކޮށް އެ މީހުންގެ ފަހަތުގައި ތިބި މީހުންނަށް ނުވަތަ ޖަމާޢަތަކަށް ބުނެވޭ ބަހެކެވެ.\nމި މަޛްހަބަށް ކިޔާނަމަކީ “ޝީޢާ“ އެވެ. ދިވެހިންގެ ތެރޭގައި މަޝްހޫރުވެފައި އޮންނަނީ “ޝީޢީ“ މަޛްހަބުގެ ނަމުންނެވެ.\nޝީޢީންގެ ފެށުން ފިކުރީ ގޮތެއްގައި ފެއްޓިފައިވަނީ ޢަލީގެފާނަށް ހިތް ލެނބުމާއި، ކީރިތި ރަސޫލާއަށް ފަހު ޚިލާފަތަށް އިސްވާނީ ޢަލީގެފާނުކަމަށްހާޝިމްވަންހައިގެ މީހުންނާއި އަދި ބައެއް ޞަޙާބީންގެވެސް ހިތް އެދެން ފެއްޓެނު ހިސާބުންނެވެ. ނަމަވެސް ހަންދާން ބަހައްޓަން ވީ ކަމަކީ، ޝީޢީމަޛްހަބުގައި ޢަލީގެފާނަށް ދީފައިވާ ދަރަޖައާއި، މި ދެންނެވިހެން އެ ދުވަސްވަރު ބައެއް ޞަޙާބީންނާއި މުސްލިމުން ޚަލީފާ ކަމަށް ޢަލީ އިސްކުރަން ހިތް އެދުނު އެދުމުގައި ވަރަށް ބޮޑު ތަފާތެއް ހުންނަ ކަމެވެ. މާނައަކީ މި ދެންނެވި ޞަޙާބީން އެއީ ކޮންމެހެން ލާޒިމު ކަމެއްގެ ގޮތުގައި ދެކެ ނުލައްވައެވެ.\nނަމަވެސް ޝީޢީ މަޛްހަބެއްގެ ގޮތުގައި އެއީ ހަމަ ކޮންމެހެން ލާޒިމު އަދި އިލާހީ އަމުރުން ކުރަންޖެހޭ ޢަޤީދާއާއި ގުޅުން ހުރި ކަމެއް ކަމުގައި ދެކެއެވެ. މި ގޮތަށް ދެކޭ މީހުން ކައިރީގައި އަލްމާއިދަތު ސޫރަތުގެ 67 ގައި އޮތް އަމުރަކީ، ރަސޫލާއަށްފަހަށް ޢަލީގެފާނު ޚިލާފަތަށް އިސްކުރުމަށް އޮތް އަމުރެކެވެ.\nކުރިންވެސް ބުނިހެން ޝީޢީންނަކީ ޢަލީގެފާނުގެ ފަހަތުގައި ތިބި މީހުންނެވެ. އަދި ޢަލީގެފާނާއި ރަސޫލާގެ ގެ އާލުބައިތުން ދެކެ ލޯބި ވާ މީހުންނެވެ. އެހެން ވިއްޔާ އަހަރެމެން މިއީ ޢަލީގެފާނާއި އާލުބައިތުން ދެކެ ލޯބި ނުވާ ބައެއް ހެއްޔެވެ؟ ނޫނެކެވެ. ހުރިހާ މުސްލިމުންނަކީވެސް ޢަލީގެ ފާނާއި އަދި ރަސޫލާގެ އާލު ބައިތުންދެކެ ލޯބިވާން އަމުރު ކުރެވިގެންވާ ބައެކެވެ.\nޢަލީގެ ފާނަކީ އެއީ ޝައްކެއްވެސް ނެތް ގޮތުގައި އެންމެ މާތް އެއް ޞަހާބީއެވެ. ސުވަރުގެ ލިބިވަޑައިގެންފިކަމުގެ އުފާވެރި ޚަބަރު ދިރި ތިއްބަވަނިކޮށް ލިބިވަޑައިގެންނެވި ދިހަ ބޭކަލުންގެ ތެރެއިން އެކެކެވެ. އެންމެ ފުރަތަމަ އިސްލާމްވި ޒުވާނާއެވެ. ރަސޫލާގެ އަރިއަހުގައި ބޮޑުފުޅުވެ ރަސޫލާގެ އަތްޕުޅު މައްޗަށް ތަރުބިއްޔަތުވި މާތް ބޭފުޅެކެވެ. ޢަލީގެ ފާނަކީ ރަސޫލާގެ ލޮބޮވެތި ބޮޑުބޭބެ އަބޫޠާލިބްގެ ދަރިކަލެކެވެ. އަދި މި އުންމަތުގެ އަންހެން ސާހިބާ އަދި ރަސޫލާގެ ދަރިކަނބަލުން ފާޠިމަތުގެފާނުގެ ފިރިކަލަކީވެސް ޢަލީގެފާނެވެ. މި ހުރިހާ ކަމެއްގެ އިތުރަށް ޢަލީގެ ފާނަކީ، ﷲ ގެ ލޯބި ލިބިވަޑައިގެން ހުންނެވި އަދި ﷲ ދެކެ ލޯބިވާ މީހެއް ކަމުގައި، ރަސޫލާ ޙަދީޘް ކުރައްވާފައިވެއެވެ. އެއީ ޚައިބަރު ހަނގުރާމައިގައި މުސްލިމުންގެ ދިދަ ހަވާލު ކުރައްވާނީ ކާކާއި ކަމާމެދު ރަސޫލާ ވާހަކަފުޅު ދައްކަވަމުން ވިދާޅުވި ބަސްފުޅެކެވެ.\nނަމަވެސް މުސްލިމުންގެ ތެރެއިން ބަޔަކު ވަނީ ޢަލީގެ ފާނު މަތިވެރި ކުރުމާއި، ޢަލީގެފާނު ދެކެވާ ލޯބީގައި ހައްދުފަހަނައަޅާ ގޮސްފައެވެ. ޢަލީގެފާނުގެ ކަރާމާތްތެރިކަމުގައި އެއްވެސް ޙަޤީޤަތެއް ނުވާ ފާޑުގެ ވާހަކަ ދައްކާފައެވެ. އެގޮތުން މި ފަދަ ބައެއް މީހުން ހައްދު ފަހަނައެޅި މިންވަރަކީ ޢަލީގެފާނަކީ ރަސޫލެއް ކަމަށްވެސް ބުނަން ފެށުމެވެ. މި މީހުން – ބާޠިލު ގޮތުގައި – ދެކުނު ގޮތުގައި މި އުންމަތުގެ އަސްލު ރަސޫލަކީ ޢަލީގެފާނެވެ. ނަމަވެސް ވަޙީ ބާވައިލެއްވުމުގައި ޖިބްރީލްގެފާނަށް އޮޅިވަޑައިގެން، މުޙައްމަދު ޞައްލައްﷲ ޢަލައިހި ވަސައްލަމަ) އަށް ވަޙީ ބާވައި ލެއްވުނީއެވެ. އަނެއް ބަޔަކު ބުނީ ޢަލީގެ ފާނާއި މުޙައްމަދު (ޞައްލައްﷲ ޢަލައިހި ވަސައްލަމަ) އަކީ ރަސޫލު ކަން ހިއްސާކުރައްވާ ދެ ބޭކަލުންނެވެ.\nތާރީޚީ ގޮތުން ޝީޢީންނަށް ބަލައިލުމެއް:\nރަސޫލު ޞައްލައްﷲ ޢަލައިހި ވަސައްލަމަގެ ޙަޔާތްޕުޅުގައި އަދި އޭގެ ފަހުން އަބޫބަކުރު، ޢުމަރުގެފާނުގެ ޚިލާފަތުގައިވެސް ޢަލީގެފާނަށް ތާއީދު ކުރާ ޢަލީގެފާނުގެ ކޮޅަށް ހިތްލެނބިފައިވާ މީހުން ތިއްބެވެ. ނަމަވެސް އެ މީހުންނަކީ ޝީޢީންނޭ ބުނެވޭނެ ބައެއް ނޫނެވެ. ބަނީ ހާޝިމާއި ބަނީ އުމައްޔާގެ ދެމެދުގައި ޖާހިލިއްޔަ ޒަމާނުއްސުރެ ވަރުގަދަ ޢަދާވާތްތެރި ކަމެއް އޮތެވެ. ނަމަވެސް އިސްލާމްދީން ފާޅުވެ، ޖާހިލީ ގޮތްގަނޑު މުސްލިމުންގެ ތެރެއިން ފޮހެވިފައިވަނިކޮށް، ހިނގި ހަމަނުޖެހުން ގަނޑެއްގެ ތެރޭގައި ޚަލީފާއަކަށް ހުންނެވި ޢުޘްމާނުގެފާނު ބަޔަކު ޤަތުލު ކޮށްލިއެވެ. ޢުޘްމާނަކީ އުމައްޔާ ދަރިކޮޅަށް ނިސްބަތްވާ މީހަކަށްވީމާ ބަނީއުމައްޔާ މީހުން ޢުޘްމާނުގެފާނުގެ މަރުގެ ބަދަލު ހޯދަން ފެއްޓިއެވެ. އަދި ޢަލީގެފާނަކީ ބަނީ ހާޝިމް ދަރިކޮޅުގެ މީހަކަށްވީމާ ބަނީ އުމައްޔާއިން ޢަލީއަށް ބައިޢަތު ހިފަން ދެކޮޅު ހެދިއެވެ. މަދީނާ މީހުން ޢަލީއަށް ބައިޢަތު ހިފީމައި ބަނީ އުމައްޔާ މީހުން މައްކާއަށް ދިޔައެވެ.\nޒުބައިރްގެފާނާއި ޠަލްޙާގެފާނުވެސް ފުރަތަމަ ނުރުހުމާއެކުވެސް ޢަލީއަށް ބައިޢަތު ހިއްޕެވުމަށްފަހު ފަހުން މައްކާއަށް ވަޑައިގެން އެ ބައިޢަތު އަނބުރާ ގެނެސް މުޢާވިޔަތަށް ބައިޢަތު ހިއްޕެވިއެވެ. އަދި ޢާއިޝަތުގެފާނުވެސް މުޢާވިޔަތުކޮޅަށް ބުރަވެވަޑައިގަނެ، ޢުޘްމާނުގެފާނުގެ މަރަށް ބަދަލު ހިފަން އެދޭ މީހުން ކޮޅަށް ޖެހިވަޑައިގަތެވެ. މި ކަންތައްގަނޑު ތެރެއިން އުފެދުނު ހަނގުރާމައަކީ “ޖަމަލު ހަނގުރާމަ“ އެވެ. މި ހަނގުރާމައަށް ޖަމަލު ހަނގުރާމައިގެ ނަމުން ނަންދެވުނީ ހަނގުރާމަ ހިނގަމުން ދިޔަތާގައި ޢާއިޝަތުގެފާނު ޖަމަލެއްގެ ހައުދަޖުގައި ހުންނެވުމުންނެވެ.\nބަނީ އުމައްޔާއިން ދެކުނު ގޮތުގައި ޢުޘްމާނުގެފާނު އަވަހާރަވުމުގައި ޢަލީގެފާނުގެ ފަރުވާ ކުޑަކުރެއްވުމެއް ވެއެވެ. ވީމާ ޢަލީގެފާނާއި ބަނީ އުމައްޔާ ދެމެދު އޮތް ހަމަނުޖެހުމަށް ހިމޭން ކަމެއް ނައިސް އުޅެނިކޮށް އަނެއްކާ މުޢާވިޔަތު ބިން އަބީ ސުފްޔާނާއި ޢަލީގެފާނުގެ ލަޝްކަރާ ދެމެދު ފުރާތު ކޯރު ކައިރީ ހިނގި “ޞައްފައިން “ ހަނގުރާމަ ހިނގިއެވެ.\nމި ހަނގުރާމަ ޢަލީގެފާނު ކާމިޔާބު ކުރައްވަން ކައިރިވެފައިވަނިކޮށް، ޢަމްރޫ ބިން އަލްޢާޞްގެ ޚިޔާލަކަށް މުޢާވިޔަތުގެ ލަޝްކަރުގެ މީހުން ލޮންސީގެ ކޮޅަށް މުޞްޙަފު ނަގައި މައްސަލަ ނިންމާނީ ޤުރުއާނުގައި އޮތް ގޮތަށް ކަމަށް ބުނެ، ޔަޤީން ބައްޔަކުން ސަލާމަތްވިއެވެ. މުޢާވިޔަތުގެ ލަޝްކަރު މީހުން ހެދީ މަކަރެއްކަން އެނގިވަޑައިގެން ހުންނެވުމާއެކުވެސް ޢަލީގެފާނު ހަނގުރާމަ ހުއްޓުވާލެއްވިއެވެ.\nމި ހިސާބުން، ޢަމްރޫ ބިން އަލްޢާޞް ބޭނުންފުޅު ވި ގޮތަށް ޢަލީގެފާނުގެ ލަޝްކަރުގައި ޚިޔާލުތަފާތު އުފެދި ލަޝްކަރު ބައިބައި ވިއެވެ. އެއްބަޔަކުބުނަމުން ދިޔައީ ޢަލީއަކީ ޙަޤީޤީ ޚަލީފާ ކަމަށްވުމުން، ބަޣާވާތް ކޮށް ހަތިޔާރު އުފުލާ މީހުންނާއި ޞުލްޙަވާން ނުޖެހޭނެ ކަމަށެވެ. މި މީހުންނަކީ “ޚަވާރިޖް“ ގެ ނަން ދެވުނު މީހުންނެވެ. މި ޖަމާޢަތުގެ މީހުން ޢަލީގެފާނު ކާފިރުކޮށް މުސްލިމުންނާއި ވަކިވެގަނެ އެމީހުންގެ ދައުލަތެއް އުފެއްދިއެވެ. އަދި ޢަލީގެ ފާނު “އައްނަހްރަވާން“ ގައި ޚަވާރިޖުންނާއި ހަނގުރާމަ ކުރައްވާ ބަލިކުރެއްވިއެވެ. ޚަވާރިޖުންގެ ގިނަ ބަޔަކު މަރުވެ ބާކީ ތިބި ބަޔަކު އަހުވާޒަށް ފިލައިގެން ދިޔައެވެ.\nޢަލީގެފާނުގެ ލަޝްކަރުގައި ދެން ތިބި މީހުންނަކީ “ޝީޢާ “ ނުވަތަ ޝީޢީންގެ ނަން ދެވުނު މީހުންނެވެ. އެ މީހުން ތިބީ ކޮންމެ ޙާލަތެއްގައިވެސްޢަލިގެފާނުގެ ދަށުގައި ތިބެ ޢަލީއަށް ނަސްރު ދޭށެވެ. ޝީޢީން ވަކި ޖަމާޢަތެއްގެ ގޮތުގައި ފެއްޓުނީ މިހިސާބުންނެވެ.\nޢަލީގެފާނު ޝަހީދުކޮށްލެވުމުން މި ދެންނެވި ޝީޢީން ޢަލީގެފާނުގެ ދެދަރިކަލުން ކަމުގައިވާ ޙުސައިން އާއި ޙަސަންގެ ފަހަތުގައި ތިއްބެވެ. ޚުރާސާންގައި ޝީޢީންގެ ބާރު ގަދަވެ، ޢަލީގެފާނަށް އަދި ދެ ދަރިކަލުންނަށް ކުރާ ތާއީދު ދިޔައީ ދުވަހެއް ދުވަހަކަށް ބޮޑު ވަމުންނެވެ. ޚުރާސާން އަކީ ފާރިސްކަރަ ނުވަތަ މިހާރުގެ އީރާނުގެ ރަށެކެވެ. ޢާލީގެފާނަށް ކުރާ ތާއީދުގެ އިތުރަށް ޝީޢިންގެ މެދުގައި ބަނީ އުމައްޔާ ދެކެ އަންނަ ރުޅިވެރިކަންވެސް ދިޔައީ އިތުރުވަމުންނެވެ. އުމަވީ ދައުލަތުގައި ޢަރަބިންނަށް ދީފައިވާ އިސްކަންދީ، ޢަޖަމީން (މިތާ މަޤްސަދަކީ ފާރިސީން) ވެރިކަމުގެ ދާއިރާއިން ދުރުކުރުންވެސް އެއީ މައްސަލަ ހައްތާ އިތުރަށް ގޯސްވި ކަމެކެވެ.\nދެން ހިނގި ފާހަނގަ ކޮށްލަން ޖެހޭ ކަމަކީ ޙަސަންގެފާނު (ޢަލީގެ ދަރިކަލެއް) މުޢާވިޔަތާއި ޞުލްޙެވެ ވަޑައިގަތުމެވެ. މި ކަމުގެ ސަބަބުން ޝީޢީން ޙަސަންގެފާނު ދެކެ ނުރުހުންވިއެވެ. ޢަލީގެ އަނެއް ދަރިކަލުން ޙުސައިންގެފާނު ކައިވެނި ބައްލަވައިގެން ހުންނެވީ ފާރިސީ ރަސްކަލެއް ކަމުގައިވާ ޔަޒްޖުރްދުގެ އަންހެން ކަމަނާއަކާއެވެ. ޙުސައިންގެފާނަށް މި ބަނޑުން ލިބިލެއްވި ދަރިކަލަކީ “ޒައިނުލް ޢާބިދީން“ އެވެ. މީގެ މާނައަކީ ޝީޢީންނާއި ފާރިސީންނާއި ދެމެދު ނަސްލީ ގުޅުމެއް އުފެދުމެވެ. އަދި ފާރިސްކަރައިގައި ޝީޢީން ގިނަވުމުގެ ސަބަބަކީ މި ކައިވެނި ކަމަށް ވުމަކީ ވަރަށް ކައިރި ކަމެއް ކަމުގައި މެނުވީ ނުވެއެވެ.\nހިޖުރައިން 63 ވަނަ އަހަރު ޙުސައިންގެފާނު ޝަހީދުކޮށްލެވުނެވެ. ކަރްބަލާގެ ޤަތުލު ޢާޢްމުން ސަލާމަތްވެވަޑައިގަތީ ޙުސައިންގެ ދަރިންގެ ތެރެއިން ޒައިނުލް ޢާބިދީން އެކަންޏެވެ. އަދި ބަނޫ ޢައްބާސް ވެރިކަމަށް އައިސް ޢަލީގެފާނުގެ ނަސްލުގެތެރެއިން ބިންމަތީ ތިބި މީހުން މަރައި ހުސްކުރިއެވެ. ސަލާމަތްވެވަޑައިގަތީ އިމާމް ޖަޢުފަރު އައްޞާދިޤުއެވެ.ޖަޢުފަރަކީ ޙުސައިންގެފާނުގެ ދަރި ޒައިނުލް ޢާބިދީންގެ ދަރި އަލްބާޤިރުގެ ދަރިއެވެ.\nބާޤިރަކީ ވަރަށް ބޮޑު ޢިލްމުވެރިއަކަށްވުމާއެކު ޝީޢީންގެ ވަކި މުޢާމަލާތީ ފިޤުހާއި ޢިބާދާތީ ފިޤުހު އުފެދި އަހުލުއް ސުންނާއި ތަފާތު ކުލައެއް ހުރި މަޛްހަބެއް ފެއްޓުނީ މި ހިސާބުންނެވެ. އިމާމް މާލިކާއި އަބޫ ޙަނީފާގެ ޝައިޚެއް ކަމުގައިވާ ބާޤިރާކީ ވަރަށް ތަޤުވާވެރި މާތް ޢިލްމުވެރި ބޭކަލެކެވެ.\nޝީޢީންގެ ފިރުޤާތައް :\nޝީޢީންގެ ވަކިވަކި ފިރުޤާތަކުގެ ތެރެއިން މިހާރު އެންމެ މަޝްހޫރީ ފަސް ފިރުޤާއެކެވެ. އެއީ :\n1- އައްޒައިދިއްޔާ :\nއެއީ ޒައިދް ބިން ޢަލީ ބިން ޙުސައިން އަށް ތަބާވާ މީހުންނެވެ. ޒައިދިއްޔާއަކީ އަހުލުއް ސުންނާއާއި އެންމެ ކައިރި ޝީޢީ ފިރުޤާއެވެ. އަދި އެންމެ ހައްދުފަހަނައެޅުން ކުޑަ މީހުންވެސް މެއެވެ. ޒައިދިއްޔާ ގެ މީހުން މިހާރު އެންމެ ގިނައި ޔަމަނުގައެވެ.\n2- އަލްއިމާމިއްޔާ :\nމިއީ ޢަލީގެފާނުގެ އާލުންގެ ތެރެއިން 12 އިމާމެއް ހޮވާ އަދި އިމާމުކަން މި މީހުންނަށް ޚާއްޞަކޮށް އެ މީހުންނަށް ރަސޫލުންނަށްވެސް ނުދެވޭފަދަމާތްކަމަކާއި ކަރާމާތް ދޭ މީހުންނެވެ. މި ޖަމާޢަތަށް ކިޔޭ އަނެއް ނަމަކީ “އިޘްނާ ޢަޝްރިއްޔާ“ އެވެ. މި ބާރަ އިމާމުންނަކީ: ޢަލީ، ޙަސަން، ޙުސައިން، ޢަލީ ޒައިނުލް ޢާބިދީން ބިން އަލްޙުސައިން، އަލްބާޤިރު، ޖަޢްފަރު އައްޞާދިޤު، މޫސާ އަލްކާޡިމް، ޢަލީ ރިޟާ، މުޙައްމަދު އަލްޖަވާދު، ޢަލީ އަލްހާދީ، ޙަސަނުލް ޢަސްކަރީ، ދެން މީނާގެ ދަރި މުޙައްމަދު އަލްމަހުދީ އެވެ. 265ހ އަހަރުގައި މުޙައްމަދު އަވަހާރަ ވުމަށްފަހު އިމާމުން ގެ ސިލްސިލާއަށް ނިމުމެއް އައެވެ.\nއިމާމިއްޔާ މީހުން ބުނާ ގޮތުގައި މި މުޙައްމަދު އަލް މަހުދީ އަސްލުގައި މަރެއް ނުވެއެވެ. ކިއެއްތަ އޭނާވަނީ ސާމުއްރާގައި ހުރި ހޮހޮޅައަކަށް ވަދެޢާއިބުވެފައެވެ. އަދި ފަހުގެ ވަގުތެއްގައި އަންނާނެ އިންތިޒާރު ކުރެވޭ މަހުދީއަކީ އޭނާއެވެ.\nމި ޒަމާނުގައި ދުނިޔޭގައި އުޅޭ ގިނަ ޝީޢީންނަކީ އިމާމިއްޔާ ޝިޢީންނެވެ. ގިނައިން އުޅެނީ އީރާން، ޢިރާޤު، ސޫރިއްޔާ، ލުބްނާން، ތުރުކީއަފްޣާނިސްތާން، ޕާކިސްތާން، އިންޑިއާ އަޒަރުބައިޖާން ގައެވެ. އަދި ބައެއް މީހުން ދުނިޔޭގެ އެތަން މިތާގައި މި މީހުން ކޮންމެވެސް ވަރަކަށް އުޅެއެވެ.ދުނިޔޭގައި އުޅޭ މިހާރު އުޅޭ 1.3ބިލިއަން މުސްލިމުންގެ ތެރެއިން ޝީޢީން -ހުރިހާ ފިރުޤާތައް އެއްކޮށް- ހިއްސާ ކުރަނީ އެންމެ 10 އިންސައްތައެވެ. 90 އިންސައްތަ މުސްލިމުންނަކީ ސުންނީ މުސްލިމުންނެވެ.\nމި މީހުންގެ ފިކުރު ލިޔެވިފައިވާ އެންމެ މުހިއްމު އެއްފޮތަކީ “އަލްވާފީ“ އޭ ކިޔޭ ފޮތެކެވެ. އިމާމިއްޔާގެ މައގަނޑު އުޞޫލުތަކަކީ:\n1- ޢަލީގެފާނަށް ތާއީދު ކުރި ބަދު ޞަޙާބީން މެނުވީ އެހެން ޞަޙާބީން ކާފިރުކޮށް އެ ބޭފުޅުންނަށް އެއްޗެހި ކިއުން ވަކިން ޚާއްޞަކޮށްއަބޫބަކުރުގެފާނަށް . އަދި ޢާއިޝަތުގެފާނާއި ޙަފްޞާގެފާނު އެއީ ނަރަކައިގައި ދެމިތިބޭނެ ދެ ކާފަރުން ކަމުގައިވެސް އިމާމިއްޔާގެ ހައްދުފަހަނައަޅާފައިވާ ބައެއް މީހުން ބުނެއެވެ. އެއީ ސޫރަތު އައްތަޙްރީމްގެ 10 ވަނަ އާޔަތް އެ މީހުން ބޭނުންވާ ގޮތަށް ތައުވީލު ކުރުމަށްފަހު ބުނާ ވާހަކައެކެވެ.\n2- މިހާރު މިއޮތް މުޞްޙަފަކީ އުނި އެއްޗެއް ކަމުގައި ބުނުން. އެއީ އެ މީހުން ބުނާ ޢިބާރާތުންނަމަ ޞަޙާބީންގެ ތެރެއިން “މުނާފިޤު“ ބަޔަކު ވަނީޢަލީގެފާނާއި ޢަލީގެފާނުގެ ދަރިކޮޅާއި ގުޅުން ހުރި ބައިތަކެއް ޤުރުއާނުން ފޮހެލާފައި. އަދި މުޙައްމަދަށް ބާވައިލެއްވުނު ޤުރުއާނުގައި7ހާސް އާޔަތް ވާ ކަމަށާއި މިހާރު އޮތް ޤުރުއާނުގައި ވަނީ 6263 އާޔަތް ކަމަށް ބުނުން. މިއީ އަކީ ހުރިހާ ޝީޢީން ބުނާ ވާހަކައެއް ނޫނެވެ.\n3- ޝީޢީ އިމާމުންގެ ފަރާތުން ނޫން ގޮތަކަށް ރިވާވާ ހުރިހާ ރިވާޔަތެއް ދޮގުކުރުން، އަދި މި އިމާމުންނަކީ ނަބީ ބޭކަލުންފަދައިން މަޢްޞޫމް ބައެއްކަމުގައިވެސް ބުނުން.\n4- އައްތަޤިއްޔާ، މީގެ މާނައަކީ ގެއްލުމަކުން ސަލާމަތްވުމަށް އަޑީގައިވާ ޢަޤީދާއާއި ޚިލާފު ގޮތަކަށް ބޭރު ފުށުން ދެއްކުން.\n5- އިމާމު މިވަގުތު ނެތުމުން، ޖިހާދަކީ މިވަގުތު ވާޖިބު އެއްޗެއް ނޫންކަމަށް ބުނުން.\n6- އައްރަޖްޢާ: މީގެ މާނައަކީ އެ މީހުން އިންތިޒާރު ކުރާ މަހުދީ ދުނިޔެއަށް އައުމުން، ކުރިން މަރތުވެފައިވާ ބަޔަކު އަލުން ދުނިޔެއަށް ، މާތް ﷲ ގެންނަވާނެއެވެ. އޭގެ އެންމެ ކުރީގާ ވަނީ ޢަލީގެފާނުގެ އަހުލު ބައިތުގެ ތެރެއިން އަނިޔާ ލިބިނު މީހުންނާއި، އެ މީހުންނަށް އެންމެ ބޮޑަށް އަނިޔާ ދިން މީހުންނެވެ. އަދި އަނިޔާ ލިބުނު މީހުންނަށް ޙައްޤު ދެއްވުމަށްފަހު އަނެއްކާވެސް އެ އެންމެން މަރުވާނެއެވެ.\n3- އަލްބާޠިނިއްޔާ :\nމިއީ ޝީޢީންގެ ތެރެއިން ވަރަށް ބޮޑަށް ހައްދުފަހަނައަޅާފައިވާ ފިކުރުތަކެއް ގެންގުޅޭ، އަހުލުއް ސުންނާ އާއި އެންމެ ދުރު ޝީޢީ ފިރުޤާއެވެ. އަދި ތެދު އިސްލާމީ ޢަޤީދާއާއި ވަރަށް ދުރުގައި އުޅޭ ބައެކެވެ.\nބާޠިނިއްޔާގެ ތެރެއިން އެންމެ މަޝހޫރު ބަޔަކީ އިސްމާޢީލިއްޔާ އެވެ. މިއީ އިސްމާޢީލް ބިން ޖަޢްފަރުއް ޞާދިޤަށް ތަބާވާ ފިރުޤާއެކެވެ. އެއް ޖިސްމުންއަނެއް ޖިސްމަށް ރޫޙު ބަދަލުވުމަކީ މި މީހުން ޤަބޫލު ކުރާކަމެކެވެ. އެގޮތުން އެމީހުންގެ ކުރީގެ އިމާމުންތައް އަދި އައުމަކީ ވާނެ ކަމެކެވެ.\nމި ފިރުޤާ ދެ ޖަމާޢަތަކަށް ބެހިގެންވެއެވެ. އެއް ބަޔަކީ އިންޑިއާގައި އޮންނަ “އަލްބަހަރާ“ އޭ ކިޔޭ ބައެކެވެ. އަދި އާޣާޚާން އަށް ތަބާވާ މީހުން، ނުޞައިރިއްޔާ، ދުރޫޒް އަކީވެސް ބާޠިނިއްޔާގެ ތެރޭގައި ހިމެނެއެވެ.\nސުންނީންނާއި ޝީޢީންނާއި ހުރި ބައެއް ތަފާތު:\nއެކެއް: ސުންނީން ޙަދީޘްތައް ރިވާ ކުރުމުގައި ގެންގުޅޭ ގޮތާއި، ބަލާ މިންގަނޑާއި ރިވާ ކުރާ މީހުން ޝީޢީންނާއި ތަފާތެވެ. والله أعلم\nޖަވާބު ދެއްވީ: ޑރ. މުޙައްމަދި ޢިޔާޟު ޢަބްދުއްލަޠީފު.\n1 Comment on "ޝީޢީންނާއި ސުންނީންގެ ތަފާތަކީ ކޮބައިތޯ؟"\nކާސިމު | ޑިސެމްބަރ 18, 2016 at 19:05 | Reply\nދެބައެއްގެ ވާހަކަ ދައްކާއިރު އެއްބައެއްގެ ގޯސްވާހަކަ އެކަނި ދެއްކުމަނީ އިންސާފުވެރި ގޮތްކަމަށް ގަބޫލް ކުރައްވަންތޯ ސީއީންގެ ތެރޭގައި އެއްވެސް ރަނގަޅު ފިކުރެއް ނެތީތޯ ސުންނީންގެ ތެރޭގައި ހައްދުފަހަނަ އަޅާފައިވާ ޖަނާއަތެއް ނެތީތޯ . ސީއީން ނަކީ ސީއީންގެ ތެރެއިން އެންމެ ހައްދު ފަހަނަ އަޅާފައިވާ މީހުންކަމަށް ބަލަންޏާ ސުންނީނަކީވެސް ސުންނީންތެރޭގައި އުޅޭ އެންމެ ނުބައި ޖަމާއަތުގެ އަމަލުތައްކަމަށް ބަލަންވީތޯ މިސާލަކަށް އިއެސް އަކީ ސުންނީ ޖަމާއަތެއް އެމީޙުން އެދަނީ ހައްގަކާ ނުލައި މީހުން ކަތިލަމުން ރަސޫލާގެ ހަޔާތް ފުޅުގައި މީހުންނަށް އަލިފާނުން އަދަބު ދިނުން ނަހީކުރެއްވި އެކަމަކު އައިއެސް މީހުން މީހުން ދިރިތިއްބާ ރޯކޮށްލާ މަންޒަރު ފެނޭ ދެންބުނަންވީތޯ ސުންނީންނަކީ މީހުން މަރާ ބައެކޭ ރަނގަޅަށް މައުލޫމާޓް ސާފު ކުރައްވައިގެން އެއްޗެހިލިޔުއްވާ..


America ge 60 diplomatun Russia in beyru kollaifi | Mihaaru\nރަޝިޔާގެ ޕީޓަސްބާގުގައި ހުންނަ އެމެރިކާގެ ކޮންސިއުލޭޓް ބަންދު ކުރަން ވަނީ ނިންމާފައި. --ފޮޓޯ:އީޕީއޭ\nއެމެރިކާގެ 60 ޑިޕްލޮމެޓުން ރަޝިޔާ އިން ބޭރުކޮށްލައިފި\n30 މާޗް 2018 - 16:58\nމޮސްކޯ (މާޗް 30) - އެމެރިކާގެ 60 ޑިޕްލޮމެޓުން ރަޝިޔާ އިން ފޮނުވާލާ ސެއިންޓް ޕީޓާސްބާގުގައި ހުންނަ ކޮންސިއުލޭޓް ބަންދު ކުރަން ނިންމައިފި އެވެ.\nރަޝިޔާ އިން މި ފިޔަވަޅު އަޅާފައި ވަނީ އިނގިރޭސި ވިލާތުގައި ރަޝިޔާގެ ކުރީގެ ޖާސޫސަކަށް ވިހަ ދިން މައްސަލާގައި ރަޝިޔާއާ ދެކޮޅަށް އެކި ގައުމުތަކުން އަޅަމުންދާ ފިޔަވަޅުތަކަށް ރައްދު ދިނުމުގެ ގޮތުންނެވެ. އެމެރިކާ އިން ކުރިން ވަނީ ރަޝިޔާގެ 60 ޑިޕްލޮމެޓުން ފޮނުވާލާ ސިއެޓްލަގައި ހުންނަ ރަޝިޔާގެ ކޮންސިއުލޭޓް ބަންދުކޮށްފަ އެވެ.\nރަޝިޔާގެ ފޮރިން މިނިސްޓަރު ވިދާޅުވީ ރަޝިޔާގެ ޑިޕްލޮމެޓުން ފޮނުވާލާ ގައުމުތަކަށް އޭގެ ރައްދާ ކުރިމަތިލާން ޖެހޭނެ ކަމަށެވެ. މިހާތަނަށް ވަނީ ވިއްސަކަށް ގައުމުން ރަޝިޔާގެ ޑިޕްލޮމެޓުން ބޭރުކޮށްފަ އެވެ. ރަޝިޔާ އިން މިއަދު ވަނީ ޔޫރަޕުގެ ވަރަށް ގިނަ ގައުމުތަކުގެ ސަފީރުން ފޮރިން މިނިސްޓްރީ އަށް ހާޒިރުކޮށްފަ އެވެ.\nއެމެރިކާގެ ސްޓޭޓް ޑިޕާޓްމަންޓުގެ ތަރުޖަމާން ވިދާޅުވީ ރަޝިޔާ އިން އަޅާ ކޮންމެ ފިޔަވަޅަކަށް އެމެރިކާ އިން އިތުރު ފިޔަވަޅު އެޅުމުގެ ހައްގު އޮންނާނެ ކަމަށެވެ.\nރަޝިޔާގެ ކުރީގެ ޖާސޫސް އާއި އޭނާގެ އަންހެން ދަރިފުޅަށް ވިހަ ދިނުމުގެ ފަހަތުގައި ވަނީ ރަޝިޔާ ކަމަށް ޔޫރަޕުގެ ވަރަށް ގިނަ ގައުމުތަކުން ބުނެ އެވެ. އެކަމަކު އެކަމުގައި އެއްވެސް ރޯލެއް ނުވާނެ ކަމަށް ރަޝިޔާ އިން ބުނެ އެވެ.\nއިތުރު ލިޔުންތައް ރަޝިއާ އެމެރިކާ\n14 hours ago 76\nThe World Bank Extended Term Temporary 20 Oct 2019\nKuredu Holdings Pvt Ltd Cargo Clearance Officer 15 Oct 2019


Advertorial: Karudhaas madhukoh STO digital dhuniyeah\nކަރުދާސް މަދުކޮށް އެސްޓީއޯ ޑިޖިޓަލް ދުނިޔެ އަށް\nއެސްޓީއޯ ހެޑް އޮފީސް: އެސްޓީއޯއިން މިދިޔަ އަހަރު ހިންގުމުގެ ހަރަދު ވަނީ ބޮޑުތަނުން ކުޑަކޮށްފަ -- ފޮޓޯ: އަވަސް\nރައްކާ ކުރާނެ އެއްޗެއް ނުލިބޭ މައިގަނޑު ސަބަބަކީ ހިސާބަށް ވުރެ ހަރަދުތައް މަތިވުމެވެ. ހިންގުމުގެ ހަރަދު އިންތިހާއަށް މައްޗަށް ދިއުމެވެ. ދިވެހި ދައުލަތާއި ކުންފުނިތަކުގެ މާލީ ރިޕޯޓްތައް ހަޑިވުމުގެ އެއް ސަބަބަކީ "ބޭކާރު" ނުވަތަ "ކުރަން ނުޖެހޭ" ހަރަދު ގިނަވުމެވެ. ހިންގުން ޒަމާނީ ނުކޮށް މުސްކުޅި ގޮތަށް ހިންގަން ހިފުމެވެ. އެކަމަކު ޒަމާނުގެ އޮއެވަރާ އެއްގޮތަށް ހިންގުން ދީލާ ލެވިއްޖެނަމަ ބޮޑު ކާމިޔާބީއެއް ހޯދިދާނެ އެވެ. މީގެ އެއް މިސާލަކީ ސަރުކާރުގެ މައި ކުންފުނި އެސްޓީއޯ އެވެ. އެ ކުންފުނީގެ މިދިޔަ އަހަރުގެ މާލީ ރިޕޯޓް ދައްކާ ގޮތުގައި 2018 ވަނަ އަހަރާއަޅާބަލާއިރު ޖުމްލަ ފައިދާ ވަނީ 13 ޕަސެންޓް އިތުރުކޮށް، ސާފު ފައިދާ އަށް މިދިޔަ އަހަރު ވަނީ 303 މިލިއަން ރުފިޔާ ހޯދާފަ އެވެ. މީގެ ސިއްރަކީ ކޮބައި ހެއްޔެވެ؟\nއެ ކުންފުނީގެ މިދިޔަ އަހަރުގެ މާލީ ހިސާބުތައް ބަލައިލުމުން އެނގިގެންދަނީ ހިންގުމުގެ ހަރަދުގެ ތެރެއިން އުނިކުރި ބައިގެ ތެރެއިން ބޮޑު ބައެއް ކަނޑާލާފައިވަނީ ޑިޖިޓަލައިޒޭޝަން އާއި ކަރުދާސް މަދުކުރުން ފަދަ ކަންކަމުން ކަމެވެ.\nކިހާ ކަރުދާހެއް މަދު ކުރި ތަ؟\nއެސްޓީއޯ އިން މިދިޔަ އަހަރު އޮންލައިންކޮށް ބޭނުން ކުރެވޭ ގޮތަށް 55،600 އަށްވުރެ ގިނަ ލިޔެކިއުން ބަދަލު ކުރި އެވެ. މިއާއެކު ކަރުދާހާއި ކަރުސާސް ޕްރިޓް ކުރާ ޓޯނަރަށް ކުރާ ހަރަދުން މިލިއަނެއްހާ ރުފިޔާ ވަނީ އުނިކޮށްފަ އެވެ. ދެހާސް އަށާރަ ވަނަ އަހަރު ކަރުދާހާއި ޓޯނަރަށް ހަ މިލިއަން ރުފިޔާ ހަރަދުކޮށްފައިވެ އެވެ. ނަމަވެސް މިދިޔަ އަހަރު ފަހުކޮޅު އެސްޓީއޯ އިން ފެށި ޑިޖިޓަލައިޒޭޝަން ޕްރޮގްރާމުގެ މިހާތަނަށް ބޮޑު ފައިދާއެއް ވަނީ ހޯދާފަ އެވެ. އަދި 2020 ވަނަ އަހަރު ނިމޭއިރު ކަރުދާހާއި ޓޯނަރަށް ކުރެވުނު ޚަރަދު 2018 ވަނަ އަހަރާއަޅާ ބަލާއިރު ދެ ގުނަ ކުޑަވާނެ ކަމަށް ވަނީ ބެލެވިފަ އެވެ.\nއެސްޓީއޯގެ އެމްޑީ ހުސެއިން އަމްރު ނޫސްވެރިންނަށް މައުލޫމާތު ދެއްވަނީ -- އަވަސް ފޮޓޯ\nމި ބަދަލުން މުވައްޒަފުންނަށް ލުއި ވޭ ތަ؟\nމިދިޔަ އަހަރު އެ ކުންފުނިން ގެނެސްފައިވާ މި ބަދަލާއެކު 20،000 އަށްވުރެ ސޮއި ޑިޖިޓަލްކޮށްފައިވެ އެވެ. އަދި ކުންފުނީގެ އެތެރޭގެ މަސައްކަތްތަކުގެ ތެރެއިން 17 ކަމެއް އެކީގައި ޑިޖިޓަލައިޒް ކުރި އެވެ. މިކަންވީ އެއް ޑިޕާޓްމަންޓުން އަނެއް ޑިޕާޓްމަންޓަށް ލިޔެކިޔުންތަކުގައި ސޮއިކުރަން މުވައްޒަފުން ހިނގާ ހިންގުން ހުއްޓުމަކަށް އައުމަށެވެ. އަދި އެއް ރަށުން އަނެއް ރަށަށް ފޮނުވަން ޖެހޭ ލިޔެކިޔުންތައް ފޮނުވުން ވެސް އަވަސް ވެގެން ދިޔަ އެވެ. މި ބަދަލުގެ ސަބަބުން ޕްރިންޓަރު ދޮށުގައި ހޭދަކުރަންޖެހޭ ވަގުތު ކުޑަކުރެވި މުވައްޒަފުންގެ ވަގުތުން އެތަށް ތަނެއް ވަނީ ސަލާމަތް ކުރެވިގެން ދިޔަ އެވެ. މީގެ އިތުރުން ވެރިންގެ ސޮއި ހޯދުމަށް ގޭ ދޮށަށް މުވައްޒަފުން ދާން ޖެހޭ ޖެހުމަށްވެސް ނިމުން ގެނެވުނެވެ. މި ނޫން ވެސް އެތައް ކަމަކާއެކު މުވައްޒަފުންނަށް މި ބަދަލުން ލުއި ފަސޭހަ ވެގެންދިޔަ އެވެ،\nތިމާވެއްޓާއި ދެމެހެއްޓެނިވި ތަރައްގީގެ ލަނޑުދަނޑި އެއް\nއެސްޓީއޯ ހޯމް އިމްޕްރޫމަންޓުގެ މުވައްޒަފުން ތަކެއް -- ފޮޓޯ: އެސްޓީއޯ\nތިމާވެއްޓާއި ދެމެހެއްޓެނިވި ތަރައްގީގެ ލަނޑުދަނޑި ހާސިލް ކުރާ ވާހަކަ ދައްކާ އަޑު އިވުނަސް އެކަން ހާސިލް ވަނީ މަދު ބަޔަކަށެވެ. އެކަމަކު މި ލަނޑު ދަނޑިއަކީ އދ. އިން 2030 ވަނަ އަހަރު އަންނަންވާއިރަށް ފުރިހަމަ ކުރަން ލާޒިމްކޮށްފައިވާ ކަމެކެވެ. އެސްޓީއޯ މިދިޔަ އަހަރު ވަނީ މީގެ ބައެއް ކާމިޔާބުކޮށްފަ އެވެ. އެސްޓީއޯގެ މިހާރުގެ މަސައްކަތް ވަނީ އދ. އިން ކަނޑައަޅާފައިވާ ތިމާވެއްޓާއި ދެމެހެއްޓެނިވި ތަރައްގީގެ ލަނޑުދަނޑި ހާސިލް ކުރަން ދައުލަތުގެ ކުންފުންޏަކުން ފެނިގެން ދިޔަ އެންމެ ނަމޫނާ އެއް ޕްރޮގްރާމް އަށެވެ. އެ ކުންފުނިން މި ދެއްކި ނަތީޖށާ އިން އދ. އިން ކަނޑައަޅާފައިވާ ޒިންމާދާރުކަމާއެކު އުފެއްދުން ބޭނުން ކުރުމާއި ތިމާވެއްޓަށް ކުރެވޭ މަސައްކަތުގެ ލަނޑުދަނޑި ހާސިލް ކުރަން ފިޔަވަޅަކަށްވި އެވެ.\nއެސްޓީއޯ މީގެ ކުރިން ވަނީ އެއް ފަހަރު ބޭނުންކުރުމަށްފަހު އެއްލާލެވޭ ޕްލާސްޓިކްގެ ބާވަތްތައް ވިއްކުން 2019 ވަނަ އަހަރުގެ ކުރީ ކޮޅުން ފެށިގެން ހުއްޓާލާފަ އެވެ. އެ ކުންފުނީގެ ޑިޖިޓަލައިޒް ކުރުމަށް ކުރިއަށް ގެންދާ ޕްރޮގްރާމުން އެތައްހާސް ކަރުދާހެއް ސަލާމަތްކުރެވިގެ ންދާނެ އެވެ. އެ ކުންފުނީގެ މިހާރުގެ މިޝްރާބު ހުރީ މުސްތަގުބަލަށް ބަލާއިރު ކަރުދާސް ފައިލްކޮށް ބޮކްސް ފައިލްތަކަށްލައި ހަރުގަނޑުތަކުގައި ގުދަންކުރަން ގެއްލާ ޖާގަ ސަލާމަތް ކުރުމަށެވެ. ކަރުދާސް މަދުކޮށް އެސްޓީއޯ ޑިޖިޓަލް ދުނިޔެ އަށް ދަތުރު ކުރުމުގެ މަގުސަދަކީ މި އެވެ.


Covid Baleega Avahaaravee Fiyaathoshi Ahmed Manik - Vaguthu\nދައުލަތަށް ގިނަ ދުވަސްތަކެއް ވަންދެން ހިދުމަތް ކުރެއްވި އަހުމަދު ހުސެއިން މަނިކު (ފިޔާތޮށި އަހުމަދު މަނިކު) ކޮވިޑް ބަލީގައި އަވަހާރަވެއްޖެއެވެ.\nފިޔާތޮށި އަހުމަދު މަނިކަކީ ދިވެހިންގެ ތެރެއިން ދުނިޔޭގައި ތިއްބެވި އުމުރުން 100 އަހަރުން މަތީގެ މަދު ބޭފުޅުންގެ ތެރެއިން އެކެކެވެ. އޭނާ އަވަހާރަވެފައިވަނީ ކޮވިޑް ޖެހި ހާލު ސީރިއަސްވެގެން އައިޖީއެމްއެޗްގައި ފަރުވާދެމުން އަންނަނިކޮށެވެ.\nރައްޔިތުންގެ މަޖިލިހުގެ މެމްބަރު ކަމާއި ށ. އަތޮޅާއި ނ. އަތޮޅުގެ މެމްބަރު ކަން ކުރެއްވި އަހުމަދު މަނިކަކީ ކުރީގެ ދެ ރައީސުން ކަމަށްވާ މައުމޫން އަބްދުލްގައްޔޫމާއި އަބްދުﷲ ޔާމީންގެ ބައްޕާފުޅު އަބްދުލްގައްޔޫމް ސީދީގެ ދެބެންގެ ދެދަރި ބޭފުޅެކެވެ.\nއަހުމަދު މަނިކުގެ ބޭފުޅުންގެ ތެރެއިން ރާއްޖޭގެ ފުރަތަމަ ޕައިލެޓް، މުހައްމަދު ނައީމް (ޕައިލޮޓް ނައީމް) ހިމެނޭ އިރު އޭނާ އަށް ކާފަވިދާޅުވާ ބޭފުޅުންނާއި މުނިކާފަ ވިދާޅުވާ ބޭފުޅުންނާއި ހޫރުކާފަވިދާޅުވާ ބޭފުޅުންނާ އެކު އާއިލާގެ މެމްބަރުންގެ ޖުމްލަ އަދަދު 200 އާ ގާތްކުރާނެއެވެ.\nއަހުމަދު މަނިކުގެ އެއްބަޑުއެއްބަފާ ބޭފުޅުންގެ ތެރޭގައި ރާއްޖޭގެ މަޝްހޫރު ވިޔަފާރިވެރިޔާ އަތަމާ އަބްދުއްލަތީފާއި މަޝްހޫރު ތާރީހު ލިޔުންތެރިޔާ އަބްދުލްހަކީމް ހުސެއިން މަނިކު ހިމެނެއެވެ. ފިޝަރިޒް މިނިސްޓަރު ޒަހާ ވަހީދާއި ޑިފެންސް މިނިސްޓަރު މާރިޔާ އަހުމަދާއި ކުރީގެ ހޯމް މިނިސްޓަރު އަބްދުﷲ ކަމާލުއްދީނަކީ ވެސް އަހުމަދު މަނިކުގެ އާއިލީ ބޭފުޅުންނެވެ.\nސަރުކާރުގެ ބައެއް އޮފީސްތަކުގެ އިސް މަގާމުތައް ވެސް ފުރުއްވެވި ފިޔާތޮށި އަހުމަދު މަނިކު ވަނީ ރާއްޖޭގެ ކުރީގެ އުއްތަމަ ފަނޑިޔާރުމަނިކުފާނު އަދި ކުޅަދާނަ އަދީބު ފަޟީލައްތުޝައިހު ހުސެއިން ސަލާހުއްދީނުގެ މުވައްޒަފެއްގެ ގޮތުގައި ބަގީޗާގޭގައި މަސައްކަތް ކުރައްވައިފައެވެ.\nކޮވިޑް ޖެހިގެން 100 އަހަރުގެ ދިވެއްސަކު ނިޔާވެއްޖެ


Sarukaarah3aharu: Terrosim huhttuvumah haassa fiyavalhuthakeh, corruption huhttuvumah fiyavalhuthakeh - One Online\nސަރުކާރަށް ތިން އަހަރު: ޓެރަރިޒަމް ހުއްޓުވުމަށް ހާއްސަ މަސައްކަތްތަކެއް، ކޮރަޕްޝަން ހުއްޓުވުމަށް ފިޔަވަޅުތަކެއް\n"ޒީރޯ ޓޮލަރެންސް ޓު ކޮރަޕްޝަން" ކެމްޕެއިން އިފްތިތާހުކުރުމަށް ބޭއްވި ރަސްމިއްޔާތުގެ ތެރެއިން --- ވަން ފޮޓޯ: މުހައްމަދު އައުޒަމް\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ސަރުކާރުން އެންމެ އިސްކަމެއް ދިން އެއް ކަމަކީ ޓެރަރިޒަމާއި ކޮރަޕްޝަން ހުއްޓުވުމެވެ. އެއީ ވައުދުފުޅެއްވެސް މެއެވެ. ޓެރަރިޒަމް ހުއްޓުވުމަށް ގާނޫނު އިސްލާހުކޮށް، ކޮރަޕްޝަން ހުއްޓުވުމަށް ހާއްސަ ފިޔަވަޅުތަކެއް މި ސަރުކާރުން އެޅިއެވެ.\nފާއިތުވެދިޔަ އަހަރުތަކުގައި އެންމެ ބޮޑު ނުރައްކަލެއްގެ ގޮތުގައި ފާހަގަކުރެވިފައިވަނީ ޓެރަރިޒަމެވެ. ރާއްޖެއިން ބޭރުގައި ހިންގާ ދާހިލީ ހަނގުރާމަތަކުގައި ބައިވެރިވުމަށް ރާއްޖެއިން މީހުން ރެކްރޫޓު ކުރުމުގެ މަސައްކަތްތައް ވަރަށް ހަލުވިކަމާއެކު ކުރެވިގެންދިޔަ ތަން ފެނިގެންދިޔައެވެ. އެކަމާ ގުޅިގެން ރާއްޖެ އޮތީ ބޮޑު ބިރުވެރިކަމެއްގެ ތެރޭގައެވެ. ނަމަވެސް މި ސަރުކާރު އައުމާއެކު އެކަމުގައި އިސްކޮށް ހަރަކާތްތެރިވާ އިސް މީހުންތަކެއް ހައްޔަރުކޮށް، ޓެރަރިޒަމް ހުއްޓުވުމަށް ހާއްސަ އޮޕަރޭޝަންތަކެއް ވެސް ވަނީ ހިންގައިފައެވެ.\nޓެރަރިޒަމް ހުއްޓުވުމަށް ސަރުކާރުން ވަނީ "ނޭޝަނަލް އެކްޝަން ޕްލޭން އޮން ޕްރިވެންޓިން އެންޑް ކައުންޓަރިން ވައިލެންޓް އެކްސްޓްރީމިޒަމް" އެކްޝަން ޕްލޭނެއް އެކުލަވާލައިފައެވެ. އެ އެކްޝަން ޕްލޭނާ އެއްގޮތަށް ކަންކަން ކުރިއަށްގެންގޮސް، އެކަންކަން ކުރިއަށްދާ ގޮތް ބެލުމަށް ވަނީ ކޮމިޓީއެއް ވެސް އެކުލަވާލައިފައެވެ.\nއޭގެ އިތުރުން ކައުންޓާ ޓެރެރިޒަމް އިންޓެލިޖެންސް ފިއުޝަން ސެންޓަރެއް ގާއިމުކޮށް އިންޓެލިޖެންސް އިދާރާތަކާއެކު ވަނީ އަމަލީ މަސައްކަތް ފަށައިފައެވެ. އަދި ސައުތު އޭޝިއަން ނެޓްވޯކް އޮން ޕްރިވެންޓިން ވައިލެންޓް އެކްސްޓްރީމިޒަމް (SAN-PVE) ގެ ނަމުގައި ސަރަހައްދީ ނެޓްވޯކެއް ގާއިކުރުމުގެ މަސައްކަތް ވެސް ވަނީ ފަށައިފައެވެ.\nޓެރަރިޒަމް ހުއްޓުވަމަށް ނޭޝަނަލް ޓެރަރިޒަމް ރެސްޕޯންސް ޕްލޭން އެކުލަވައިލައި، އެ ޕްލޭނަށް އަހުލުވެރިކުރަން ވެސް ވަނީ ފަށައިފައެވެ. އަދި ޓެރަރިސްޓް ޖަމާއަތްތަކާއި ހަނގުރާމަވެރި ސަރަހައްދުތަކުތައް އެނގޭނޭ ގޮތަށް އެފަދަ ލިސްޓެއް ގެޒެޓުކޮށް ވަނީ އާންމުކޮށްފައެވެ. އޭގެ އިތުރުން ނޭޝަނަލް ރީ-އިންޓިގްރޭޝަން ސެންޓަރު ގާއިމުކުރުމުގެ މަސައްކަތްތައް ކުރިއަށް ގެންގޮސް، ޕްރޮގްރާމުތައް އެކުލަވައިލުމުގެ މަސައްކަތްތައް ފަށައި، ޑިސްއެންގޭޖްމަންޓާއި ރީހެބިލިޓޭޝަން އަދި ރީ އިންޓިގްރޭޝަން ދާއިރާއަށް މީހުން ބިނާކުރުމުގެ މަސައްކަތް ވެސް ވަނީ ފަށައިފައެވެ.\nޓެރަރިޒަމް ހުއްޓުވުމުގެ މަސައްކަތުގެ ދަށުން ސަރުކާރުގެ އެންމެ މުހިންމު އެއް މަސައްކަތަކީ ޓެރަރިޒަމް މާނަކުރުމުގެ ގާނޫނު އިސްލާހުކުރުމެވެ. އިސްލާހުކުރި ގާނޫނުގެ ދަށުން ޓޫރިޒަމް ދާއިރާގެ ސަލާމަތީ ފިޔަވަޅުތައް ހަރުދަނާ ކުރުމަށް އެކުލަވާލާފައިވާ މިނިމަމް ސެކިއުރިޓީ ސްޓޭންޑާޑް ވަނީ އެކުލަވާލައިފައެވެ. އަދި ރާއްޖެއިން ބޭރުން އަންނަ ހަނގުރާމަވެރިންނާއި އެމީހުންގެ އާއިލާތައް ރީހިބިލިޓޭޓް ކުރުމަށް މަރުކަޒެއް ގާއިމުކުރުމަށް މަސައްކަތް ވެސް ވަނީ ކުރެވިފައެވެ. އެގޮތުން ކ. ހިންމަފުށީގައި ނޭޝަނަލް ރީއިންޓާގްރޭޝަން ސެންޓަރު ގާއިމުކުރުމުގައި މަސައްކަތް މިހާރު ވަނީ ނިންމާލައިފައެވެ.\nކޮރަޕްޝަން ހުއްޓުވުމަށް ވެސް ސަރުކާރުން ވަނީ ހާއްސަ ފިޔަވަޅުތަކެއް އަޅައިފައެވެ. އެ ފިޔަވަޅުތަކާއެކު ކޮރަޕްޝަން ޕާސެޕްޝަން އިންޑެކްސްގައި ރާއްޖެއިން ވަނީ ކުރިއެރުންތަކެއް ހޯދައިފައެވެ. އެގޮތުން އެ އިންޑެކްސްގައި 2019 ގައި ރާއްޖެ 130 ވަނައިގައި އޮތް އިރު، މިދިޔަ އަހަރު ވަނީ 75 ވަނައަށް ޖެހިލައިފައެވެ.\nކޮރަޕްޝަނަށް ހުރި ދޮރުތައް ބަންދުކޮށް، ދެފުށް ފެންނަ ގޮތަކަށް ސަރުކާރުގެ ކަންކަން ރޭވުމަށް އެޅި ފިޔަވަޅުތަކާއެކު ހަފުތާއަކު އެއްފަހަރު ދައުލަތުގެ މާލީ ހިސާބުތައް އާންމުކޮށް، ސަރުކާރު ހިއްސާވާ ކުންފުނިތަކުގެ މާލީ ހިސާބުތައް ވެސް އަންނަނީ އާންމުކުރަމުންނެވެ. އޭގެ އިތުރުން ސަރުކާރުން އަންނަނީ ދައުލަތުގެ ދަރަނީގެ ހިސާބުތަކުގެ ރިޕޯޓު ވެސް އާންމުކުރަމުންނެވެ.\nކޮރަޕްޝަން ނައްތާލުމަށް ކުރެވުނު މަސައްކަތްތަކުގެ ދަށުން މާލިއްޔަތުގެ މައްސަލަ ބަލާ ކޮމިޓީއެއް އެކުލަވާލައި މަސައްކަތް ފަށައި، ބީލަމުގެ މައްސަލަތައް ބަލާ ކޮމިޓީއެއް އެކުލަވާލައި އެ މަސައްކަތް ވެސް މި ސަރުކާރުން ފެށިއެވެ. އަދި އެސްއޯއީ ތަކުގެ ޕްރޮކިއުމެންޓް ގަވާއިދަށް ބަދަލު ގެނައުމާއި ގްރީން ޓެކުހާއި ގްރީން ފަންޑުން ކުރާ ހަރަދުތައް ހާމަކުރުމަކީ ވެސް މި ސަރުކާރުން ކޮރަޕްޝަން ހުއްޓުވުމަށް ކުރި މަސައްކަތްތަކުގެ ތެރޭގައި ފާހަގަކޮށްލެވޭ މަސައްކަތްތަކެކެވެ.\nމި ސަރުކާރު ފެށިގެންދިޔައީ ވެސް ކޮރަޕްޝަން ހުއްޓުވުމަށް ހާއްސަ އިސްކަމެއް ދޭން ވައުދު ވި ސަރުކާރެއްގެ ގޮތުގައެވެ. އެގޮތުން ކޮރަޕްޝަން ހިންގާ ފަރާތްތަކުގެ މައްސަލަތައް ރިޕޯޓުކުރުމަށް ތައާރަފު ކުރި ވިސްލްބްލޯވާ ޕޯޓަލް ފާހަގަކޮށްލެވެއެވެ. އެ ޕޯޓަލަށް ލިބުނު 200 އަށްވުރެ ގިނަ ކޭސްއެއް މިހާރު ވަނީ އެންޓި ކޮރަޕްޝަން ކޮމިޝަން (އޭސީސީ) އަށް ފޮނުވައިފައެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު ސަރުކާރު ޓެރަރިޒަމް


Malaygai Thibi Dhivehin Gehnna Flight Ge Jaaga Thah Full Vejje\nމެލޭގައި ތިބި ދިވެހިން ގެންނަ ފްލައިޓުގެ ޖާގަތައް ފުލްވެއްޖެ\nމެލޭޝިޔާގައި ތިބި ދިވެހިންގެ ތެރެއިން އެނބުރި ރާއްޖެ އައުމަށް ބޭނުންވާ މީހުން ބަލާ ދިއުމަށް ހަމަޖެހިފައިވާ މޯލްޑިވިއަންގެ ފްލައިޓުގެ ޖާގަ ފުލްވެފައިވާ ކަމަށް އެ އެއާލައިން އިން ބުނެފިއެވެ.\nމެލޭޝިޔާގައި ތިބި ދިވެހިންގެ ތެރެއިން އެނބުރި ރާއްޖެ އަންނަން ބޭނުންވާ ދިވެހިން ޓިކެޓު ނެގުމުގެ ފުރުސަތު މޯލްޑިވިއަން އިން ހުޅުވާލީ ރޭ 20:00އިން މިއަދު ހެނދުނު 9:00އާ ހަމައަށެވެ.\nނަމަވެސް އެެ އެއާލައިން އިން މިއަދު ހެނދުނު 6:30 ގައި ކުރި ޓްވީޓެއްގައި ބުނީ ފްލައިޓުގެ ޖާގަ ފުލްވުމާއި އެކުގައި ޓިކެޓު ނެގުން ހުއްޓާލާފައިވާ ކަމަށެވެ. އަދި އެފަދަ އިތުރު ފުރުސަތެއް އެ އެއާލައިނުން ކުރިޔަށް ގެންދާ ކަަމަށްވާނަމަ އެކަން އިއުލާން ކުރާނެ ކަމަށް މޯލްޑިވިއަން އިން ބުންޏެވެ.\nރާއްޖެއަށް ދާން ބޭނުންވާ 800 އަށް ވުރެން ގިނަ މީހުން މެލޭޝިޔާއިން ރަޖިސްޓްރީވިއެވެ. މެލޭޝިޔާގައި ތިބި ދިވެހިންގެ ތެރެއިން އެނބުރި ރާއްޖެ އަންނަން ބޭނުންވާ މީހުންގެ އެއްކޮޅު ޓިކެޓުގެ އަގަކީ 400 ޑޮލަރު (6،168 ދިވެހި ރުފިޔާ) އެވެ.\nމޯލްޑިވިއަން އިން ވަނީ ލަންކާ އަދި އިންޑިއާގެ ކޮޗިންގައި ތިބި ދިވެހިންގެ ތެރެއިން އެނބުރި ރާއްޖެ އަންނަން ބޭނުންވި ފަރާތްތައް ރާއްޖެ ގެނެސްދީފައެވެ. އެ އެއާލައިން އިން ބުނީ ރާއްޖެ އަންނަން ބޭނުންވާ ހުރިހާ ފަރާތްތައް ގެނެވެންދެން ފްލައިޓުތައް ބާއްވާނެ ކަމަށެވެ.


Faiyjehey phone eh muhimmeh noon: BlackBerry | Mihaaru\nބްލެކްބެރީ އަށް ގަބޫލުކުރެވޭ ގޮތުގައި ފަތްޖެހޭ ފޯނުތަކުގެ ބޭނުމެއް ނެތް\nބްލެކްބެރީ ގަބޫލުކުރާ ގޮތުގައި ފަތްޖެހޭ ފޯނަކީ ބޭނުމެއް ހުރި އެއްޗެއް ނޫން\n11 މާޗް 2019 - 05:40\nބްލެކްބެރީގެ ވިސްނުން މި ގޮތަށް ހުރި ނަމަވެސް، ސްމާޓްފޯން މާކެޓުން ނަފާ ހޯދަން އެދޭ އެއްވެސް ކުންފުންޏަކުން، މި މޭރުމުން ވާހަކަދައްކާފައެއް ނުވެ އެވެ.\nސްމާޓްފޯނުތައް ފަތްޖަހަން ކުންފުނިތަކުން މަސައްކަތްކުރަމުން އަންނައިރު، ސެމްސަންގް އަދި ވާވޭ ވަނީ ނަމޫނާ ފޯނެއް ދައްކާފަ އެވެ. އެޕަލް އަދި ޑިޒައިނެއް އާންމުނުކުރި ނަމަވެސް، ފަތްޖަހާލެވޭ ގޮތަށް އައިފޯނެއް ޑިޒައިންކުރަން ޝައުގުވެރިވާ ކަމަށް ބެލެވެ. އެވެ. އައިފޯނެއް ފަތްޖެހޭ ގޮތަށް ޑިޒައިންކުރުމަށްޓައި، ސްކްރީން އުފައްދާނެ ގޮތާ ބެހޭ ގޮތުން ސެމްސަންގާ މަޝްވަރާކުރަމުން ދާ ކަމަށް ވެސް އިވެ އެވެ.\nމޮބައިލް ފޯނު މާކެޓްގައި ބްލެކްބެރީން ރަސްކަންކުރި ނަމަވެސް، މިހާރު ވަނީ ރަންޒަމާން ގެއްލިފަ އެވެ. ބްލެކްބެރީ އަކީ މަގުބޫލު ފޯނުތައް އުފެއްދި ކުންފުންޏެކެވެ. އެހެން ނަމަވެސް، ސްމާޓްފޯން މާކެޓް މިއަދު މި ފެންނަ ގޮތަށް ބަދަލުވެގެން ދިޔައިރު، ބްލެކްބެރީ އަށް އެ ބަދަލުތައް ވެސް ކަމަކު ނުދިޔަ އެވެ. ވަގުތު ނަގާލައި ލަސްކުރުމުގެ ސަބަބުން، މާކެޓްގައި ޝާމިލުވުން ނޫން އިތުރު މޮޅެއް ބްލެކްބެރީ އަށް މިއަދު ލިބިފައެއް ނެތެވެ.\nސްމާޓްފޯނުތައް ފަތްޖަހާލައިގެން ވެސް މާލީ މަންފާއެއް ލިބިދާނެ ކަމަށް ބަލައި، ކުންފުނިތަކުން އަވަދިނެތި ޑިޒައިންތައް ފައްކާކުރަމުން ދާ ދަނޑިވަޅެއްގައި، އެ އެންމެން އެކުރަނީ ބޭކާރު ކަމެއް ކަމަށް ބުނުމަކީ އެދެވޭ ބުނުމެއް ނޫނެވެ. ފަތްޖެހޭ ފޯނަކީ މާ ބޮޑު ކުރިއެއްުމެއް އޮތް މާކެޓެއް ނޫން ކަމަށް ސެމްސަންގުން ވެސް ބުނެ އެވެ. އެހެން ނަމަވެސް، ޓެކްނޮލޮޖީ ކުރިއެރުވުމަށްޓަކައި ފަތްޖެހޭ ފޯނެއް އުފައްދަން އެ ކުންފުނިން ނިންމީ އެވެ.\nސެމްސަންގުން ގަބޫލުކުރި ގޮތުގައި އުފެއްދުންތެރިކަމަށް މަގު ފަހިކުރެވޭނީ، އާ ޓެކްނޮލޮޖީ އުފައްދައި ކުރިއަރުވައިގެންނެވެ. އެ ގޮތުގައި، އެ ކުންފުނިން ވަނީ ފަތްޖެހޭ ފޯނެއް އުފައްދައި އާންމުންނަށް ދައްކާލާފަ އެވެ.\nގޫގުލުން އެންޑްރޮއިޑް މޮބައިލް އޮޕަރޭޓިން ސިސްޓަމް އާންމުކުރުމާ ގުޅިގެން، އެންމެ ގިނައިން އެންޑްރޮއިޑް ފޯނުތައް މާކެޓްކުރާ ކުންފުންޏަކަށް ވެސް ވެފައި ވަނީ ސެމްސަންގް އެވެ. ގިނަ ބަޔަކަށް ހީވާ ގޮތުގައި އެންޑްރޮއިޑް އަކީ ސެމްސަންގެ އަމިއްލަ އޮޕަރޭޓިން ސިސްޓަމެކެވެ.\nއިތުރު ލިޔުންތައް ބްލެކްބެރީ އައިފޯން ސެމްސަންގް އެޕަލް ވާވޭ


Kudahuvadhoo airport ah jet jehsumuge huhdha ah edhefi\nކުޑަހުވަދޫ އެއާޕޯޓަށް ޖެޓު ޖެއްސުމުގެ ހުއްދައަށް އެދެފި\nދާލު އެއާޕޯޓް ހުޅުވުމަށް ދ. ކުޑަހުވަދޫގައި ބޭއްވި ރަސްމިއްޔާތު. -- ފައިލް ފޮޓޯ: އީސް އޮފީސް\nދ. ކުޑަހުވަދޫ އެއާޕޯޓަށް ޖެޓު ޖެއްސުމުގެ ހުއްދައަށް އެދިފައިވާ ކަމަށް ޓްރާސްޕޯޓް މިނިސްޓްރީން ބުނެފި އެވެ.\nޓްރާސްޕޯޓް މިނިސްޓްރީން ބުނީ ދ. ކުޑަހުވަދޫ އެއާޕޯޓަށް ޕްރައިވެޓް ޖެޓު ޖެއްސުމުގެ ހުއްދައަށް އެދިފައިވާ ކަމަށެވެ. އަދި އެ ހުއްދަދީ އިންޓަނޭޝަނަލް އޮޕަރޭޝަނަށް ހުއްދަ ދޭނީ އެއާ އޮޕަރޭޓާސް ސެޓްފިކެޓް ލިބުމަށްފަހު ފުރިހަމަ ކުރަންޖެހޭ ކަންކަން ކުރުމުން ކަމަށް އެ މިނިސްޓްރީން ވަނީ ބުނެފައެވެ.\nމީގެ އިތުރުން ވިޔަފާރިވެރިޔާ ގާސިމް އިބްރާހިމްގެ ކުންފުނި ވިލާ އެއާއިން އދ. މާމިގިލީގައި ހަދާފައިވާ ވައިގެ ބަދަރު އިންޓަނޭޝަނަލް ކުރަން ހުށައަޅާ ޕްރައިވެޓް ޖެޓްތައް އޮޕަރޭޓްކުރަން ހުއްދައަށް އެދިފައިވާ ކަމަށްވެސް އެ މިނިސްޓްރީން ވަނީ ބުނެފައެވެ. އެ ހުއްދަވެސް ދޭނީ އެއާ އޮޕަރޭޓާސް ސެޓްފިކެޓް ލިބުމަށްފަހު ފުރިހަމަ ކުރަންޖެހޭ ކަންކަން ކުރުމުން ކަމަށް ވަނީ ބުނެފައެވެ.\nމާމިގިލީ އެއާޕޯޓް 2013 ވަނަ އަހަރު ވެސް އިންޓަނޭޝަނަލް ކުރި އެވެ. ނަމަވެސް ރައީސް ވަހީދުގެ ސަރުކާރުން ނިންމި އެ ނިންމުން ރައީސް ޔާމީންގެ ސަރުކާރުގައި ބަދަލުކޮށް އެ އެއާޕޯޓް ވަނީ ޑޮމެސްޓިކް އެއާޕޯޓަކަށް ބަދަލު ކޮށްފައެވެ. އެއީ 2015 ގައެވެ.\nދާދިފަހުން އޮތް ރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ދަނގެތީ ދާއިރާގެ މެންބަރު މުހައްމަދު ނާޒިމް ކުރެއްވި ސުވާލަކަށް ޖަވާބު ދެއްވަމުން މިނިސްޓަރު ނަހުލާ ވިދާޅުވީ ރާއްޖެއަށް މިހާރު ދިމާވެފައިވާ ހާލަތުގައި ގިނަ އެއާޕޯޓްތަކެއް އިންޓަނޭޝަނަލް ކުރުމަކީ ގިނަ ފަސޭހަތަކެއް ލިބި، ރާއްޖޭގެ އިގްތިސޯދަށް ވެސް އޭގެ ހެޔޮ އަސަރުތަކެއް ކުރާނެ ކަމެއް ކަމަށެވެ.\nފިރިކަލުން ގާސިމް އިބްރާހިމްގެ ވިލާ އެއާއިން ހިންގާ މާމިގިލި އެއާޕޯޓް އިންޓަނޭޝަނަލް ކުރުމަށް ހުށައަޅާފައިވާ ކަމަށާ އެކަމާއި ގުޅިގެން ބަލަންޖެހޭ ބެލުންތައް ބަލަމުން ގެންދާ ކަމަށް ވެސް ނަހުލާ ވިދާޅުވި އެވެ. ނަހުލާ ވިދާޅުވީ މާމިގިލި އެއާޕޯޓް ކުރިން އިންޓަނޭޝަނަލް ކުރި ނަމަވެސް އަލުން އެކަމަށް އެދިފައި ވަނީ ވަރަށް ގިނަ އަހަރުތަކެއް ވަންދެން ޑޮމެސްޓިކް އެއާޕޯޓެއްގެ ގޮތުގައި ބޭނުން ކުރުމަށް ފަހުގައި ކަމަށެވެ. އެހެންވުމުން މި ހާލަތުގައި ބަލަންޖެހޭ ގިނަ ކަންތައްތަކެއް ހުރި ކަމަށެވެ.\nނަހުލާ ވިދާޅުވީ ގައިޑްލައިންނާ އެއްގޮތަށް ފޮލޯކުރަން ޖެހޭ ކަންކަން ބެލުމަށްފަހު ރާއްޖޭގެ ޓޫރިޒަމް އަލުން ފެށޭއިރު އެ ހުއްދަ ދެވޭނެ ކަމަށް ބެލެވޭ ކަމަށެވެ.\n"މި ގައިޑްލައިންގެ ތެރެއިން ފޮލޯކުރަން ޖެހޭ ކަންކަން ނިމުމުން ޓޫރިޒަމް ފެށިގެން ދާއިރު މިގޮތަށް އެދިފައިވާ އެއާޕޯޓްތަކުގެ މަސައްކަތް ފެށިގެންދާނެ ކަމުގައި ދަންނަވަން." ނަހުލާ ވިދާޅުވި އެވެ.\nކުޑަހުވަދޫ މާމިގިލި އައިޝަތު ނަހުލާ + މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nމާމިގިލި އެއާޕޯޓް އިންޓަނޭޝަނަލް ކޮށްފި\nމާމިގިލި އެއާޕޯޓް އިންޓަނޭޝަނަލް ކުރަން ހުއްދަ ދެނީ\nއުސޫލާ ހިލާފަށް ރޯޑްވާދިނަސް ހަދައިދޭ ގަރާޖުތަކެއް އެބަހުރި: ނަހްލާ\nބިދޭސީންނަށް ދާއިމީ ލައިސަންސް ދެނީ